
FORORD 

DE efterfølgende Skildringer af mit Studen- 
terliv, som omfatter Perioden fra 1854 — 
1 86 1, har jeg paa Grund af svigtende Synsevne 
ikke selv kunnet korrigere, og jeg maa derfor 
gøre Læseren en Undskyldning for de mulige 
Fejl, der maatte forekomme, særligt hvad Navne 
og Citater angaar. 

Da jeg kun delvis har været istand til at be- 
nytte mine Breve og andre skriftlige Optegnel- 
ser, har jeg fortrinsvis været nødt til at stole 
paa min,.iøvrigt gode Hukommelse; men denne 
kan naturligvis paa enkelte Punkter have svigtet, 
saa der kan være fremkommet mindre Forskyd- 
ninger i den kronologiske Rækkefølge. 

Naar jeg udførlig har skildret Frederiksborgs 
Brand og den derefter følgende »Grevinde-Fejde«, 
kunde man mulig indvende, at dette ikke falder 
ind under Bogens Hovedtitel ; men Enhver, som 



har gennemlevet hine sørgelige Tider, vil erin- 
dre, hvor mægtigt disse Forhold og Begiven- 
heder greb ind, ikke alene i det politiske, men 
ogsaa i hele det aandelige Liv, og derved sær- 
lig paavirkede ogsaa Studenterlivet. Desuden 
vil en Del deraf være ukendt for den nuværende 
Slægt, og jeg har derfor ment, at disse Medde- 
lelser kunde have Interesse for den og vække 
svundne Minder hos de Ældre. 

København^ d. ag. Marts igoj 

VILHELM BERGSØE 

FØRSTE KAPITEL 

Rmaaret, — Gabriel Sibbem og Rasmus Nielsen, — J^ C, 

Sckiødte og hans Elever, — Den gamle Studenterforening. — 

Skrrvedjavelens Fristelser. — Convivium. — Valentin Lun- 

ding og Fru Mangor, — Examen philosophicum. 

ÆST efter et Føl, der fra den mørke Stald 
slipper ud paa den blomsterbevoxede Eng, 
kender jeg ingen Skabning saa jublende glad, 
som den unge, forsorne Rus. 

Overgangen fra Skolens mørke, trange Stuer 
til Universitetets lyse Høresale, fra den af Læ- 
reren hundsede Fux til velbestaltet Herre i 
Aandernes Rige er saa uendelig stor, at han 
bliver kaad som et Kid, selvbevidst som en 
Nordmand og tummelumsk som en Flagermus. 
Alt løber rundt for ham i Storhedsdrømme, og 
midt under disse jubler det i hans Sjæl: Jeg er 
\ fri, jeg er Student. 

^ Med Friheden var det dog saadan sin egen 

: Sag, thi inden man naar ind i det rigtige 

^ Examenshelvede, kommer man først i en net 

lille Skærsild, som har det forunderlige Navn: 

p Studenterleben og Studieliv. I 



Examen philosophicum. Hvorfor den er stiftet og 
hvad den egentlig skal nytte til, er aldrig bleven 
mig klart, undtagen, at den muligvis er bestemt 
til at føde to filosofiske Professorer, som af de 
umodne, unge Russer anses for nogle overor- 
dentlig udmærkede Videnskabsmænd, indtil man 
en. skønne Dag opdager, at al den Lærdom, 
som dette Aar har givet, er glemt, inden man 
har naaet at tage sin Embédsexamen. 

De to filosofiske Herrer, sojn dengang im- 
ponerede os unge Russer, var Gabriel Sibberh 
og Rasmus Nielsen, to Mænd, der hver for sig 
havde udmærkede Egenskaber, men som dan- 
nede de mest forunderlige Kontraster til hinanden. 

Sibbern var paa den Tid langt ud over den 
Alder, som er . tilbørlig for en Professor, der 
skal have med unge Mennesker at gøre. I Mi- 
litæretaten falder man for Aldersgrænsen, men 
ved Universitetet falder man kun for Døden, 
og Sibbern var i 1854 ikke meget fjern fra den. 

Han var den humaneste, mest elskværdige 
Lærer af Verden, men hans Naivitet var voxet 
saaledes med Alderen, ^t den gav Anledning 
til de mest burleske Scener paa hans Forelæs- 
ninger, og naar hertil lægges en mærkværdig 
Distraktion, forstaar man let, at han egentlig 
ikke egnede sig til længere at tumle en Flok 



kaade Russer, der endnu ikke havde rystet 
Skoledrengen af Ærmet 

Jeg ser ham endnu staa paa Kathedret med 
det rare Ansigt, det elskværdige Smil og et 
stort Stykke Kandissukker i Haanden, naar 
han skulde forklare, hvad Krystallisation var, og 
naar han. saa havde forevist dette mærkværdige 
Kunstprodukt, purrede han Parykken skævt paa 
Hovedet, greb efter sit blaatærnede Lommetør- 
klæde, rev en Smørrebrødspakke op tillige med 
det, og medens vi samlede de spredte Stykker 
op fra Gulvet, udbrød han beklagende: »Ak, 
mit gode Smørrebrød, jeg havde ganske glemt, 
at jeg havde det i Lommen. c 

Saa gav han sig til at tale om, hvad Hukom- 
melse var, og at »Glemmelse« ikke maatte forvex- 
les med Distraktion, samt at Hukommelse var 
meget forskellig fra det, han vilde kalde Kommen- 
paaelsesevnen. Hvis nogen af D'Herrer har en svag 
Hukommelse, sagde han, vil jeg raade dem til 
hver Morgen at tage en Skefuld hvid Sennep, 
ikke den, man rører i Vand, men Sennepsfrø. 
Det gør jeg hver Morgen, og det styrker Hu- 
kommelsen vidunderligt. De faar den bedst 
hos Urtekræmmer — — ja nu kan jeg ikke 
huske, hvad han hedder, men det skal de ikke 
bryde dem om, for det er ikke Hukommelsen, 



det her kommer an paa, nej, det er kun et Brist 
paa Kommenpaaelsesevnen. 

Man vil vist ikke undre sig over, at vi unge 
Labaner brast i Latter, hvad der aldeles ikke 
lod til at afficere Sibbern, han var tværtimod 
utrolig godmodig lige over for vore mange kaade 
Streger. Jeg kunde fylde et helt Ark, hvis jeg 
vilde opregne disse, men som Bevis paa hans 
højst elskværdige Taalmodighed, skal jeg kun 
anføre en enkelt af disse mange burleske Scener. 

For at kontrolere de Studerendes Flid holdt 
Sibbern, foruden de sædvanlige Forelæsninger i 
Logik og Psykologi ogsaa en Række Examina- 
torier, hvortil kun de færreste mødte; thi de fleste 
mente, at de nok kunde klare sig dem foruden ; 
men da man af Erfaring vidste, at Sibbern ofte 
gav Examenskarakter efter Examinatorielisterne, 
var det naturligvis af Vigtighed at faa sit Navn 
anbragt der. Naar han da endte Examinatoriet, 
gik han ned mellem Examinanderne og lod dem 
skrive deres Navne paa sin Liste, som han der- 
næst rullede sammen og stak i Baglommen. 
Naar han saa naaede Kathedret, passede en 
eller anden paa at trække Listen op og løbe 
ud i Gangen, hvor de da i stor Hast fik dem 
til at tegne sig, som ventede der ude. Saa 
kom Listen ind, og naar Sibbern vendte tilbage 

fra sit Værelse for at søge efter den tabte Liste, 
blev den ham højtidelig overrakt som funden 
paa Gulvet af en af de Tilstedeværende. Herved 
naaede saa omtrent alle lidt efter lidt at komme 
paa de ønskede Lister; men hermed var det 
ikke nok, man fandt paa endnu galere Streger. 

En Dag, da Sibbern stod paa Kathedret og 
efter Sædvane raabte Navnene op paa dem, 
der skulde examineres, udbrød han pludselig: 

Niels Juel, hvor er Niels Juel? — Ja, han er 
her ikke, lød det nedefra. 

Saa — a, det var da mærkeligt, hans Navn 
staar jo dog her paa Listen. 

Hvor er Ivar Hvitfeldt.? — 

Ja, han var ogsaa borte. 

Men her staar jo Otto Rud, hvor er Otto 
Rud henne.? Nu kunde vi ikke holde os læn- 
gere, hele Auditoriet brast i Latter, men Sib- 
bern sagde ganske rolig : Ja, jeg mærker jo 
nok, at D'Herrer har moret sig med at faa Nav- 
nene paa vore berømteste Søhelte paa mine 
Examinatorielister, men det var dog bedre, om 
jeg fik deres egne. Forresten vil jeg ikke klage 
over dette, thi Ungdom er altid forbunden med 
Kaadhed og Ubesindighed. Nu er det heller ikke 
saa galt som tidligere; thi da hændte det mig 
engang, at saadan et ubesindigt Menneske 



havde taget en Brand fra Kakkelovnen og stukket 
den ind under Kathedret, saa jeg ikke kunde 
begribe, hvor al den Røg kom fra. Se saadan 
noget sker nu ikke længere, — for, lagde han 
eftertænksomt til, nu har vi faaet Varmeappa- 
rater. 

Som Modsætning til denne elskværdige 
men udlevede Lærer, stod Rasmus Nielsen, der 
dengang var i sin fulde Vigeur. Det var en sand 
Fornøjelse at høre hans naturfilosofiske Fore- 
læsninger, uagtet de blev holdt i en Dialekt, 
der stærkt mindede om hans Ophold i Viborg 
Latinskole. 

Han var en aandfuld og livlig Docent, men 
hans Vittigheder afløstes ikke saa sjældent af 
rene Brandere, og hvad hans Kundskab til Natur- 
videnskaben angik, var den endnu i 1854 saa 
ringe, at den absolut maatte vække Anstød 
hos de enkelte, der tilfældigvis studerede en 
eller anden Gren af den. 

Han hørte med Iver forskellige naturviden- 
skabelige Forelæsninger, særlig Steenstrups, læste 
talrige naturvidenskabelige Skrifter, mest i po- 
pulær Form; men da han selvfølgelig ikke kunde 
overkomme at sætte sig ind i Naturvidenskaben 
som Helhed, kom han undertiden til de mest 
overraskende Resultater. 



Da han saaledes en Dag havde læst »Over 
Havet og dets Beboere«, udbrød han: Men 
hvorfor har Fiskene koldt Blod ? Jo, det kommer 
af, at de er besatte med blanke Skæl, som 
kaster Lysstraalerne tilbage, saa at disse ikke 
formaar at varme dem. En saadan Udtalelse 
blev naturligvis vel optaget af dem, der ikke 
var Zoologer, men for mig viste den tydeligt,* 
at Rasmus Nielsen endnu havde meget tilbage 
at lære, inden han kunde optræde som paali- 
delig Naturfilosof. 

Naar jeg skal være ganske ærlig, kedede 
de filosofiske Forelæsninger mig i Længden 
overordentligt. Sibberns Foredrag over Logik 
var lige saa tørre som Planterne i et Herbarium, 
og Nielsens Forelæsninger, der ofte var lige- 
fremme Fyrværkerier af Aandrighed og glim- 
rende Veltalenhed, fængslede mig ikke, fordi 
de manglede den grundige Basis, hvorpaa de 
skulde være byggede. Men hvad der mest af 
alt hindrede mig i at fordybe mig i det filoso- 
fiske Studium var den Overbevisning, at man 
kun af de exakte Videnskaber kunde øse noget 
virkeligt Udbytte, og skønt jeg forudsaa Mulig- 
heden af at gaa rejekt til Sommeren, var hele 
min Tid dog viet Eschrichts Forelæsninger og de 

fortsatte Studier under Professcrr J. C. Schiødtes 
Vejledning. 

Disse fandt Sted et Par Gange om Ugen i 
Schiødtes Hjem paa den gamle Svanemosegaard 
ved Ladegaardsaaen. Vi samledes paa Kvisten 
i hans ikke meget rummelige Studereværelse, 
og her gik det løs snart med Analyse, snart 
med Dissektion og snart med at bestemme de 
Fund af danske Insekter, som vi havde gjort. 
I et Værelse ved Siden af stod Schiødtes i 
videnskabelig Henseende uvurderlige, danske 
Insektsamling, og det maa betragtes som et 
stort Held, at den naaede Universitetsmusæet 
uden at blive fortæret af lid i den gamle, brand- 
farlige Træbygning. 

Schiødte stræbte at danne en videnskabelig 
Skole, som optog hans Ideer, lærte hans Teknik 
og fik det videnskabelige Syn paa Naturstudiet, 
der var ham saa ejendommeligt. Hans første 
Læresætning var, at Naturforskeren kun burde 
øse af én Kilde, Naturen selv, hans anden, at 
man kun kunde vinde Navn af Naturforsker 
ved at præstere selvstændigt Arbejde, hvorimod 
han foragtede al Kompilation af andres Værker, 
al Undersøgelse, der kun hvilede paa Studium 
af Literatur, og som Følge deraf al Examens- 
læsning, baseret paa Haandbøger og Roden i 



zoologiske Musæer. Al Kundskab, sagde han, 
hentes kun ved Selvstudium, og intet er værre 
og mere fordærveligt end den populariserende 




Prof. J. C. Schiødte. 



Retning, som Videnskaben har taget, og som 
her hjemme finder sit Udtryk i Liitkens natur- 
historiske Tidsskrift og de naturvidenskabelige 
Røverromaner, der kom frem paa Philipsens 

Forlag, thi disse er kun egnede til at bibringe 
Folk den Tro, at de forstaar sig paa Naturviden- 
skab, medens de i Virkeligheden kun har faaet 
en Hob løs Snak i Stedet for Videnskabens 
sande Kærne; thi denne vindes kun ved mange- 
aarigt, ihærdigt Arbejde. 

Disse Ytringer, som tilfulde viste, at Schiødte 
var Autodidakt, sigtede for en Del til Steenstrup 
og hans Elever, om man kunde kalde de unge 
Medicinere saaledes. Jeg anede ikke den dybe 
Bitterhed eller rettere Had, som dengang her- 
skede mellem Schiødte og Steenstrup, å^r hver 
for sig var saa grundforskellige i deres viden- 
skabelige Opfattelse; men af meget kunde jeg 
allerede dengang mærke, at Schiødte nærede 
stor i\version for alt videnskabeligt Studium, 
saavidt det vedrørte Universitetet. 

Et saa begrænset Felt som Entomologien, 
kunde naturligvis ikke samle mange Elever, og 
af de faa, der deltog i Schiødtes Øvelser, skal 
jeg nævne Frederik Meinert, nuværende Inspektør 
ved det zoologiske Musæums entomologiske Af- 
deling, Gosch, nuværende Attaché ved Le- 
gationen i London, som indgaaende har skildret 
saavel Schiødtes private Liv som hans Betyd- 
ning for Videnskaben, og endelig Tauber, der 
senere blev Lærer i Naturhistorie og fik sin 

Doktorgrad forkastet, efter at den var antaget 
ved Universitetet. Senere kom Jonas Collin, 
Peter Miiller og Johan Ludvig Lund til. 

Foruden disse Øvelser deltog vi ogsaa i en 
Række Exkursioner, og det herved indvundne 
Udbytte krævede en meget betydelig Tid, dels 
til den omhyggeligePræparation,som varSchiødte 
egen, dels til videnskabelig Bestemmelse. Intet 
Under da, at jeg havde det meste af min Tid 
besat med alt andet end Studiet af Filosofi. 

Desifden kræver Studenterlivet ogsaa sin 
Ret hos den nybagte Rus, især naar han ikke 
er anlagt for det selskabelige Salonliv. For 
mig havde dette kun saare liden Tiltrækning; 
derimod stod Samlivet med jævnaldrende Stu- 
denter i den gamle Studenterforening som et 
af de Maal, jeg havde glædet mig til allerede 
i Skolen. Studenterforeningen laa dengang 
paa Hjørnet af Boldhusgade og Admiralgade, 
og Musasønnerne husedes i denne Hjørnebyg- 
ning, hvis forfaldne Tapeter og støvede Væ- 
relser er forevigede i den gamle Ruskantate. 

Det var med en vis Bæven, at jeg første 
Gang gik der op; thi man havde fortalt mig, 
at Russerne hyppigt blev modtaget paa samme 
Maade som »Den pantsatte Bondedreng«, og at 
man ofte drev de kaadeste Løjer med dem. 

Hertil mærkede jeg dog intet, derimod var min 
Indtræden betegnet ved en lille Begivenhed, 
der virkede højst imponerende paa mig. 

I Hjørne værelset, hvor det gamle, forstemte 
Klaver stod, sad en lang, mager Herre og spil- 
lede Bold med nogle Skakbrikker. Efter at 
have betragtet mig nogen Tid kastede han en 
af Brikkerne hen til mig. Zpiller De Zkak, 
spurgte han med en stærkt læspende Stemme, 
og . paa mit bejaende Svar tilføjede han, zaa 
zet Dem ned her, zaa zkal jeg kalde paa Jenz. 
Han ringede og fortsatte. Ja, vi zpiller ikke 
om Penge her oppe, men helst om Kaffe med 
Flødeboller, og idet han vendte sig mod Jens, 
tilføjede han: Bring os to Kopper Kaffe med 
Flødeboller, den Herre dér betaler. 

Jeg saa lidt forbavset paa ham; thi jeg var 
en ganske god Skakspiller, men uden at dette 
imponerede ham, spurgte han: Paa hvilket 
Felt ønsker De saa at blive mat. Studsende 
pegede jeg paa Midterfeltet, og han tilføjede: 
Bliver De ikke mat dér, betaler jeg Kaffen. 

Spillet begyndte, og snart efter var vi om- 
ringede af en opmærksom Tilskuerflok, der alle 
havde Alvorens Helgenglorie om deres Hoveder. 
Jeg kæmpede som en fortvivlet, men jaget fra 
Sted til Sted naaede min Konge ud paa Midten 

af Brættet, og min Mat faldt netop paa det 
Felt, jeg havde bestemt. 

Zaaledes zpiller vi her oppe, sagde den lange 
Mand idet han rejste sig, De har endnu meget 
tilbage at lære. 

Højst imponeret over et saadant Mesterskab 
i Skakkunsten rejste jeg mig noget flov, men 
følte mig i det samme taget under Armen af 
Vilhelm Rode, som jeg kendte saa godt fra det 
Hammerichske Pensionat. 

Det skal Du ikke bryde Dig om, sagde han, 
det Kunststykke gør Plesner med enhver Rus, 
— han har Kåflfe og Flødeboller frit hele Efter- 
aaret, — men lad mig nu tale et Øjeblik med Dig, 
for vi har noget at bede Dig om. 

Rode var Senior, og at en Senior kunde 
have noget at bede en Rus om, forekom mig 
højst mærkværdigt. 

Ser Du, sagde han, vi skal have en Række 
Vinterforedrag, men de er ofte bandsat ked- 
sommelige. Vi faar altfor megen Jura, Historie 
og Theologi, kunde Du ikke til Afvexling holde 
et naturvidenskabeligt Foredrag? 

Jeg forestillede ham, at jeg som ung, umo- 
den Rus ikke turde indlade mig paa sligt; men 
han lo og svarede : Aa, Du har jo studeret 
Naturhistorie allerede i Skolen, find nu paa et 

eller andet og kom med det, vi skal ikke pibe 
Dig ud. Det er ligegyldigt, hvad Emne Du 
vælger, det gælder kun om ét — at holde Til- 
hørerne vaagne. 

Aldrig glemmer jeg den Aften, da jeg i 
Slud og Regn vandrede til Studenterforeningen, 
stadigt repeterende mit Foredrag som en Skue- 
spiller sin Rolle. I Senioratsværelset var der 
øde og mørkt, jeg var af lutter Pligtfølelse 
kommen for tidlig og trak mig tilbage i en 
Krog, da de høje Seniorer traadte ind, møn- 
strende mig med kritiske Blikke. Saa kom 
Vilhelm Rode med sit gemytlige: Nu kan Hen- 
rettelsen begynde, og lidt efter stod jeg paa 
Kathedret oppe i den Sal, hvor Foredragene 
holdtes. 

To Lys og en Vandkaraffel dansede rundt 
for mine Øjne, og ude i det halvmørke Rum 
saa jeg Rækker af hvide Ansigter, hvis Øjne 
alle var rettet paa mig. Aldrig i mit Liv har 
jeg været saa befippet, og havde det ikke været 
for Skams Skyld, var jeg løbet min Vej. Med 
rystende Stemme tog jeg til Orde og begyndte 
mit udenad lærte Foredrag, der handlede om 
Myrernes Statsliv, men næppe havde jeg ræmset 
ti Linier op, før jeg hørte en kritisk Rømmen 
nede fra Senioratsbænken og mødte et Blik af 

Vilhelm Rode. Han maa have haft en Medusas 
Øjne, thi i samme Øjeblik svandt alt, hvad jeg 
havde lært, bort for mig, de hvide Ansigter 
blev borte og jeg havde en Følelse af, at jeg 
skulde gaa baglængs ned ad Kathedret. 

Der kom en kort Pause, under hvilken jeg 
tænkte: Du maa improvisere. Alt, hvad Du 
har skrevet, er glemt. 

Saa tog jeg da fat efter Schiødtes Methode, 
kort, klart og koncist, men lidt efter lidt kom 
der Fart i Foredraget; inden jeg vidste noget 
deraf, havde jeg Ordet fuldkommen i min Magt, 
og den ene Række Billeder afløste den anden. 
Jeg paaviste, hvorledes Statslivet blandt Dyrene 
finder sit hojeste Udtryk hos Insekterne, hvor 
der findes Arbejdere, Krigere og dovne Aristo- 
krater, der kun lever som Don Juaner for senere 
at gaa til Grunde. Jeg omtalte Myrernes Rø- 
vertog, hvorledes de skaffede sig sorte Slaver 
til Arbejdere i deres Tue, omtalte Herodots 
Beretning om Afrikas guldsøgende Myrer og 
oplyste, at de formodede Guldkorn var guld- 
gule Hirsefrø, som Myrerne høstede og førte 
hjem til deres Boliger til Vinterforraad. Jeg 
omtalte Brasiliens Amazdnmyrer, som paa et 
Par Dage kunde gøre hele Landskaber ubeboe- 
lige* og endte med en livlig Skildring af Pa- 

rasolmyrerne, som under deres grønne Blade 
skærmer sig for Solen og skjuler sig for deres 
Fjender. Endelig paaviste jeg ved en Række 
Exempler, at Ordet Instinkt maa stryges for 
disse Dyr, der under vanskelige Forhold handler 
efter en fuldstændig overtænkt Plan, saa at de 
bliver Fornuftvæsener i samme Grad som de 
højere staaende Dyr. 

Da Foredraget var endt hørte jeg som i 
Drømme en underlig bragende Lyd, jeg saa 
ud over Salen og øjnede en Mængde Hænder, 
der fægtede i Luften. Det var den første Ap- 
plaus, jeg fik i mit Liv, og den virkede højst 
forfriskende. 

Da jeg gik ned for at spise til Aften med 
Seniorerne, stod en høj Mand skødesløst lænet 
op til en Dørstolpe. 

Det var et morsomt Foredrag, sagde han 
og nikkede venligt til mig, men det om My- 
rernes Fornuft kan jeg dog ikke gaa ind paa. 

Hvem var det, spurgte jeg Vilhelm Rode. 

Kender Du ikke ham, det var Ploug. 

Han er skam langt klogere end alle dine 
Dyr tilsammen. 

Fra den Aften fik jeg Tilnavnet Myre-Bergsøe, 
og til min store Forbavselse et Tilbud fra 
Liitken om at lade mit Foredrag trykke i hans 



naturhistoriske Tidsskrift. Det blev altsaa mit 
første Forfatterskab, og da jeg nogle Dage efter 
mødte Professor Tyge Becker, sagde han leende : 
Naa, er Skrivedjævelen nu ogsaa faret i Dem, 
saa kondolerer jeg, for ham slipper De ikke 
hele Deres Liv. 

Og Tyge Becker fik Ret; thi hvor ofte har jeg 
ikke hos mig selv gentaget Henrik Hertz's Ord .* 

For at leve maa jeg skrive, 
om jeg aldrig saa var stemt, 
for al leve maa jeg drive 
Muserne til Spøg og Skæmt. 
F<»r at kunne gaa og drive, 
for at sværme hist ved Stranden, 
maa jeg skrive, skrive, skrive, 
ak — forskrive mig til Fanden. 

Og allerede i dette Aar begyndte ogsaa 
Digterdjævelen at friste mig. 

Ganske vist havde jeg i Skolen skrevet et 
større Poem om en af mine Kammerater, der 
kørte i Kane med sin Elskede omkring Hesten 
paa Kongens Nytorv, men paa en ynkelig Maade 
blev attraperet og henrettet af vor Latinlærer; 
men dette Digt havde indbragt mig en saa væl- 
dig Dragt Prygl, at Digterdjævelen for lang Tid 
var banket ud af min syndige Krop. Nu duk- 
kede han imidlertid pludselig frem, og inden 

jeg vidste et Ord deraf^ skrev jeg Vers, som 
jeg ganske vist omhyggelig gemte i min Skuffe, 
da jeg frygtede for, at min Fader vilde blive 
aldeles fortvivlet, hvis jeg paa én Gang baade 
skulde blive Naturforsker og Digter. 

Men Skrivedjævelen er nu af dem, som al- 
drig lader En i Ro. Har man skrevet, maa man 
enten lade det trykke eller dog læse det op for 
en eller anden god Ven, og af dem havde jeg 
dengang flere — alle fra Borgerdydskolen paa 
Kristianshavn. Vi blev da enige om at slaa 
vore Pjalter sammen og danne en lille æstetisk, 
videnskabelig Forening, som fik det velklin- 
gende Navn »Convivium« — en Kreds, hvori 
jeg har tilbragt mange glade og hyggelige Timer. 

Stifteren var Albert Andresen, Klassens dyg- 
tigste Mathematiker og nu Direktør i Stats- 
anstalten for Livsforsikring. Af andre frem- 
ragende Medlemmer skal jeg nævne Carl Dre- 
bolt, senere Kontorchef i Skattedirektoratet, 
Angelo Petersen, nu Distriktslæge i Svendborg, 
Valentin Lunding, en Søn af Fredericias tapre 
Forsvarer, og Peter Holsøe, hvis Fader var Præst 
ved Frederiksberg Kirke. 

Møderne holdtes snart i Kastellet hos Lun- 
ding, snart i den gamle Frederiksberg Præste- 
gaard eller ude ved Søerne hos Angelo Peter- 

sen, som beboede en af de første Bygninger, 
der rejste sig der ude. Her holdtes en Aften 
et vældigt Gilde paa en Aal, der var fanget i 
Kælderen, hvortil den havde fundet Vej gennem 
et i Søen udlagt Rør. Takket været Køben- 
havns daværende Vandvæsen var den usædvanlig 
stor og fed. 

De Arbejder, sopi Medlemmerne leverede, 
blev oplæste med stor Andagt, kritiserede og 
endelig druknede i et Glas af Datidens Stu- 
denterpunsch. Det første, som blev præsteret 
af Angelo Petersen, var en Dampmaskine, som 
paa en Gang kunde kradse Pibehoveder ud og 
stoppe dem, men praktisk Anvendelse tror jeg 
dog aldrig den fik. De øvrige Bidrag var væ- 
sentligt af æstetisk Natur, thi Andresens Forsøg 
paa at indføre Mathematiken blev kun ved et 
eneste humoristisk Foredrag, og Nutidens let 
spundne Noveller faldt ikke i Medlemmernes 
Smag. Produktionen bestod hovedsagelig i 
kaade Studenterviser efter Datidens Mode og 
enkelte lyriske Digte af meget ideel Natur. Det 
hele gik naturligvis ikke ud over, hvad en 
Flok flinke, velbegavede Russer i Almindelighed 
kunde præstere, og det eneste Bidrag, som blev 
trykt, var Drebolts Vise >Kejseren af Kinesiens 

Land«, som han solgte i et nok ikke usædvan- 
ligt Anfald af Pengetrang. 

Blandt »Conviviums« Medlennmer var Val- 
lentin Lunding den, til hvem jeg nærmest slut- 
tede mig, og som i mange Aar blev min uad- 
skillelige og fortrolige Ven. Allerede i Skolen 
havde vi sluttet Fostbroderskab, beseglet med 
Blod, som vi havde spist paa et Stykke Klat- 
papir. Intet Under altsaa, at Venskabet holdt 
sig, lige indtil han som uhelbredelig syg skiltes 
fra mig for bestandig. 

Hans Fader, Oberst, senere General Lunding, 
var dengang Kommandant i Kastellet, og hans On- 
kel Cabinetssecretair hos Frederik den Syvende. 

Om Sommeren var - Kastellets gamle Have 
med de omliggende Bastioner en prægtig Tumle- 
plads for os Drenge, og om Vinteren furede 
vore klingende Skøjtejern Isen paa de gamle 
Grave. Vi blev begge to dristige Skiøjteløbere, 
og dette fristede os til en Udflugt, der nær 
havde kostet os Livet. Over Søerne gik det 
til Ladegaardsaaen for at naa vort Maal — 
Damhuskroen. Lunding løb foran med Øjet 
fæstet paa en Flok trækkende Vildgæs og saa 
derfor ikke, at der tværs over Aaen var hugget 
en bred Vaage. Først i yderste Øjeblik be- 
mærkede jeg den og fik netop Tid til at raabe 

Ordet »Vaage«, da Lunding med et mægtigt 
Spring satte over den uden at falde. 

Fra Damhuskroen, hvor vi indtog en lukul- 
lisk Frokost, gik Vejen hjemad over Søen. Lun- 
ding løb atter foran og bemærkede derfor ikke, 
at jeg standsede for at faa mit ene Skøjtejern 
bragt i Lave; men i samme Øjeblik som jeg 
hævede Foden for at rette paa Bagkappen, 
hørte jeg et underlig Suk fare hen over Søen 
og i næste Nu lukkede Vandet sig over mit 
Hoved. Da jeg kom op, saa jeg Lunding styre 
mod Land, spænde Skøjterne af og — trods 
mine Nødraab — løbe sin Vej. Skønt jeg 
kæmpede med den skøre, klingende Is, som 
uafbrudt brast under mine Hænder, og skønt 
jeg syntes, at mine Skøjtehorn havde fat i Bun- 
dens Vandplanter, var jeg dog saa forbitret over 
dette Forræderi, at jeg skældte af alle Kræfter, 
hver Gang jeg fik Hovedet over Vandet. 

Det viste sig imidlertid snart, at Lunding 
havde handlet som en fornuftig Kammerat ved 
ikke at vove sig ud til mig; thi sammen med 
et Par Arbejdere kom han løbende med en lang 
Stige, og ved Hjælp af den lykkedes det at 
hale mig i Land, hvorpaa vi fortsatte Løbet. 

Da jeg naaede mit Hjem var min Vinter- 
frakke saa stiv, at den kunde staa paa Gulvet, 

Og mærkelig nok tog jeg ikke ringeste Skade 
af det voldsomme, kolde Bad. 

I den Lundingske Kreds traf jeg en elsk- 
værdig gammel Dame, som jeg vil omtale med 
et Par Ord, fordi hun er godt kendt i en vis 
Gren af den danske Literatur. Det var Lundings 
Bedstemoder, Fru Mangor, Forfatterinde til »Ma- 
dam Mangors Kogebog«. 

Hun beboede en Lejlighed i Gothersgade, 
hvor hun stadig tilberedte nye Retter efter Op- 
skrifter, som hun modtog fra hele Landet. Som 
»Smagsdommere« fungerede Lunding og jeg, 
og aldrig var den gamle Dame mere fornøjet, 
end naar vi tog for os af Retterne og roste 
deres Tillavning. 

En Dag fortalte hun os følgende: 

Jeg havde mistet min Mand og vidste slet 
ikke, hvorledes jeg skulde slaa mig igennem 
for Fremtiden. Saa fandt jeg paa at samle Op- 
skrifter paa alle Slags Retter, Kager og Salater, 
skønt jeg, — det véd den gode Gud, — ikke 
havde Raad til at spise dem. Da jeg saa havde 
samlet i flere Aar, faldt det mig ind, at disse 
Opskrifter maaske kunde blive til Nytte for 
andre, og saa ordnede jeg det hele sammen til 
en Kogebog; men alle Mennesker lo ad mig og 

spurgte, om jeg ikke troede, Folk kunde lave 
deres Mad selv. 

Saa tog jeg en Dag mit Manuskript i min 
Sypose og gik med det til Reitzel; men da jeg 




Fru Mangor 1862. 



kom i Porten, blev jeg saa benovet, at jeg gav 
mig til at græde og ikke turde gaa op, før jeg 
havde bedet ret inderlig til Gud om, at han vilde 
stemme Hjertet mildt paa den rige Boghandler. 

Reitzel modtog mig meget venligt; men da 
han saa mit Manuskript og hørte, at det var en 
Kogebog, rystede han paa Hovedet og stak det 
i Posen igen. Jeg fik Taarer i Øjnene, men 
saa sagde han pludselig: Naa, naa, det skal 
De ikke tage Dem saa nær, det kan jo være, 
at den gaar, og saa kom Manuskriptet til at 
ligge paa hans Pult. Dengang tænkte jeg ikke, 
at min lille Bog skulde opleve saa mange Oplag, 
at den i mange Aar gav Føden til mig og mine 
Børn. 

Ved Fastelavnstide kom der en Begivenhed 
i Studenterforeningen, som nær havde hindret 
mig i at tage Filosoficum. Programmet for 
Fastelavnsløj erne var et antikt Drama i burlesk 
Stil, jsom endtej med en Ofring til Guderne. 

Levin var Offerpræsten, Mazar de la Garde 
Oxen, og højt oppe under Loftet sad paa en 
Balustrade, hvis Papirdraperier forestillede Skyer, 
let klædte Nymfer og Gudinder; men da Of- 
ringen skulde foregaa, gjorde Oxen sig rebelsk, 
vilde stange Præsten og kom derved til at vælte 
Alteret, hvis Spiritus som en flammende Strøm 
gød sig hen over Gulvet. Venus og Juno satte 
med et mægtigt Spring over Flammerne, Jupiter 
fik sin Paryk sveden, og jeg selv blev saa uhel- 
dig kastet omkuld, at jeg kom til at ligge 

mellem Væggen og Kakkelovnen uden at kunne 
røre mig. Til al Lykke blev jeg bemærket, 
halet ud og fik kun mine Skørter svedne, hvortil 
Holten bemærkede, at nu saa jeg mere brandgul 

I ud end før. Festen sluttede med et animeret 

Bal af Guder, Gudinder og almindelige døde- 
lige, men den kunde let have faaet et meget 
I sørgeligt Udfald. 
Imidlertid nærmede Foraaret sig og med det 

\ Fallittens store Dag — Examen philosophicum. En 
skøn Morgen opdagede jeg, at der var de bedste 
Udsigter for mig til at gaa rejekt og endnu flere 
for min gode Ven Lunding, der havde taget 
en Huslærerplads hos min Onkel Meincke paa 
Maribo Ladegaard »for at kunne læse i Ro«. 

En Dag kom han aldeles bestyrtet op til 
mig med den korte Erklæring, at han ganske 
vist havde læst med mine Fættere, men at Fi- 

I losofien var ham et fuldkommen terra incognita, 

; som jeg maatte hjælpe ham at betræde. Nu 
kom min Bekendelse, at jeg var som en Dio- 
genes uden Lygte, og meget tankefulde tog vi 
os en Tur paa Smedelinien, hvor vi blev enige 
om, at en Manuduktør maatte hjælpe os ind i 

' Filosofiens forjættede Land. 

rg,^ Der var dengang to saadanne Menneske- 

venner, som for en billig Betaling hjalp unge 

Studenter ud over Examens Rædsler. Den ene, 
»Skyggen«, var Broder til Rasmus Nielsen, den 
anden en theologisk Kandidat, som Lunding og 
jeg gav Navnet »Pumpen«, fordi han altid ma- 
nuducerede gaaende op og ned ad Gulvet med 
Piben i venstre Haand og store, pumpende Be- 
vægelser med højre, som vilde han ramme Kund- 
skabens Postetræ ned i sine Manuducenter. 

Det blev almindelig sagt blandt os Studenter, 
at »Skyggen« i Regelen skaffede sine Tilhørere 
gode Karakterer; men da vi henvendte os til 
ham, var han aldeles »besat«, som Lunding ud- 
trykte sig, saa mægtigt havde Tilløbet været. 
Vi maatte da nøjes med den theologiske Kan- 
didat, der i mange Maader mindede os om Li- 
centiaten hos Poul Møller. Iført en broget Katuns 
Slaabrok med utallige Blækstænk og Pletter, 
purrede han op i sit uredte Haar, medens han 
spekulativt spankede frem og tilbage, snart ud-* 
Stødende vældige Røgskyer, snart lærde, filoso- 
fiske Fraser, som begge gjorde os lige øre i 
Hovedet. 

Jeg har allerede bemærket, at Rasmus Nielsen 
ikke var meget stiv i den exakte Naturvidenskab, 
men med >Pumpen« var det aldeles forfærdeligt. 
Han kunde komme med de gyseligste Misfor- 
staaélser, udtalte med den mest overlegne Pathos, 

og docerede paa Basis af disse sig selv og os 
andre ind i et saadant Kaos af filosofiske Bevis- 
førelser, at det hele mildest talt blev til Vrøvl. 

En Dag foredrog han saaledes, hvad Rasmus 
Nielsen havde sagt om Elektriciteten og an- 
vendte dette paa Kærlighedsforholdet mellem 
Mand og Kvinde. 

Der er, udraabte han, medens Røgskyer 
hvirvlede bag efter ham paa hans ivrige Gang, 
to Former af Elektricitet, positiv og negativ. 
Den første er rød og tilhører Manden, den anden 
blaa og ejes af Kvinden. De tiltrækker hinanden 
som Elektromagnetisme, og kommer begge Po- 
lerne hinanden nær, slaar de ud i den flam- 
mende Gnist, som kaldes Kærlighed. Her tillod 
jeg mig at briste i en ubehersket Latter, medens 
Lunding forsvandt under Bordet; men »Pumpen« 
traadte gravitetisk hen foran mig, bankede mig 
med Piberøret paa Skulderen og udbrød: Ja, nu 
griner De, men den Dag kommer, da De vil 
græde hos Rasmus Nielsen. 

løvrigt fik jeg ved disse Timer et godt Be- 
greb om, hvad Examensmanuduktion egentlig 
vil sige. Enhver Professor har sin Kæphest^ 
som han rider baade ved Forelæsningerne og 
Examinatorierne, og som atter tages frem, naar 
der skal holdes Examen. Her gælder det om 

at kende ikke alene Hesten, men ogsaa de Spring 
og Kaprioler, som Professoren lader den gøre, 
og heri laa Styrken baade hos »Skyggen« og 
»Pumpen«, som hvert Aar havde overværet Exa- 
minationerne i de enkelte Fag. De havde lige- 
frem Tabeller, hvorefter de omtrent kunde ud- 
regne, hvilke Hovedspørgsmaal, der særlig vilde 
komme for, og disse blev da terpede ind i os 
som særlig vigtige, medens alt øvrigt omtrent 
blev sprunget over. Det hele var et Slags Lotteri, 
hvor inan kendte de vindende Numre og lod 
Nitterne skøtte sig selv. 

Da vi havde endt den sidste Time, standsede 
»Pumpen« profetisk midt paa Gulvet, udstrakte 
Piben som et Scepter over vore Hoveder og 
nævnede de Karakterer, som han antog enhver 
af os vilde faa; men da han naaede Lunding 
og mig, standsede han og sagde med et let, 
ironisk Buk: Ja, de to Herrer har jeg jo den 
Fornøjelse at se til næste Aar. 

Tak Skæbne! tænkte vi og gik. 

Saa kom endelig Dommens frygtelige Dag; 
med bævende Hjerte satte jeg mig ned foran 
Rasmus Nielsen, der betragtede mig skarpt som 
noget ukendt, han ønskede at gaa tilbunds i. 

Kunde De, begyndte han paa sit rammeste 
Jydsk, sige mig, hvad Aristoteles mener med sit 

bekendte Ton epaamai klorofoon hippodas ka- 
talan epidovros, sammenholdt med, hvad Newton 
udtaler i samme Anledning. 

Det sortnede for mine Øjne, og jeg havde 
en ubestemt Følelse af, at nogen vendte Kol- 
bøtte, men om det var Rasmus Nielsen eller 
mig, kunde jeg i Øjeblikket ikke afgøre. 

Af det græske Citat forstod jeg ikke et le- 
vende Ord, og jeg antager, at mine Læsere er 
i samme Situation. Hvad Newton havde sagt 
»i samme Anledning« kunde jeg derfor heller 
ikke faa Rede paa; det eneste, jeg i Øjeblikket 
vidste, var, at Aristoteles var Græker, Newton 
Englænder og muligvis Jøde, siden han hed 
Isaac, alt det andet var forresten Hebraisk for mig. 

Til al Lykke havde jeg hørt Eschrichts Fore- 
læsninger, og paa disse havde denne lærde Fy- 
siolog udtalt sig meget vidtløftig om Aristoteles, 
af hvem han var en stor Beundrer. 

Hvad Newton angik, havde jeg for nylig læst 
en Afhandling, som jeg endnu huskede Ind- 
holdet af, og paa Basis heraf begyndte jeg at 
skildre disse to mærkelige Naturforskere, idet 
jeg naturligvis vel vogtede mig for at komme 
ind paa det fortvivlede græske Citat. Bedst 
forstod jeg at skildre Aristoteles med hans 
alsidige Viden, og Rasmus Nielsen nikkede 



30 

flere Gange bifaldende, indtil han endelig sagde: 
Men De kommer jo slet ikke ind paa den 
Læresætning, som Aristoteles har udtalt og som 
jeg har lagt til Grund for alt det øvrige. 

Med Fortvivlelsens Frækhed svarede jeg: det 
behøves heller ikke, thi den af Professoren frem- 
satte Læresætning indeholder in nuce, hvad der 
var Kærnen i Aristoteles' Livsbetragtning og hele 
videnskabelige Lære, nemlig det, at kun i den 
exakte Erkendelse af Naturgenstandene lægges 
Grundstenen for Menneskeslægtens Viden. 

Rasmus Nielsen kneb Øjnene sammen og 
grundede i nogle Sekunder paa, hvad jeg havde 
sagt. Saa klarede hans tankefulde Aasyn paa 
en Gang op, og med et fornøjet Smil sagde 
han: De har Ret, det behøves virkelig ikke; 
men kunde De saa til Slutning sige mig, om 
man kan tænke sig Statsformer udenfor Fornuft- 
væseners Kreds. 

Nej, svarede jeg, thi selv i Dyrestaterne 
handles der ikke efter Instinkt, men efter Be- 
regning, saaledes som Frangois Huber har viist 
det i sin l'histoire des abeilles og hans Søn 
senere i l'histoire des fourmis. 

Rasmus Nielsen vendte sig forbavset mod 
mig og spurgte med en interesseret Mine: Véd 
De noget om disse Naturforskere? 

Nu var jeg paa min rette Hylde. Med rivende 
Veltalenhed skildrede jeg først den mærkelige 
Frangois Huber, som trods sin Blindhed havde 
gennemforsket Biernes Liv til de mindste De- 
tailler ved Hjælp af sin trofaste Tjener, som var 
det iagttagende Øje, medens Huber var den 
ledende Tanke. 

Saa gik jeg over til Sønnen, kom ind paa 
Myrernes Statsliv, sammenholdt det med Hvep- 
sernes og endte med at give en Skildring af 
de mærkelige tropiske Termiter, som trods deres 
Blindhed opfører deres forunderlige Boliger snart 
paa Jorden, snart paa Træernes Grene og snart 
i Menneskers Boliger. 

Rasmus Nielsen lyttede opmærksomt efter, 
hans Ansigt klarede mere og mere op, og en- 
delig spurgte han: Kender De Bergsøes Afhand- 
ling om Myrernes Statsliv? 

Ganske vist, for jeg har selv skrevet den, 
bemærkede jeg. 

Naa, saa De er den Bergsøe, svarede Ras- 
mus Nielsen, ja, saa er det mer end tilstrække- 
ligt. 

Jeg luskede af Hdt uvis om, hvad han. egentlig 
mente med de sidste Ord, thi mer end tilstræk- 
keligt betød ikke altid noget godt hos Rasmus 
Nielsen; men da han saa senere traadte ud paa 

Gangen og nævnede mit ug., gik jeg som en 
befriet Sjæl ind til gamle Sibbern, hvor der efter 
min Formening var Fred og ingen Fare. 

Men her gik det ikke efter Ønske. Sibhern 
var gnaven og syntes at have faaet sit Senneps* 
korn forkert i Halsen; thi paa alt, hvad jeg sagde, 
svarede han: Ja, det er meget rigtigt, men det 
er ikke, som der staar i Bogen. 

Disse Ord gentog han omtrent ved hvert 
Svar, jeg gav, og da jeg endelig afleverede den 
bekendte Definition: Livet overhovedet er en 
af en indre Kilde kommende og med en indre 
Kraft sig fremarbejdende, organiserende, indivi- 
dualiserende og under en evindelig Vexlen af 
Stof reproducerende Virksomhed og Virksomheds- 
proces o. s. V., opklaredes hans Ansigt, og med 
et huldsaligt Smil sagde han: Ja se, det var 
godt, det var just mine egne Ord, saaledes 
skulde De ogsaa have svaret paa det andet. 
Saa gav han sig til at rode i nogle forkrøllede 
Ark, vendte og drejede dem og spurgte endelig : 
Hedder De ikke Bergsøe? Jo, svarede jeg, men 
hvis det er Examinatorielisterne, som Professo- 
ren søger i, finder De ikke mit Navn. 

Ikke det, udbrød han aldeles forbavset. Har 
De da slet ikke været paa mine Examinatorier ? 

Nej, svarede jeg, og Sibbern kradsede noget, 
som senere viste sig at være to g'er, skønt han 
gentagende havde erklæret, at jeg havde svaret 
»fuldkommen rigtigt«. 

Hvad Lunding angik, havde han været saa 
heldig at komme op paa en rigtig god Kæp- 
hest hos Rasmus Nielsen og et Par næsten lige 
saa gode hos Sibbern. Han kom straalende ud 
af Auditoriet med tre mg., og med disse Sejrs- 
trofæer ilede vi sporenstregs til »Pumpen«, hvem 
vi heldigvis traf hjemme. 

Rejekt! sagde han, idet han lukkede Døren 
op. Ja, jeg tænkte det jo nok. 

Nej, jeg sagde vi gik ikke rejekt, svarede 
Lunding. Bergsøe fik endogsaa præ ceteris 
hos Rasmus Nielsen, og jeg kommer med tre 
Lauder. 

»Pumpens« Ansigt antog et Udtryk af ufor- 
stilt Forbavselse, saa bukkede han for os med 
et ironisk Smil og sagde: Maa jeg gratulere, 
det Held, de har haft, bekræfter ganske det 
gamle Ordsprog: Jo mindre Viden des bedre 
Lykke; men de har givet Eftertiden et højst 
demoraliserende Exempel. 

Leende ilede vi ned ad Trapperne og ud i 
den friske, lysegrønne Skov, hvor Kammeraterne 

Studenterleben og Studieliv. 3 

ventede os til det filosofiske Gilde. Atter klang- 
fra Fileværkets Banker under de tætte Hvidtjørne, 
med en lille Variant, Chr. Winthers bekendte 
Sang 

»Herrer vi er i Aandernes Rige, 
naar Manuduktøren vi bare forstaar.« 

Og hermed var Rusaaret til Ende. 



ANDET KAPITEL 

Turen til Bornholm. — Amtmand Wegner. — Møllen ved 

Blykobber aaen. — Helligdom sgaar den. — Due odden. — Fyret 

paa Hammeren. — Hjemfart. 

OVRE paa Bornholm, i den gode Stad Rønne, 
ligger eller rettere laa en stor, gammel- 
dags Bygning — en Mellemting afPræstegaard 
og Skovriderbolig, langstrakt, lavlænget med 
svære Bjælker under Loftet og med en dejlig, 
gammeldags Have, hvor Morbærtræerne udfol- 
dede sig i al deres Fylde med mørkegrønne 
Blade, der skærmede over de sorte, saftige 
Frugter. Selvherskeren i denne Gaard og for- 
resten over hele Øen var Amtmanden, Kam- 
merherre Wegner, en god Ven af min Fader, 
og da denne til min usigelige Forbavselse havde 
næret en højst ubegrundet Frygt for, at jeg 
skulde have overanstrengt mig under mine filo- 
sofiske Studier, havde han brevvexlet med Weg- 
ner, og Frugten heraf var en Indbydelse, om at 

tilbringe Sommerferien paa Bornholm i Amt- 
mandens gæstfrie Hus. 

Under de daværende Omstændigheder kunde 
intet være mig mere kærkomment; thi Born- 
holm var dengang et terra incognita, hvor en 
Turist var lige saa sjælden som en Tiger. Des- 
uden havde Øen sine store Naturskønheder og 
Naturejendommeligheder forskellig fra det øvrige 
Danmark. Skandinaviens GranitQælde stod klædte 
med Sveriges Birke, Norges Graner og Dan- 
marks Bøge. I dybe Dale med rivende Smaa- 
elve groede en frodig og paa mange Maader 
højst ejendommelig Plantevæxt, og hertil knyt- 
tede sig en særegen Insektverden, der for mig 
frembød den allerstørste Interesse. 

Intet Under altsaa, at jeg med stor Glæde 
modtog Indbydelsen, og et Par Dage efter førte 
det kgl. Postdampskib mig over til den for- 
tryllende 0. 

Jeg har i det store illustrerede Værk »Dan- 
mark« gjort udførlig Rede for Bornholms Ejen- 
dommeligheder, og adskilligt fra min første Ung- 
domsrejse har fundet Plads i den Beskrivelse. 
Jeg tillader mig derfor ganske at gaa udenfor 
dette Emne og kun meddele nogle enkelte 
Hændelser, fordi de nær havde gjort Ende paa 
al videnskabelig Forsken. 



37 

Allerede under Overrejsen havde jeg i den 
slingrende Søgang følt nogle smertelige Jag i 
mit ene Ben, uden at jeg havde givet videre 
Agt derpaa; men da jeg var kommen til Ro 
under Wegners gæstfrie Tag, blev disse Smerter 
stærkere og Foden mere besværlig at flytte. 
Imidlertid vilde jeg dog ikke give tabt, dertil 
var jeg altfor opsat paa at komme den born- 
holmske Natur tillivs, og det første Par Dage 
vandrede jeg trods mine Smerter omkring i 
Kønnes Omegn, hvor jeg gjorde rige og højst 
interessante Fund; men da jeg en Dag vilde 
bestige en af Blykobberaaens Skrænter, svigtede 
Kræfterne mig, og jeg styrtede hovedkulds ned 
ved Kanten af Aaen. Her blev jeg fundet af en 
Bonde, som kørte mig tilbage til Rønne, en 
Læge blev hentet, og denne gamle Stiftsfysikus 
erklærede, at der havde dannet sig en Absces 
dybt inde i Benet, og at Tilfældet var livsfar- 
ligt, saafremt jeg ikke strax blev opereret. 

Sjældent i mit Liv har jeg følt mig saa 
ulykkelig, ikke for Operationens Skyld, men 
fordi hele den dejlige Sommerferie, hvortil jeg 
havde knyttet saa store Forventninger, nu var 
ødelagt. 

Den gamle Læge kom med sine gammel- 
dags Instrumenter, foretog et vældigt Snit, for- 

bandt mig og erklærede, at nu vilde jeg nok 
komme paa Benene igen. Uagtet jeg virkelig 
følte betydelig Lettelse, havde Smerterne dog 
været saa store, at jeg faldt hen i en halvt 
sovende, halvt besvimet Tilstand, og da jeg vaag- 
nede af denne, syntes det mig, at jeg laa i 
Vand. Jeg slog Tæppet til Side, opdagede det 
var Blod, som sivede gennem Forbindingen, og 
følte mig pludselig en Afmagt nær. 

Heldigvis kom Wegner i det samme; men 
næppe saa han mit blodige Leje, før han bar- 
hovedet og i sin grønne Damaskes Slaabrok styr- 
tede afsted efter Lægen, til stor Forbavselse for 
Rønneboerne, der aldrig før havde set Amt- 
manden have saa travlt. 

Det viste sig nu, at en lille Arterie var over- 
skaaren, den blev underbundet, og Qorten Dage 
efter var jeg virkelig paa Benene igen. 

Nu gjaldt det om at komme Øen rundt for 
at bese dens mærkeligste Steder, og forsynet 
med talrige Anbefalinger fra Amtmanden stod 
jeg klar til Rejsen. Ved Afskeden sagde Weg- 
ner: Der er tre Ting, som jeg vil bede Dem 
lægge Dem paa Hjerte. Kom aldrig i Klammeri 
med nogen Bornholmer, thi her som i Sverige 
sidder Kniven temmelig løst i Skeden. Svøm 
aldrig ud fra aaben Strand eller Klippekyst, thi 

her gaar en rivende Strøm, og bestig aldrig 
bratte Fjældsider, den bornboimske Granit er 
ikke altid at lide paa, og i dens Revner ligger 
Hugormen skjult. 

Mit første Opholdsted gjaldt en Møller ved 
Blykobberaaen, hvis gamle Vandmølle nede i 
den dybe Dal godt kunde have faaet Plads i 
en af Goethes Romancer. Alt var saa stille, saa 
gammeldags, saa hyggeligt der nede. Duerne 
kurrede paa Taget, Hønsene kaglede i Gaarden, 
Forellerne sprællede i Dammen, og naar man 
havde nydt al denne Naturpoesi, kom de stegte 
paa Middagsbordet med Dessert af sorteblaa 
Brombær. 

Allerede den første Aften overraskede Møl- 
leren mig ved sit dybe Kendskab ved Behand- 
lingen af en Toddy, men endnu mere over- 
rasket blev jeg, da Konen om Aftenen førte 
mig til mit Soveværelse. Midt paa Gulvet stod 
en vældig Himmelseng, og over dens 3 — 4 Dy- 
ner laa den sorte, russiske Rigsørn stukket paa 
gult Silke og med forgyldt Krone paa sit dob- 
belte Hoved. Forbavset spurgte jeg, hvor hun 
havde faaet dette sjældne Tæppe fra, og hun 
forklarede da, at det havde tilhørt Chefen for 
den russiske Fregat »Archimedes«, som for nogle 
Aar tilbage var strandet Nord for Rønne. Der 

var stor Auktion, sagde hun, og saa købte min 
Mand dette Tæppe for to Rigsdaler. 

Fra Blykobberaaen gik Vejen til Helligdoms- 
gaarden, en uanselig og noget forfalden Bon- 
degaard, som nu er omdannet til Badested og 
Turisthotel, forsynet med alle Nutidens Bekvem- 
meligheder. Dengang laa Stedet øde, og Eje- 
ren gik med Træsko, selv røgtende sine Køer, 
hvilket var til stort Held for mig, da jeg i mod- 
sat Fald aldrig var kommen til at skrive disse 
Linier. 

En smuk, varm Augustaften kom jeg van- 
drende fra Dynddalen, hvor jeg havde gjort ud- 
mærkede Fund. Vejen gik langs Stranden og 
endte ved den smalle Skovsti, der i maleriske 
Bugtninger snoede sig gennem den lille Lund, 
som hørte til Helligdomsgaarden. Bøgen, Røn- 
nen og Birken voxede her i frodig Yppighed 
lige op ad den brune Granit, som i sælsomme 
Skred og Styrtninger væltede sine Stenbølger 
ud i det mørkegrønne Hav. Det hele dannede 
en Skærgaard i det smaa, en Række firkan- 
tede Klippekamre, hvor Søjler af forsprængt 
Granit — de saakaldte Lys — steg lodret i 
Vejret. 

Vejen bøjede nedefter, og snart stod jeg 
ved et af disse Kamre, hvor Bølgerne i sagte, 

skvulpende Dønninger steg og faldt, medens 
Bunden saas gennem det krystalklare Vand som 
en Række slagne Stenkæmper, væltet over hver- 
andre. Dagen havde været varm, Vandet saa 
saa lokkende ud, og i disse indesluttede Kamre 
kunde der jo ikke være Fare for rivende Strøm. 
Trods Wegners Advarsel kastede jeg Tøjet og 
snart efter tumlede jeg mig som en Fisk i disse 
rene, krystalklare Bølger, der var forunderlig 
kolde, men netop derfor dobbelt forfriskende. 

Vandets Kølighed, som hidrørte fra de 
mange Væld, der som usynlige Aarer banede 
sig Vej gennem Klippens Bryst, blev mig snart 
for stærk, og med nogle raske Tag satte jeg 
ind mod Land Klipperanden laa omtrent en 
halv Alen over Vandet, men idet jeg greb fat 
i den, gled min Haand pludselig ud, som havde 
den været besmurt med grøn Sæbe, og til 
min Forbavselse saa jeg nu, at Klippens sorte 
Overflade hidrørte fra en mørkegrøn Alge, der 
som et slimet Overtræk dækkede hele Kyst- 
linien. Jeg svømmede hen imod et af Skærene, 
forsøgte at komme op, men gled atter tilbage. 
Overalt havde denne væmmelige, grønsorte Alge 
lagt sine lumske Traade, der ved Berøringen 
gled ud til en fuldstændig sæbeagtig Masse. 

Vandets Kulde begyndte at paavirke mig, 

og som et Lyn gik det op for mig, at jeg var 
i Livsfare midt i dette rolige, stillestaaende 
Vand, der havde lokket mig med sine glas- 
klare Bølger. Jeg kastede mig om paa Ryggen 
for at udhvile, vuggedes blidelig frem og til- 
bage, men Kuldefølelsen tiltog stærkt, og saa 
gav jeg mig da endelig til at raabe om Hjælp 
af alle Kræfter. 

Min Stemme kastedes tidobbelt tilbage af 
de lodrette Klippevægge, ud over Søen maatte 
den kunne høres, men ind over Land lød den 
næppe ret langt, og hvem vilde paa denne Tid 
af Aftenen vandre gennem Lunden deroppe. Mine 
Tænder klaprede af Kulde, jeg udstødte endnu 
et Par fortvivlede Raab, og saa hørte jeg et 
Par Sten ramle ned i et af Skærene. 

Er der nogen der nede, hørte jeg en grov 
Stemme raabe, og nogle Sten trillede atter ned 
mod Vandet. 

Hjælp jeg drukner! skreg jeg saa højt, jeg 
kunde, og saa hørte jeg tunge, faste Træskotrin 
nærme sig Klipperanden. Det var min Vært, 
som havde været ude at flytte Køer og fra Mar- 
ken var kommen gennem Lunden. 

Se nu De kan komme op af det Hul, sagde 
han og rakte Haanden ud, for ellers bliver De 

den tredje, som drukner i det. Hvad Fanden 
vilde De dér, det er jo snart Sengetid. 

Fra Røs sorte Granitklipper og lyse Løv- 
skove gik Vejen til Dueodden, hvor jeg kom 
til at bo i en enlig Udflyttergaard, fjernt fra 
alt Menneskeliv. Øde og stille laa den i det 
store Sandhav med fattige Rug- og Havremarker, 
med forkrøblede Pile, der halvt skjulte sig i 
Sandet for Stormens mægtige Sus. Yderst mod 
Havet laa Klitrækken som høje, skinnende Sne- 
bjerge, og uden for den kom Vandet glidende 
stille, lydløst, snart stigende snart faldende, men 
uden at der var nogen Grænse mellem Havet 
og det faste Land. 

Denne Klitformation, der saa levende min- 
dede om Skagens, havde de samme Scener som 
der, Strandinger, Forlis og Mennesketab; thi 
dengang var der ikke de to frelsende Fyr, som 
nu knejser højt over Klitterne. 

Gaarden, hvori jeg boede, var gammel og 
forfalden, der var langt til den nærmeste Køb- 
mandsbod, og Traktementet var yderst tarveligt. 
Den ene Dag saltet Lammekød og Kartofler, 
den anden Øllebrød og saltet Sild, og den tredje 
et Forsøg paa noget, som kaldtes Skinke; der 
hørte en sand kristelig Taalmodighed til at 
døje dette store Saltmadsfad. Uagtet jeg havde 

faaet Storstuen anvist til Opholdssted, var der 
raat og koldt, mørkt i de begyndende Aftener 
og ikke et Sted, hvor man kunde hvile sig, 
med mindre man krøb i Seng. Indboet var over 
al Beskrivelse tarveligt, mit Vadskebord prangede 
med et stort bornholmsk Lerfad, som jeg sav- 
nede, da jeg ved Middagstid vendte tilbage fra 
min første Excursion ; men jeg gjorde snart Be- 
kendtskab med det igen, thi da Konen kom 
ind med Grøden, var den serveret i det samme 
Fad, som jeg havde vadsket mig i om Morgenen. 
Det hele var saa primitivt som vel muligt. 

Og saa Folkene. Konen, en lille, skrutrygget, 
vissen Tingest, Manden, en skulderbred, born- 
holmsk Kæmpe med rødgult Skæg, der naaede 
ham til Bæltet, en køn Karl, som øjensynlig 
havde giftet sig med Gaarden og ikke med den 
lille Edderkop, som hørte til den. 

En Aften, da jeg var vendt tilbage fra min 
daglige Vandring i Klitterne, var jeg ivrig be- 
skæftiget med den foreløbige Præparation af de 
interessante Former, jeg havde fundet der ude. 
Jeg havde faaet et skrækkeligt Uhyre af en 
Lampe, og ved dens matte Skin var jeg just 
i Færd med at lægge den sidste Haand paa mit 
Arbejde, da jeg hørte nogen banke haardt paa 
Døren. Forbavset over et saa sent Aftenbesøg 

vendte jeg Hovedet om og stirrede paa min 
Vært, der saa usædvanlig oprømt og spøgefuld 
ud. Uden at sige God Aften langede han 
en Stol fra Væggen og kastede sig paa den, 
idet han stak sit store, buskede Skæg ned i 
Bunden paa en af mine Insektkasser. 

Hvad er det? spurgte han. 

Det er det, jeg samler til Apotheket. 

Naa saadan. Er det det, de laver Mygge- 
fedt af? 

Akkurat, svarede jeg og vilde tage Kassen 
fra ham. 

Det er ellers nogle forbandede smaa Tin- 
gester, bemærkede han, man kan jo næsten ikke 
se dem. 

Saa prøv dette, sagde jeg og gav ham et 
Forstørrelsesglas, se paa den Græshoppe. 

Jøsses Kors! raabte han og stirrede igen 
gennem Glasset, den bliver jo lige saa stor som 
en Hest. 

Saa prøv denne, sagde jeg og gav ham en 
engelsk Loup. 

Han famlede noget med den, inden han fik 
den i Focus, men saa brølte han aldeles over- 
rasket: Nej Pinedød, om jeg har set noget saa 
galt. Den lille Loppe, der hænger og dingler 



46 

der paa Naalen, har jo et Hoved, som kunde 
det æde mig. Hvad koster ellers den Tingest? 

Den kan jeg ikke undvære, svarede jeg og 
vilde tage Loupen fra ham. 

Ja, men jeg vil nu ha den, for saadan en 
Tingest kan man ikke faa andre Steder, sagde 
han højrøstet og paa en noget truende Maade. 

Wegners Ord om, at man ikke skulde tirre 
en Bornholmer, faldt mig ind, og jeg svarede 
derfor: Det er en dyr Tingest, jeg har faaet 
den fra London, den koster et Pund Sterling. 

Hvor meget er det, spurgte han og saa 
temmelig glubsk ud. 

Ni Rigsdaler, svarede jeg. 

Naa ikke andet, sagde han haanlig og rev 
en stor Tegnebog op af Brystlommen. Du tror 
maaske ikke, jeg har Penge. 

Jo, det ser jeg. 

Han lagde ti Rigsdaler paa Bordet foran 
mig og puttede Loupen i Lommen. Derpaa tog 
han mit Kort over Bornholm, foldede det ud 
og spurgte: Hvad er det for en Las? 

Det er Mansas Kort over Bornholm. 

Hvad bruger Du det til? 

Til at finde Vej efter. Naar jeg har det og 
mit Kompas, kan jeg finde Vej over hele Øen; 
den er tegnet af med Byer, Møller og Gaarde. 

Kan man da ogsaa se min Gaard, spurgte 
han ivrig. 
I Ja — a, den ligger dér, sagde jeg og pegede 

med en Passer paa en lille firkantet Plet, der 
laa ganske isoleret. 

Død og Plage, er det min Gaard, raabte 
han, saa maa jeg ha' det Kort med. Hvad ko- 
ster det.f* 

Tyve Rigsdaler, sagde jeg for at stoppe Mun- 
den paa ham. 

Naa, det kan man da komme ud af, svarede 
han og tog fire Sedler op af Tegnebogen. Men 
hvad er det for en Tingest, der render rundt 
under det Glas. 

Det er Kompasnaalen, den blaa Spids dér 
peger altid mod Nord, naar den kommer i Ro. 

Det var som Satan, hvorfor gør hun det.? 

Aa, det er saadan en Vane, den kan nu 
ikke lade være, svarede jeg og vilde i Hast 
bjerge mit Kompas. 

Nej hende maa jeg s'gu ha' raabte han, det 
er noget for Mor, for hun kan aldrig hitte rede 
i noget, naar hun render der ude i Klitterne og 
samler Lyng. Hvor meget koster saadan et 
Kunstpas ? 

Ja — a, det er lige saa dyrt som Kortet, 
sagde jeg. 

Det er jo ingenting, svarede han, men den 
Gaffel maa jeg ha' med, for at jeg kan maale 
paa Kortet. 

Ja, men den koster ogsaa tyve, bemær- 
kede jeg. 

Aa, Fanden i Vold med det hele, sagde han 
og tog de sidste Sedler ud. De kan s'gu gerne 
tage hele Klatten og Tegnebogen med, for jeg 
har Penge nok; men saa maa jeg ogsaa ha' de 
Naale og den Naalepude, for det er noget for 
vor Mor til at sætte Strimler op med. 

Tegnebogen var nu tom. Han sad lidt og 
grundede med Blikket stift hæftet paa Kom- 
passet, saa sank hans Hoved langsomt ned mod 
Bordet, Øjnene lukkede sig og han snorksov. 

Fuld som et Bæst, tænkte jeg, ruskede i 
ham og raabte: Skal De ikke i Seng. Han f6r 
fortumlet op, gned sine Øjne, samlede alle de 
Genstande, der laa paa mit Bord, og forsvandt 
ravende ud af Døren. 

Da Konen den næste Morgen bragte mig 
det Cichorievand, som hun kaldte Kaffe, saa hun 
forgrædt og elendig ud. Hun sagde imidlertid 
intet, men gik og nørkede omkring i Stuen, som 
vidste hun ikke levende Raad. Saa gik hun ud, 
og jeg hørte hende parlamentere med Manden, 

der ganske havde mistet sit ellers saa friske 
Mæle 

Lidt efter bankede det sagte paa Døren, 
Kæmpen viste sig i en noget krumbøjet Skik- 
kelse og blev trods mit venlige »God Morgen« 
staaende ydmyg ved Døren. Endelig sagde han 
ganske lavmælet: Jeg var mægtig drukken i 
Gaar Aftes. 

Ja, det var De nok, svarede jeg tørt og lod 
som om jeg vilde til at gaa. 

Jeg synes ogsaa, at jeg købte en Del Ting 
af Dem, som jeg ikke har megen Brug for, i 
det mindste siger vor Mor, at jeg har handlet 
som en Tosse. 

Nej virkelig. Ja hun kender det maaske bedre 
end jeg. Køb er Køb. 

Han saa sløvt men bønlig paa mig, jeg lod 
som slet ingenting, indtil han pludselig brast 
i Graad som et Barn og hulkede: Aa, kan De 
ikke lade det Køb gaa tilbage, det var alt, 
hvad jeg fik hos Købmanden i Forskud paa min 
Høst. 

Jo, svarede jeg, paa én Betingelse, men den 
skal De holde. 

Ja det véd den levende Gud jeg skal, sagde 
han, det lover jeg Dem. 

Jeg tog Tegnebogen frem bag Hovedpuden, 

Studenterleben og Studieliv. 4 

hvor jeg havde skjult den, og sagde: Betin- 
gelsen er, at De aldrig mere drikker noget hos 
Købmanden, naar De er inde for at handle om 
Deres Høst, og dernæst, at jeg faar alle mine 
Sager tilbage. 

Aa, Gud velsigne Dem, jeg tænkte nok, at 
De ikke var saa haard, som vor Mor sagde. 
Aa Mor, kom herind med Studentens Sager, 
de ligger paa mit Bord. 

Der var formelig Fest i Huset hele den Dag. 
Jeg blev trakteret med tommetykke Pandekager 
og syltede Rønnebær, hvilket ikke bekom mig 
videre vel. Efter den splendide Dinér spændte 
Bonden for sin Vogn og kørte mig ad de tunge 
Veje lige til Sandvig, uden at ville tage en Skil- 
ling i Betaling. 

I Tvillingbyen Sandvig og Allinge boede jeg 
hos en Enke, der havde et saa mærkeligt, gam- 
meldags Hus, at man kunde tro sig hensat til 
Kristian den Femtes Tid. Alt var barokt, og 
paa de velpudsede, gammeldags Dragkister stod 
de mærkeligste Opstillinger af Glas og Fajance, 
medens Køkkenet skinnede af blankt polerede 
Kummer og Kar. Hun ejede en Formue i An- 
tikviteter uden at ane det, men er vist senere 
ogsaa bleven lettet derfor. 

Opholdet i denne Enkes Hus var Glans- 

punktet i min Bornholmsrejse. De vidunderlige 
Klippekyster med deres sønderrevne Blokke og 
Skær, de dybe Dale med deres Blomster og 
Bregner, de mærkelige Ruiner af det gamle 
Hammershus og endelig Hammeren selv, denne 
mægtige Granitknold, der endnu ikke var furet 
af Tyskernes griske Hænder, alt laa for mig 
som et Vidunderland, hvor jeg i dejlige, varme 
Sommerdage sværmede om lige saa ivrig som 
de Bier, der sugede Lyngens Blomster. 

En Aften havde jeg været nede ved Salo- 
mons Kapel, hvor Tangbræmmen skjulte en 
Mængde læsøgende Insekter, og saa fordybet 
var jeg i min Søgen, at Mørket faldt paa, inden 
jeg mærkede det. Vejen var imidlertid let at 
finde, jeg behøvede blot at følge Hammerens 
stejle Afhang, og netop nu tændtes Fyret der 
oppe som en enlig, blinkende Stjerne. Da jeg 
havde gaaet nogle Hundrede Skridt, forekom 
det mig, at en jævnt skraanende Sti førte op 
ad Klippens Afhang, og da den vilde være en 
betydelig Genvej, begyndte jeg at vandre op 
ad den. Lidt efter lidt syntes Stien at tabe sig 
i Mørket, jeg blev usikker staaende og opdagede 
først nu, at jeg slet ikke var inde paa nogen 
Sti, men paa et Skred; thi store af Frosten ud- 
sprængte Blokke laa dybt under mig, og andre 

4* 

sprang som Karnapper ud fra Klippen og spær- 
rede mig Vejen. 

Jeg maatte altsaa tilbage, men Mørket var 
nu blevet saa tæt, at jeg ikke kunde finde Stien, 
men hang omtrent som en Mursvale klinet op 
ad Klippen. Det syntes mig lettere at entre 
til Vejrs, hvor jeg dog kunde tage for mig med 
Hænderne, end gaa tilbage paa de Blokke, jeg 
ikke kunde se, og saa arbejdede jeg mig da 
opad, stadig i Frygt for, at en eller anden Hug- 
orm skulde lure i Klippespalterne. Sveden hag- 
lede ned ad mig, af og til løsnedes Graniten 
under mine Fødder og trillede med hule Drøn 
ned mod Skredet, men jeg vedblev at hage 
mig fast til jeg naaede Klippens øverste Rand, 
og aldeles udmattet kastede jeg mig her i det 
korte, mosblandede Græs. 

Lidt efter blinkede en Lygte i det flerne, 
og en svær Skikkelse raabte paa Afstand : Hvem 
er De, hvor kommer De fra. 

Nede fra Stranden, svarede jeg, idet jeg 
rejste mig. 

Manden kom nærmere, holdt Lygten op for 
mit Ansigt og sagde: Det er s'gu Løgn. Nu 
har jeg været Fyrmester paa Hammeren her i 
ti Aar, men aldrig er nogen Sjæl kommen 
levende op ad den Vej. 

[ ]^S gik op, der hvor Skredet begyndte og 

. entrede saa til Vejrs, det er det hele. 

Det hele, sagde han og lod Lygten synke. 
Ja tak De Gud, at De selv er hel; men nu er 
det vist bedst, jeg følger Dem paa Vej, thi 
paa Hammeren kan man lige saa godt knække 

I Halsen nedad som opad. Hvor bor De? 

Jeg nævnede mit Navn og min Bopæl, og 
Fyrmesteren udbrød forbavset: Naa, er De Stu- 
denten fra Rønne, for om ham har jeg et Brev 
fra Amtmanden. Vil De se Fyret? 

Jeg takkede og krøb med Fyrmesteren op til 

I den mægtige Lanterne, hvis Straaler lyste vidt 

ud over Søen, saa fulgte han mig lige til Sand- 
vig, men ved Afskeden sagde han : Jeg maa vel 

! nok hilse Amtmanden fra Dem, naar jeg skri- 

ver til ham. 

, Jeg takkede og tænkte ikke noget videre 

derover, men otte Dage efter kom der et Brev 
fra min Fader, hvor han uopholdelig kaldte mig 

I tilbage til København. 

Wegner sagde intet ved Afskeden, men jeg 

j tror, han var ganske glad ved at blive mig 

I kvit; thi han var en højst elskværdig, men i 

, mange Maader meget ængstelig Mand. 

' Saa drog jeg da atter ombord paa »Skirner« 

og dampede ud under en haard Nordvest, men 

selv denne korte Rejse skulde lære mig, hvor 
forsigtig man bør være under ukendte Forhold. 
Vi havde naaet Hammervandet, det kulede stær- 
kere op, og Stormen begyndte at sætte høje 
Søer ind over Skibet. Langt ude laa den alli- 
erede fransk-engelske Flaade, som havde bom- 
barderet Bomarsund og nu var for hjemgaaende. 
Da vi nærmede os disse vældige Kolosser, skrum- 
pede vort kgl. Postdampskib ind til en forsvin- 
dende Nøddeskal — ikke stort større end de 
Dampbarkasser, der fulgte de svære Orlogs- 
skibe, og da vi endelig var klar af dem, for- 
svandt de lidt efter lidt som sorte, vuggende 
Svaner i det fjerne. Vinden tiltog i Styrke, 
»Skirner« duvede svært, de faa Passagerer bleg- 
nede og forsvandt efterhaanden ned ad Kahyts- 
trappen, saa at der til Slut ikke var andre paa 
Dækket end Kaptajnen, Rorgængeren og en 
køn, lille Skibsdreng, der tillige fungerede som 
Medhjælper hos Kokken. 

Pludselig saa jeg ham komme ud af Ka- 
byssen med et Stykke Lunge i Haanden, og 
en stor, sort Skibshund fulgte bjæffende af 
Glæde. Drengen holdt Kødet højt i Vejret og 
morede sig med at lade Hunden springe efter 
det; men pludselig satte den med et vældigt 
Spring Forpoterne lige paa hans Bryst, Skibet 

krængede over og med et højt Skrig saa jeg 
den ulykkelige Dreng styrte baglængs ned i 
Maskinrummet. 

Der blev øjeblikkelig slaaet stop, men Stemp- 
let fik dog Tid til endnu en Gang at bore sig 
ned i Cylinderen og knuste derved Drengens 
Baghoved som en Nøddeskal. Han blev baaret 
op paa Dækket, hvor Kaptajnen og jeg stod 
bøjede over ham, men alt Liv var udslukt. Saa 
kom Matroserne halende med en Presenning, 
Liget svøbtes deri og atter dampede vi videre 
over mod Ystad, hvor Drengens Forældre boede. 

Vi førte Signalet »Lig ombord«, paa Stor- 
toppen, men da vi nærmede os Havnen, kom 
Karantænelægen ud og forbød os at lægge til, 
før han havde undersøgt hele Skibets Besæt- 
ning. Forgæves forestillede vi ham, at Drengen 
var død ved et Ulykkestilfælde, vi blev følt 
paa Pulsen og set paa Tungen allesammen, og 
først da denne latterlige Ceremoni var til Ende, 
fik vi Lov at lægge til ved Bolværket. Liget 
blev halet i Land, men ingen af os andre maatte 
gaa fra Borde, selv Postsækken blev stukket i 
Land paa en lang Stang og røget med Svovl, 
saa stor var Svenskernes Frygt for Kolera den- 
gang. 

TUREN til Bornholm, de mange rige Fund, 
jeg havde gjort og mine Samtaler med 
Schiødte bevirkede, at jeg nu mere end nogen- 
sinde var bestemt paa at blive Naturforsker. En 
Dag kaldte min Fader mig ind i sit Værelse 
og spurgte mig om, hvad jeg egentlig havde 
tænkt paa at studere, thi dette med Insekterne 
førte jo ikke til noget. 

Jeg aabenbarede ham nu hele min Livsplan, 
og den var eventyrlig nok til at skræmme en 
Mand med saa konservative Principer som min 
Fader. Jeg vilde slet ingen Examen tage, men 
uddanne mig som Entomolog under Schiødtes 
Vejledning. Saa vilde jeg gaa til Brasilien som 
rejsende Naturforsker, besøge den berømte 
Zoolog Lund, der havde gjort sig saa bekendt 

ved sine Undersøgelser af Knokkelhulerne i Bra- 
silien, og naar jeg saa vendte tilbage, rigt ladet 
med Tropernes zoologiske Skatte, vilde jeg 
træde i Forbindelse med de europæiske Musæer 
og foretage videre Undersøgelsesrejser for dem. 

Fader hørte i al Tavshed paa mig og sagde 
saa med bævende Stemme : Men den gule Feber, 
min Dreng, skal jeg da miste Dig saa tidlig. 

Jeg mente, det havde ingen Nød, men En- 
den paa Samtalen blev, at jeg skulde konferere 
med Professor Steenstrup og Schiødte og saa 
rette mig efter, hvad de mente. 

Herover var jeg sjæleglad, thi jeg var over- 
bevist om, at begge vilde billige mine Planer, 
og fuld af Fortrøstning traadte jeg ind i Pro- 
fossor Steenstrups Studereværelse paa Nørre- 
gade. Steenstrup sad ved sit Skrivebord, og det 
var klart, at jeg kom paa en ubelejlig Tid. 
Han rejste sig, skød Brillerne i Vejret og sagde: 
Naa er det Dem, lille Bergsøe, hvad har De 
nu paa Hjerte. 

Jeg forklarede ham begejstret mine Frem- 
tidsplaner, han sad urolig og rokkede paa Sto- 
len, rystede paa Hovedet, gjorde nogle under- 
lige Grimasser og sagde endelig: Ja ser De, 
uden Examen bliver man ikke noget her til- 



58 

lands ; men hvorfor vil De egentlig være Natur- 
forsker? 

Fordi jeg har Lyst dertil. 

Ja Lyst, Lyst, men det er ikke nok, der 
maa ogsaa Flid, Talent og et langt, ihærdigt 
Studium. Lad mig se, hvor gammel er De? 

Tyve Aar, og han svarede: Ja, saa kan De 
jo tage Magisterkonferens, men det vil jeg ikke 
raade Dem til, med mindre De har Lyst til 
Skolevejen. Skolevejen! udbrød jeg forfærdet. 
Ja, De kan jo blive Adjunkt og mulig Over- 
lærer, men studér De hellere Medicin, saa faar 
De et fast Holdepunkt, kan senere tage ud paa 
Landet som Distriktslæge og drive Entomolo- 
gien for Deres egen Fornøjelse. Ved Universi- 
tetet er der ingen Pladser, og de faa Poster ved 
Musæerne er alle besatte. 

Vent lidt, lad mig se, hvor er mine Briller? 
han ragede rundt paa Skrivebordet, opdagede 
pludselig, at de sad i Panden og sagde ligesom 
lidt irriteret: Ja lille Bergsøe, jeg har meget 
travlt i Dag, jeg skal møde i Videnskabernes 
Selskab. Farvel. 

Fra Steenstrup vandrede jeg med mine knu- 
ste Forhaabninger lige ud til Schiødte, der sad 
og mikroskoperede ved Lampelys, i Færd med at 
overføre nogle af sine Tegninger paa en vox- 

belagt Kobberplade. Ogsaa her kom jeg i Utide, 
og Samtalen var meget kort, dens Resultat var : 
Ingen Examen, grundigt Studium, stadig Fær- 
den i Naturen og saa — Hugge sig igennem 
saa godt man formaaede. 

Meget nedstemt gik jeg om Aftenen til min 
Fader, som tavs hørte paa min Beretning, saa 
vandrede han et Par Gange op og ned ad Gul- 
vet, lagde Haanden paa min Skulder og sagde : 
Ja saa bliver det, som vi har aftalt, Din Bed- 
stefader var en dygtig Læge, og Du vil med 
Ære følge i hans Spor. I Morgen haaber jeg, 
at Du besøger de medicinske Forelæsninger. 

Jeg sov ikke den Nat, det var som om en 
ubarmhjertig Haand havde knust alle mine For- 
haabninger, kastet mig bort fra min naturlige 
Bestemmelse og tvunget mig ind i noget, jeg 
ikke formaaede at magte. Lidt efter lidt kom 
jeg dog nogenlunde til Ro, thi det faldt mig 
ind, at Forelæsningerne i Fysiologi, Anatomi, 
Zoologi og Botanik dog alle var en Forbere- 
delsesskole for et dyberegaaende Naturstudium. 
Disse Forelæsninger vilde tage et Par Aar, og 
til den Tid kunde jo meget have forandret sig. 

Saa begyndte jeg da at studere som den 
bedrøvede Mediciner, der vidste, at han aldrig 
vilde komme til at køre i Karet. Hvorfor Me- 

dicinernes Forberedelsesexamen hedder Kan- 
tussen, véd jeg ikke, men jeg maatte stadig 
tænke paa Mester Jakel, naar jeg traadte ind 
paa Steenstrups Forelæsninger, hvor jeg til min 
Forbavselse saa Rasmus Nielsen sidde som en 
andægtig Tilhører med Notebogen i Haanden. 
Naar man docerede Zoologi for vordende Læ- 
ger, syntes det mig underligt, at man ikke dvæ- 
lede ved saadanne Dyreformer, der havde en 
indgribende Betydning for Hygieine, hvad en- 
ten de anvendes som Lægemidler eller optræ- 
der som Fjender af den menneskelige Orga- 
nisme; men Steenstrups Forelæsninger var plan- 
lagt efter van der Hoewens kedsommelige Lære- 
bog og gav mig ikke mere zoologisk Kund- 
skab, end jeg havde i Forvejen ; hvorimod hans 
Forelæsninger for viderekomne, som jeg senere 
hørte, var rige paa nye Iagttagelser. 

Der, hvor Gammelholm nu knejser med mæg- 
tige Lejekaserner og kedsommelige Gader, laa 
den botaniske Have med sine gammeldags Byg- 
ninger, sine Drivhuse, Espaliers og prægtige 
Træer. Det var en Fornøjelse at færdes her 
nede i det lune, varme Solskin for at fordybe 
sig i de mange ejendommelige Planter, der 
stod paa Geled i snorlige Rader, som var det 
Floras Soldater. Tæt op til den gamle Mønt 



6i 



laa et stort Bassin, som modtog Dampkedlens 
Spildevand og derfor altid havde en høj Tem- 
peratur. Her blomstrede mægtige Vandplanter, 
og blandt disse Trapa natans, der har givet 
Sophus Bauditz Motivet til en af hans større 
Fortællinger. Hvis Forfatteren til denne havde 
vidst, at jeg i al Hemmelighed havde udsat denne 
mærkelige Vandplante i nogle af Frederiksdals 
Tørvegrave, vilde han rimeligvis have sendt sin 
Helt derhen i Stedet for til Sverige. Planten 
synes imidlertid ikke at kunne taale vor Vinter, 
thi efter et Par Aars Forløb forsvandt den ogsaa 
fra dette Sted. 

Over den botaniske Have herskede dengang 
Professor Liebmann, en højst elskværdig og god- 
modig Docent, men jeg skal ikke nægte, at 
jeg i allerhøjeste Grad harmedes over hans Au- 
ditorium. Før Forelæsningerne blev der paa 
Kathedret lagt en mægtig Buket af de Planter, 
som senere skulde demonstreres, men inden 
Liebmann kom, var Buketten plyndret for sine 
skønneste Blomster, og under Forelæsningerne 
var der et stadigt Bombardement med Æbler, 
Pærer og Nødder, som man havde reddet ude 
i Haven. Liebmann lod, som om han ikke mær- 
kede disse Drengestreger, men da en uvoren 
Forstmand en Dag satte ham en Kejserinde- 

pære lige i Panden, udbrød han: Jeg maa vir- 
kelig bede de Herrer forholde sig rolige, thi ellers 
gaar jeg. Nu blev der Ro, men nogen Tid efter 
begyndte Spektaklerne paany, indtil nogle af 
de værste Urostiftere blev fjernede. 

Da jeg stadig havde Lund og Brasilien i 
Tankerne, og da jeg tillige vidste, at Steen- 
strup betragtede Knokkellæren som en meget 
vigtig Del af Zoologien, var det naturligt, at 
jeg søgte at sætte mig ind i disse Forhold, og 
hertil frembød Eschrichts Musæum den bedste 
Lejlighed. Musæet eller »Eschrichts Kældere, 
som det almindelig kaldtes, laa under Univer- 
sitetet og bestod af en Række store, under- 
jordiske Rum, hvor mægtige Hvaler, kolossale 
Elefanter, Giraffer, Strudser og Næshorn stod 
opstillede. Det storslaaede i disse Dyreformer 
tiltrak sig altid de besøgendes Opmærksomhed, 
og særlig var den mægtige Grønlandshval, i 
hvis Gab ti Personer kunde tage Plads, Gen- 
stand for Publikums Beundring. 

Eschricht selv gik om som en stille, spag- 
færdig Mand mellem alle disse zoologiske Skatte, 
men naar han saa Folk staa og gabe .paa Hva- 
len, rystede han paa Hovedet og sagde ved en 
saadan Lejlighed til mig: Det er ligesom paa 
Dyrehavsbakken, altid skal de hen og se paa 

Kæmpeslangen, men det allerfineste bryder de 
sig ikke om. Naar De engang rejser uden- 
lands og kommer til de zoologiske Musæer, vil 
man ogsaa vise Dem Skeletter af Hvaler og 
Elefanter, men det er ingenting, det er kun 
et Pengespørgsmaal. Nej se en Gang her, véd 
De, hvad det er, der staar i denne Glaskasse, 
det er Skelettet af vor almindelige Sild. Der 
mangler ikke et eneste Ben, det hele er, som 
var det spundet af ganske fine Glastraade. Naar 
man saa viser Dem de store Elefanter, spørg 
saa, hvor De vil i Europa, om de har Skelettet 
af en Sild, saa skal De høre, hvad de svarer. 
Han klappede Glaskassen, som var det en ung 
Piges Kind, og tilføjede, det gør ingen mit Mu- 
sæum efter. 

Men foruden Musæet tiltrak ogsaa Eschrichts 
Forelæsninger mig i allerhøjeste Grad. Jeg vil 
ikke sige, at han docerede moderne Fysiologi, 
men han var i Besiddelse af en stor Kundskabs- 
masse, og han vidste at foredrage den paa en 
særegen, interessant og fængslende Maade. Un- 
derlig drømmende kunde han staa paa Kathe- 
dret, fortælle om Aristoteles og Galen, falde 
i Tanker og saa pludselig fare op med et inder- 
ligt: Ja, det er mærkeligt, hvilke Aander de var. 

Denne Distraktion førte undertiden til sør- 

gelige Resultater, som han imidlertid tog med 
stoisk Ro. En Dag havde han saaledes forklaret, 
hvorledes man ifølge en arithmetisk Formel 
kunde beregne Menneskets Blodmængde, naar 
man kendte den Mængde Vand, der var ind- 
sprøjtet i Aarerne. Han satte Formlen op paa 
Tavlen, regnede og regnede, strøg ud, regnede 
paany og saae endelig aldeles forbavset paa Tallet 
To Tusinde og sex. 

Ja, mine Herrer, sagde han ganske spagfær- 
dig, efter denne min Beregning skulde altsaa 
Blodmængden i et Menneskes Legeme være to 
Tusinde og sex Pund, men det maa jo aaben- 
bart være forkert. Han regnede paany, tørrede 
sig med sit store Silkelommetørklæde og sagde 
saa tilsidst: Det er dog mærkværdigt, da jeg 
gik hjemmefra havde jeg det altsammen i Ho- 
vedet, og nu staar det forkert paa Tavlen. Ja 
— saa maa vi vente til næste Gang. 

Saadanne smaa Uheld havde han ogsaa i 
Videnskaben, hvad der jo forresten hænder en- 
hver Videnskabsmand. 

Under den Frygt der herskede for Koleraen, 
havde man fra Bornholm sendt Tarmindholdet 
af en Dreng, der var død under mistænkelige 
Symptomer, til Sundhedskollegiet i København. 

Ved den foretagne Undersøgelse fandtes i 

dette en mærkelig Organisme, som man tilskrev 
Dødstilfældet, og denne fik Eschricht sendt fra 
Sundhedskollegiet. Han undersøgte den og kom 
til det Resultat, at man her havde Koleraens 
egentlige Aarsag for sig, og Udbyttet af Under- 
søgelsen blev en lærd Afhandling over den tve- 
hornede Skabning, som foraarsagede Sygdom- 
men. Denne Opdagelse vakte betydelig Opsigt, 
indtil endelig Jacobson oplyste, at den nye 
Organisme slet ikke var andet end Kærner af 
umodne Morbær, som Drengen havde overfyldt 
sig med. 

Da saa Eschricht ved et Møde i Videnskabernes 
Selskab kom i Strid med Molbech om et sprogligt 
Emne, hvorpaa Eschricht ikke havde Forstand, 
sagde Molbech sarkastisk: Kære Eschricht, »Me- 
mento mori«*), og under almindelig Latter var 
Striden til Ende. 

I Hammerichs Skole havde jeg haft en for- 
træffelig Naturhistorielærer, Daniel Bølling, der 
nu er havnet som Læge i Ringsted. Altid 
i godt Humør, ivrig for sit Fag, elskværdig 
i sin Optræden var han Klassens erklærede Ynd- 
ling, og da han nu tilbød at vejlede mig i Ana- 

tomlens Begyndelsesgrunde, tog jeg med Glæde 
mod hans Tilbud. Højt oppe paa et Gaard- 
værelse i Raadhusstræde havde han sin Bolig, og 
her begyndte vi saa at gennempløje hele det 
store Kort af Muskler, Nerver, Sener og Knog- 
ler, som danner det menneskelige Legeme. 

Timerne var fornøjelige nok, men jeg ind- 
saa snart, at hvis jeg ikke tillige tog Del i 
Dissektionsøvelserne paa kirurgisk Akademi, var 
Bøllings teoretiske Lærdom spildt. Foreløbig 
vår der ingen Plads derude, men efter Jul kunde 
jeg tage fat. 

Saa vandrede jeg en Julemorgen derud for 
at tage Lokaliteterne i Øjesyn. Det var en høj 
klar Frostdag med varmt Solskin, Gaderne laa saa 
stille, snehvidt pudrede, Juleklokkerne kimede 
og Folk vandrede til Kirken. Saa naaede jeg 
Akademiet, ringede Portneren op og fik Lov til 
at gaa ned i Dissektionssalen. Hvilken Over- 
gang. — Hist ude den friske Luft, den klare 
Sol, den skinnende Sne, her inde en modby- 
delig, kvalm Atmosfære — en Blanding af raad- 
den Spiritus og muggen Kælderluft. Paa de 
lave Borde Stumper af Menneskelig flængede 
og flaaede, halvt tildækkede med skidne Klude, 
og for Enden af Salen et grinende Skelet med 
Grankviste om Hovedet og en Julekage i Haan- 

den. Det hele paavirkede mig saa modbyde- 
ligt, smagte saaledes af Medicinerraahed, at 
jeg snarest kom ud i det Fri og vandrede op 
paa Kastelsvolden, for om muligt at møde Lan- 
ding. 

Jeg traf ikke ham, men en anden lille Be- 
kendt, der tillige er en god Ven af Læseren. 
Jeg havde taget Plads paa Flagbatteriets yderste 
Pynt, hvor Solen skinnede varmt, og sad mellem 
to gamle Jernkanoner, der endnu laa som Min- 
der fra 1848. Jeg saa ud over det dejlige, blaa 
Sund, øjnede Skovshoveds sneklædte Pynt i det 
ijerne og følte saa pludselig en sagte Berøring 
paa min Kind. Jeg greb til og holdt i min 
Haand en lille, syvprikket Mariehøne, som af 
den varme Sol havde ladet sig forlokke til at 
forlade sit Vinterkvarter. 

Jeg er ikke overtroisk, har aldrig været det, 
men i dette Øjeblik forekom det lille, glinsende 
Insekt mig at være et Bud fra den Dyreverden, 
jeg stod i Begreb med at svigte. Jeg lod den 
krybe op paa min Haand, den steg op paa 
Spidsen af min Finger, foldede de fine Vinger 
ud og fløj bort i det glimrende Solskin, indtil 
den som en rød Bloddraabe forsvandt under 
Sneen. Lundings Familie var i Kirke, og da 

jeg kom hjem, vendte Fader tilbage fra sin 
Kirkegang. 

Du ser saa alvorlig ud, hvad er der hændet, 
spurgte han. 

Intet af Betydenhed, men ét vil jeg sige Dig, 
Læge kan jeg ikke blive. 

Hvorfor ikke? 

Fordi jeg ikke har noget Kald dertil, fordi 
jeg i Dag har faaet en bestemt Afsky for et 
Studium, hvortil jeg aldeles ikke er skikket. 
Lad mig følge mit Kald, jeg kan ikke blive 
Læge. 

Saa ender Du som Adjunkt, sagde Fader 
sukkende, husk vel paa det. 

Nej, det gør jeg bestemt ikke, det føler jeg 
paa mig selv; men hellere vil jeg som Jacob- 
sen sidde i Sorø med Frihed til at undersøge 
dens Skove og Damme, end køre i Karet til 
Syge, som jeg dog ikke kan hjælpe. 

Fader sukkede, gik et Par Gange op og 
ned ad Gulvet og sagde saa: Vil Du da rejse 
til Brasilien? 

Nej, jeg skal ikke forlade Dig. Han trykkede 
min Haand, og fra dette Øjeblik blev jeg atter 
Naturforsker. 

Min første Vandring var naturligvis til Steen- 
strup, som blev yderlig forbavset over, at jeg 

var brudt ud af Medicinernes Række. Jeg bad 
ham om en Studieplan, og han svarede: Ja ser 
De, lille Bergsøe, det er en meget vanskelig 
Opgave, thi De vil jo være Videnskabsmand. 
Saavidt jeg véd, er De jo allerede Elev af Pro- 
fessor Schiødte. Da jeg havde bejaet dette 
Spørgsmaal, fortsatte han, ja saa maa jo Planen 
lægges større end ellers. Under Etatsraad Forch- 
hammer maa De høre Forelæsninger i Geologi, 
Danmarks Geognosi, Mineralogi, Krystallografi 
og mindst i to Aar deltage i Øvelserne paa 
hans kemiske Laboratorium. Dernæst maa De 
kende alle de danske Planter samt deres Morfo- 
logi og Fysiologi, og hvad Zoologien angaar, 
saa beror det paa, fra hvad Ende De vil tage 
fat paa Systemet. 

Det er vel bedst at begynde fra neden af 
med Infusorierne, bemærkede jeg. 

Det tror jeg ogsaa. Saa kan De begynde 
med at gennemgaa Ehrenbergs store Værk, og 
naar De er færdig med det, kan vi jo altid 
tales ved. 

Jeg fik fat i dette Opus, en mægtig Foliant 
med Masser af Tavler og Figurer, jeg gjorde 
Excerpter, kopierede Hovedformerne, og da jeg 
efter tre Maaneders Forløb var bleven færdig 
med disse besynderlige Skabninger, gik jeg 

atter til Steenstrup og fortalte, at nu havde jeg 
sat mig ind i »Ehrenbergc 

»Ehrenberg!« udbrød han ganske forundret 
pg skød Brillerne op i Panden, Ehrenberg, han 
er jo aldeles forældet. 

Men De sagde jo, at jeg skulde benytte hans 
Værk. 

Det maa være en Mis-— en Misforstaaelse, 
atammedé Steenstrup. Ved »benytte« jnentejeg 
ikke studere, men blot gøre Dem literært be- 
kendt med, hvad der er skrevet om Infusorierne. 
Til Studium af disse maa De bruge langt nyere 
Kilder, Ehrenberg har ikke en Gang Opfattel- 
sen af, hvilke Organismer der er Dyr og hvilke 
Planter, 

Jeg gik bort med Opskriften paa nogle nyere 
Forfattere, men nu havde jeg faaet jiok. Skulde 
jeg gennemg.aa Zoologien literært fra Aristo- 
teles til Guvier, kunde jeg blive lige saa gam- 
mel som Aristoteles selv. Schiødte morede sig 
kostelig over den lille Episode, og fra nu af 
gik jeg mine egne Veje. 

Det viste sig imidlertid snart, at det Stu- 
dium, jeg hftvde valgt, var saå kostbart, at det 
langt overskred mine pekuniære Kræfter. Ikke 
alene maatte jeg have Mikroskop, mangfoldige 
Redskaber, men fremfor alt en Stor Mængde 

videnskabelige Væjker, hvis Anskaffelse faldt 
min Fader svært for Brystet. Hvad skal det 
ende med, udbrød han en Dag, Du vil da ikke 
anlægge Dig et helt Bibliotek. Alene dit en- 
gelske Mikroskop kostede 400 Rigsdaler. 

Ja saa maa jeg se at slaa Mønt, svarede jeg 
muntert, og to Dage efter havde jeg modtaget 
forskellige indbringende Privatinformationer og 
ladet mig indrullere som Lærer i den gamle 
Borgerdydskole paa Kristianshavn. 

Hvor det var underligt at træde ind i disse 
gamle, velkendte Klasser, hvor jeg havde sid- 
det som Dreng og kedet mig saa ganske umen- 
neskeligt. Jeg lovede ved mig selv, at dette 
skulde ikke blive Tilfældet med mine Elever, 
og da jeg den første Dag besteg Kathedret, 
sagde jég: Hvis I nu vil høre godt efter, skal 
I blive fri for LUtkens Lærebog og dog gøre 
en god Examen. Vi har to Timer om Ugen, i 
den første holder jeg frit Foredrag for Eder, og 
I maa da nedskrive Hovedpunkterne af, hvad 
jeg siger. I den anden examinerer jeg, og saa 
gør vi af og til, naar Vejret er godt, en Excur- 
sion i det Fri; thi Skoven er den bedste Lære- 
mester. 

Det var mærkeligt, hvor den Methode vandt 
mig alle mine Elevers Kærlighed. Jeg sad ikke 

som de andre Lærere og docerede tørt fraKa- 
thedret, men midt i Klassen, ligesom gamle 
Svenningsen, og rundt om mig havde jeg spændte 
og lyttende Tilhørere. 

Blandt disse udvalgte jeg atter de flinkeste, 
med hvem jeg dels læste i mit Hjem og dels 
tog med paa Udflugter i det Fri. Disse Excur- 
sioner var højst opmuntrende for os alle, og 
kun til én knyttede der sig et sørgeligt Tilr 
fælde, hvori jeg heldigvis ikke var Skyld. Blandt 
mine Elever var ogsaa en Søn af Oversætteren 
Moltke, en flink og opvakt Dreng, som med 
gode Evner forenede en brændende Lyst til at 
gøre sig bekendt med Skovens mange Vid- 
undere. 

En Dag skulde vi samles ved Østerport for 
at vandre til Charlottenlund, men da jég kom 
op paa Volden, saa Vejret truende ud, og kort 
efter begyndte det saa smaat at regne. Moltke 
var allerede paa Pletten, udrustet med Taske og 
Samlerglas; men da jeg forestillede ham, at 
hele Udbyttet af vor Excursion vilde blive en 
vaad Trøje, bad han mig ret indstændigt om 
ikke at opgive en Vandring, hvortil han havde 
glædet sig saa meget. : 

Vi fulgtes ud ad Østerport, men nu øsede Reg- 
nen ned, og vi skiltes da for at gaa hver til sit. 

Den næste Dag var Moltke ikke i Skole, og 
faa Dage efter erfarede jeg, at han i det fugtige 
Vejr var styrtet ned ad et Stendige i Charlot- 
tenlund og havde brækket Foden i Anklen. 
Otte Dage efter var han død af Stivkrampe, og 
da jeg fulgte den smukke, kærlige Dreng, tænkte 
jeg med Smerte paa, at han mulig kunde have 
levet endnu, hvis jeg havde hørt hans indstæn^ 
dige Bønner om at ledsage ham. 

Blandt de andre af mine udvalgte Elever 
mindes jeg særlig Chr. Heering, Carl Jacobsen 
og fremfor alt Viggo Monrad, der var en højst 
begavet og elskværdig Discipel, til hvis Hjem 
jeg senere nøjere blev knyttet. 

En Sommerdag vandrede jeg efter Sæd- 
vane ud til Lyngby, hvis store, blomsterrige 
Mose allerede i Otto Frederik Miillers Tid var 
bekendt som en rig Samlingsplads for mang- 
foldige Vand- og Landinsekter. Jeg gik med 
mit Net og ketsede ude langs Randen af Elle* 
buskene, da en Mand fra Fodstien raabte mig 
an og spurgte, hvad jeg bestilte. 

Jeg var saa vant til at blive forstyrret af 
uvedkommende, at jeg ikke gad svare, og nu 
raabte den svære Mand ud til mig: Samler De 
Frø? Paa Grund af Afstanden hørte jeg fejl og 
raabte ærgerlig tilbage: Nej, kun Skruptudser. 

Nu smøgede Manden sine Benklæder op og gav 
sig til at trave hen imod mig. Det var en bred- 
skuldret, anselig Skikkelse med skarpe, graa 
Øjne, buskede Biyn og et særegent bestemt 
Træk om den brede, fastsluttede Mund. 

Jeg antog det var Mosens Ejer, der kom for 
at jage mig bort; thi han saa ikke opmuntrende 
ud, og jeg skyndte mig derfor med at tømme 
den Fangst, jeg havde i Nettet, over i mine 
Glas. 

Han saa opmærksom paa mig og sagde saa 
med en lidt skelmsk Betoning: Nu véd jeg, 
hvem De er. De hedder Vilhelm Bergsøe. 

Jeg saa forundret paa Skikkelsen og spurgte : 
Hvoraf véd De det.^ 

Det har min Søn Viggo fortalt. 

Nu fik jeg Hatten af i en Fart, thi den svære 
Skikkelse, som jeg havde antaget for en vred 
Lodsejer, var ingen anden end Biskop Monrad, 
og paa hans venlige Opfordring fulgte jeg nu 
med ham til Hummeltofte. 

Denne Ejendom, som Monrad havde forpagtet 
bort, var meget ulig den pragtfulde Bygning, 
der senere har rejst sig derude. Det var en 
hvidkalket, langstrakt toetages Bygning, som 
paa sin nordre Side vendte ud mod Landevejen, 
mod Syd til Haven, hvorfra der var den skøn- 



75 

neste Ud- eller rettere Nedsigt til den dybe, 
skovbevoxede Dal, hvorigennem Lyngbyaa bug- 
ter sig. 

I Haven traf jeg to kendte Skikkelser. Den 




Biskop D. G. Monrad. 

ene var Chr. Winther, som sad magelig hen- 
slængt paa en Bænk i Nydelsen af sin Cigar, 
den anden Professor Holten, som forgæves be- 
stræbte sig for at ryste nogle Kejserindepærer 
ned af et Træ. Monrad gik hen imod ham og 

sagde : Kære Holten, jeg synes Du skulde tage 
Dig noget bedre for end ryste Pærer, de er 
ikke modne endnu. 

Ja, hvad skulde det være,, svarede Holten 
og langede ud med en Stang efter en af de 
øverste Grene. 

Du skulde se at gøre en eller anden stor 
Opdagelse, saadan en som Hans Chr, Ørsted 
gjorde. 

Ja— a, sagde Holten med et bredt Smil, men 
ser Du, disse store Opdagelser sidder saa for- 
bandet fast, og derfor prøver jeg hellere med 
Pærerne. 

Chr. Winther lo, men Monrad kneb Øjnene 
sammen paa den ham ejendommelige Maade 
og sagde : Du er altfor letsindig, Holten, og saa 
gik vi ind i Havestuen. 

Her blev jeg forestillet for Fru Monrad i et 
Hjem, som var højst ejendommeligt i hele sin 
Udstyrelse. Her var ikke Plads for de moderne, 
ofte smagløse Møbler, alt Bohavet var kunstne- 
risk udarbejdet og hele Ensemblet lige til de 
mindste Markbuketter ordnet paa en saadan 
Maade, at man overalt anede en Haand, der 
ikke alene kendte Hygge, men ogsaa Skønhed. 
Et Skakbord stod tæt ved Vinduet, Monrad 

satte sig ned og sagde uden videre Indledning : 
Kom nu Bergsøe, saa skal jeg gøre Dem mat. 

Jeg drev dengang Skakspillet som en Slags 
aandelig Sport, havde spillet meget i Forenin- 
gen, endnu mere med gamle General Lunding, 
og det varede derfor ikke ret længe, inden min 
Medspillers Konge begyndte at tage sig en Tur. 
Monrad rynkede Brynene, saa lidt hvast paa 
mig, men Kongen maatte videre paa sin Van- 
dring, og jeg havde allerede udset den Plads, 
hvor den skulde blive mat, da Monrad rejste 
sig og sagde til Viggo, der stod ved Siden af 
og saa til : Nu kan Du gøre Spillet færdig, Viggo, 
og dermed gik han ud i Haven. Viggo gjorde 
ogsaa Spillet færdig ved at stryge alle Brik- 
kerne ned i Skuffen, og vi lo begge ret hjer- 
telig ad Monrad, som ikke vilde lade sig gøre 
mat. 

Chr. Winther var allerede dengang noget 
til Aars, hans store Knebelsbart begyndte at 
graane lidt, han bar Paryk, men var endnu liv- 
lig og munter, og for mig var det naturligvis 
en stor Glæde at træffe en Digter, hvis Værker 
jeg elskede saa højt. Jeg vilde tale om Æstetik, 
men han afbrød mig hurtig med den Bemærk- 
ning, at da jeg var Naturforsker, maatte jeg let 
kunne sige ham Besked om, hvor de bedste. 

spiselige Svampe fandtes, og dette var mig jo 
en let Sag, da Otto Frederik Muller herude 
havde skrevet sin Afhandling om »Rørsvampens 
velsniagende Pilse«. 

Store Mænd har gerne en eller anden lille 




Chr. Winther. 



Svaghed, og hos Chr. Winther var den af en 
højst uskyldig Natur. Fra det nærliggende »Spur- 
veskjul«, hvor han havde sin Bolig, vandrede 
han i de dejlige, friske Sommermorgener afsted 
med en Kurv paa Armen for at høste Svampe, 
blandt hvilke han især foretrak »Cantarellen« 

eller »Lukullen«, som han kaldte den, fordi 
han syntes, at den var LukuUus værdig. Jeg 
lovede ham min Bistand, og da jeg i de føl- 
gende Somre tilligemed min Familie flyttede 
ud til Hummeltoftes Forpagterbolig, havde jeg 
rigelig Lejlighed til at indvie Chr. Winther i 
Svampenes Mysterier. 

Hver Morgen drog vi ud paa Vandring, og 
stor var hans Glæde, naar han langs Randen af 
de dugtindrende Grøftevolde traf de gule, skin- 
nende Pletter, som forkyndte, at her havde »Can- 
tarellen« dannet sine Hexeringe, men lige saa 
stor var hans Ærgrelse, naar et saadant Sted 
allerede var plyndret af andre, og dette var ikke 
saa sjældent Tilfældet, thi Svampesamleriet 
havde fra den Monradske Familie bredt sig til 
ikke faa Landliggere. I et Digt, som findes i 
Digtsamlingen »I Ny og Næ« har jeg skildret en 
af disse landlige Morgenture med Chr. Winther. 

Var han en Elsker af Efteraarets spraglede 
Svampeflor med alle dets sære Farver og For- 
mer, saa yndede Fru Monrad Sommerens Blom- 
sterflor, baade Havens og Markens frie, natur- 
lige Børn. Haven, som var fuld af Frugttræer, 
havde ogsaa et glimrende Blomsterflor, der som 
et broderet Tæppe, strakte sig ned mod den 
langsomt rislende Aa, der forbinder Furesøen 

med Lyngby Sø, og som dengang løb i sit 
bugtede og sivbevoxede Leje. Ud til Aaen gik 
store Engdrag, som hvert Foraar prangede med 
et broget Blomstertæppe, og naar dette forsvandt, 
kom Turen til Aakanderne, som var Fru Mon- 
rads Yndlingsblomst. 

Hver Morgen var hun paa Færde for at 
smykke store Fade med denne Nordens Lotus- 
blomst, og ofte gjorde vi smaa Udflugter alene 
for at finde den. En Aften var vi tagne ud paa 
Bagsværd Sø, hvor vi i den stille Sommeraften 
roede omkring paa maa og faa, lyttende til det 
prægtige Ekko og beundrende den glimrende 
Solnedgang, i hvis røde Straalenet Tusinder af 
Døgnfluer opførte deres luftige Danse. Vi var 
allerede et godt Stykke paa Tilbagevejen, da 
Fru Monrad pludselig udbrød : Aa, hvor det var 
dumt, nu glemte vi at plukke de dejlige Aa- 
kander ovre i den lille Bugt. 

Vi kan jo ro derover igen, bemærkede Mon- 
rad, som sad til Rors. Det kan ikke hjælpe, 
svarede jeg, Aakanderne er forsvundne. For- 
svundne! sagde Monrad med et polisk Blink i 
Øjet, det er nok snarere Dem, som ikke har 
Lyst at ro tilbage. 

Baaden var heller ikke let at ro, men det 
var ikke Grunden, og jeg sagde derfor til Mon- 

rad, at Aakanderne trak sig ned under Vandet, 
saasnart Tusmørket indtraadte. 

Nej virkelig, udbrød han, det har jeg dog 
nok Lyst til at se, og dermed vendte han Baa- 
den. 

Lidt ærgerlig trak jeg paa Aarerne, og da 
vi naaede Stedet, satte jeg Baaden saa haardt 
ind i Rørene, som jeg formaaede. Pluk nu! 
sagde jeg. 

Monrad Saa sig omkring. Vi laa i en af 
de brede, hjerteformede Aakandeblade, men 
ikke en Blomst var at øjne. Se, se. Sagde han. 
Ja, Bergsøe skal jo altid have Ret, og dermed 
roede vi tilbage til Landingsbroen. 

Nogle Dage efter fortalte Fru Monrad, at 
hun oppe fra Bakkerne havde set en hel Hær- 
skare af Aakander, som hun desværre ikke kunde 
naa, da de svømmede inde under Rørene paa 
den anden Side Aaen. Da jeg gerne vilde gøre 
hende en Tjeneste, fik jeg fat i en Kurv og 
vandrede ned til det betegnede Sted, hvor Aaen 
ved sin Krumning dannede en saakaldet Hulke, 
paa hvis Overflade Aakanderne vuggede sig 
som store, duftende Snedun; men det var mig 
ikke muligt at naa derud uden ved Svømning. 
Bag nogle Ellebuske fik jeg i Hast Klæderne 
af, tog Kurven paa Armen, min Tollekniv i 

Munden, og snart var jeg inde i den blom- 
strende 0, hvor jeg begyndte at skære løs til 
højre og venstre. 

Det varede imidlertid ikke ret længe, før 
Kurven drev af med Strømmen, og da jeg vilde 
svømme efter den, mærkede jeg pludselig, at 
jeg hang fast i Aakandernes talrige, sammen- 
filtrede Stængler, saa at jeg ikke kunde komme 
af Stedet. Jeg plaskede noget omkring, men 
filtrede mig derved endnu mere ind i det grønne 
Plantenet, og pludselig syntes jeg, at noget trak 
mig ned ved den ene Fod, saa at jeg kom un- 
der Vandet. Jeg kom op igen, men Strømmen 
drejede mig rundt, og nu gik det op for mig, 
at jeg var i en virkelig Livsfare. Jeg kom atter 
under Vandet, men denne Gang var jeg saa 
heldig at faa overskaaret nogle af de værste 
Stængler, og med et Par kraftige Tag fik jeg 
de andre til at briste, saa at jeg atter kom ud 
paa blankt Vand og hurtig naaede den anden 
Side af Aaen. Aldrig har jeg været saa nærved 
at drukne som dengang, og den lille Tildra- 
gelse, der gjorde et dybt Indtryk paa mig, har jeg 
symbolsk benyttet i mit Digt »Huldrens Roser«. 

I Juni 1858 flyttede vi ud til Forpagte rboligen 
paa Hummeltofte, hvor jeg tilbragte en af de 
skønneste Somre i mit Liv. Navnlig var Efter- 

aaret ganske pragtfuldt, og da de lyse Nætters 
Tid var forbi, viste der sig et Syn, som det 
kun er forundt faa Mennesker at beskue. Oppe 
over Skovens mørke Rand tegnede sig, naar 
Solen var sunken, et hvidt, lysende Skær, som 
lidt efter lidt tiltog i Styrke og Form. Højere og 
højere steg Lysningen, og henad Klokken ti straa- 
lede paa den vestlige Himmel Donatis mægtige 
Komet, et uhyre Tugtens Ris, hvis Hoved lyste 
med en særegen, sitrende Glans, medens Halen, 
som efter astronomisk Beregning havde en 
Længde af ti Millioner Mile, spændte over tre- 
sindstyve Grader af Himmelbuen. Det var et 
pragtfuldt, imponerende Syn, som vi Aften efter 
Aften stod i tavs Beskuelse af. Saa blev Kome- 
ten mindre og mindre, indtil den endelig for- 
svandt paa sin Flugt i det uhyre Himmelrum. 
Det næste Aar var Schimmelmanns kendte 
Landsted »Sølyst« ved Emiliekilde gaaet i Arv 
til min Onkel Ole Suhr, og her aabnede sig en 
ny Plet af Naturskønhed. Her var det ikke Fu- 
resøens rolige, sejlløse Overflade, der fængslede 
Øjet med sine Skove og Banker, det rullende 
Øresund havde taget dets Plads, og fra den 
gamle Høj i den dejlige Have strakte Synet 
sig milevidt, indtil det landede ved Hveen eller 
Landskronas blinkende Ruder. 

Den bugtede Kanal, som snoede sig gen- 
nem Haven under Birke- og Elletræer, var dog 
det mest yndede Opholdsted, og her samledes 
jeg med mine smaa Kusiner om Aftenen for at 
ro dem ind under de hængende Elle, hvor jeg 
maatte fortælle dem alle Slags Eventyr. Jeg 
begyndte med dem jeg havde læst, men da 
disse hurtigt slap op, og der stadig forlangtes 
nye, maatte jeg til at improvisere, og hver Søn- 
dag Aften maatte jeg saa at sige paa staaende 
Fod lave et eller andet spændende Eventyr, 
hvortil jeg tog Handlingen snart fra Frederiks- 
dals Skove, som jeg befolkede med Trolle, Elle- 
piger og Røvere, snart fra det gamle Kronborg, 
— hvor jeg dengang ogsaa var en velset Gæst hos 
General Lunding, — med sine mørke, uhyggelige 
Kasematter og store, spøgelsesagtige Sale. Det 
hele var en Leg, Børnestreger, men for mig 
havde det sin Betydning; thi jeg fik Øjet op 
for, at jeg havde Fortællere vne, og dette gav 
mig senere Mod til at gaa videre paa samme Vej. 
Naar saa Aftenen sænkede sine Skygger, 
maatte jeg tilbage til det fjerne Hummeltofte, 
og her gik Vejen gennem Dyrehaven. I den 
lyse Sommertid var denne Vandring behagelig, 
men da Efteraaret kom med sit Mørke, sin si 
vende Regn og det brølende Kronvildt, blev 

Turen fra Klampenborg til Fortunen af en min- 
dre opbyggelig Natur. Rundt om i den mørke 
Skov raslede og puslede det ofte paa en saa 
sælsom Maade, at jeg næsten blev lige saa 
uhyggelig til Mode som mine Kusiner, naar jeg 
fortalte dem altfor spøgelseagtige Eventyr. Det 
var vel et Pindsvin, en Snog, nogle sjaskende 
Ænder, men i det dybe Mørke kunde disse 
Naturlyde klinge saa forunderligt, at jeg tilfulde 
forstod den paniske Skræk, der kan overfalde 
Vandreren i ensomme Skove. 

En Aften var jeg kommen senere fra Sø- 
lyst end sædvanlig og vandrede paa Fodstien 
op mod Fortunen. Det blæste koldt, og store 
Skyer, som drev forbi Maanen, gav Skoven 
snart et uklart Halvlys, snart et Mørke, som 
Øjet næppe kunde gennemtrænge. Pludselig 
saa jeg foran mig en Busk, hvis Grene ragede 
frem over Stien og da jeg antog, det var en 
Gren, som var styrtet ned over Gangstien, gik 
jeg lige løs paa den. Da rejste Busken sig 
med et Brøl, der som en Metaltrompet sitrede 
gennem Skoven, en mægtig Kronhjort strakte 
sit ludende Hoved lige imod mig, udstødte et 
nyt, skingrende Brøl, og i samme Nu laa jeg 
paa Hovedet i Grøften. Det var den sidste 
Gang, jeg gik gennem Dyrehaven. 

ENDNU et tredje Sted maa jeg omtale, fordi 
det gemmer nogle af mit Sommerlivs bed- 
ste Minder, og fordi jeg dér i mange Aar knyt- 
tedes til en Familie, som viste mig mere end 
dansk Gæstfrihed. Kort efter at jeg var bleven 
Student, var nemlig General Lunding bleven 
Kommandant paa Kronborg og havde her en 
Embedsbolig, stor nok til at huse en hel Ba- 
taillon af Gæster. Som Valentin Lundings bed- 
ste Ven, var jeg naturligvis en velset Gæst paa 
Kronborg, hvorhen jeg valfartede omtrent hver 
Ferie. Undertiden blev Lysten hos os begge 
saa stor, at vi ikke skyede en Fodvandring for 
at naa det gamle Slot, og en af disse havde 
en saa eventyrlig Karakter, at den nær havde 
kostet os begge Livet. 

Vi havde den foregaaende Nat været paa 
Bal, og da vi om Aftenen mødte nogle Kam- 
merater paa Langelinie og spøgende ytrede, at 
nu kunde det være morsomt at gaa til Kron- 
borg, blev vi erklærede for nogle Pralhalse, 
som paatog os mere, end vi formaaede. Det 
ene Ord tog det andet, der blev indgaaet et 
Væddemaal, og vi gik begge hjem for i al Hast 
at forsyne os med de fornødne Rekvisiter til 
Rejsen. I Mulm og Mørke fandt vi saa hinanden 
ved Østerport, og nu travede vi afsted med den 
faste Beslutning at naa Kronborg. — Det koste, 
hvad det vilde. 

Det var haard Vinter, der var falden megen 
Sne, men Fodstien paa Strandvejen var kastet, 
og uden videre Besvær naaede vi op imod 
Strandmøllen; men nu viste der sig Forhindrin- 
ger, som vi ikke havde forudset. Nord for 
Strandmøllen begyndte enkelte Snedriver at 
hæve sig, og da vi naaede Vedbæks høje Skræn- 
ter, havde Sneen pakket sig saaledes sammen, 
at Vejen næsten var ufremkommelig. Ikke et 
Lys var at øjne, en skarp Nordost havde vi 
lige i Ansigtet, Sneen gav sig til at fyge, og i 
det ravnsorte Mørke havde jeg kun én Fornem- 
melse, den, at jeg røg brændt Træ i Stedet for 
Tobak, hvilket, som jeg senere opdagede, hid- 

rørte fra, at jeg havde stoppet Pibekvasterne 
ned sammen med Tobakken. Flere Gange sank 
vi i Driverne til midt paa Livet, kom i Grøften 
i Stedet for paa Vejen, faldt over Vej bukke, 
som laa begravede i Sneen; men stadig gik det 
fremad, indtil vi endelig saa Kronborg Fyr 
blinke i det fjerne. 

Midt om Natten naaede vi det gamle Slot, 
krøb op ad Vindeltrappen til vort lille Taarn- 
kammer, og vakte næste Morgen stor Forbav- 
selse hos Alle ved vort uventede Komme. Da 
General Lunding havde hørt vor Beretning, 
fik vi en lille Overhaling; men jeg kunde tyde- 
lig mærke, at der bag denne laa en stille Glæde 
over, at vi havde trodset os igennem uden at 
give op; thi det var netop Særkendet for Lun- 
dings Natur, hvad han havde sat sig i Hove- 
det, førte han igennem med en Sejghed, som 
hans Fjender kaldte Stædighed, medens den i 
Virkeligheden grænsede stærkt til Heroisme. 

General Lunding var i Ordets egentlige For- 
stand fuldt ud Soldat, og jeg husker endnu 
hans venlige: >God Aften, Kammerat«, naar vi 
efter endt Vandring passerede Skildvagterne. 
I hans Værelse hang Trofæer fra Slaget ved 
Fredericia, tyske Pikkelhuer, som var spaltet 
lige ned til Midten af danske Dragoners Sabel- 

hug, og Stykker af den Bombe, som slog ned 
i hans Vinkælder. Da Slesvigholstenerne blev 
saa nærgaaende, red han sammen med sin Ad- 
jutant op paa Volden og sporede sin Hest op 
paa Bastionens øverste Rand for at iagttage de 
fjendtlige Skanser. Naturligvis varede det kun 
et Øjeblik, inden Riffelkuglerne peb ham om 
Ørerne, men han vendte sig mod Adjutanten 
og sagde: Laan mig Deres Kikkert, jeg glemte 
min. 

Adjutanten rakte ham den, men Lunding 
sagde: Hvad er det.? Ryster De paa Haanden, 
saa maa De have Feber. Det er bedst. De rider 
hjem. 

Med disse Ord tog han Kikkerten, mønstrede 
Skanserne og red saa langsomt tilbage. 

Her oppe paa Kronborg var han Gæstfrihe- 
den selv, men alt gik paa en vis taktfast Mili- 
tærmaade, baade vore Hugge- og Fægtetimer, 
vor Pistolskydning nede ved Stranden, ja selv 
vore Skakpartier havde sin bestemte Tid, og 
naar en af Sønnerne gjorde Vrøvl, lød det kort 
og godt.f^ »Ordres parieren, oder nach Spandau 
marschieren, og saa var der ikke Tale om nogen 
Slinger i Valsen. 

Lunding og jeg havde faaet anvist det ve- 
stre Taarn til Beboelse, og noget bedre Op- 

holdssted kunde der ikke let gives. Vel var 
Vindeltrappen stejl og Taarnkamrene smaa, men 
til Gengæld havde vi til alle Sider den dejligste 
Udsigt af Verden. Som Søn af Kommandanten 
havde han tillige Adgang til alle Punkter af 
Slottet, selv til de mørke, dybe Kasematter, 
hvor Sagnet har gemt Holger Danske. Der var 
kun ét Sted, hvortil der behøvedes særligt Tegn, 
nemlig Flagbatteriet, og her maatte vi ikke 
komme efter Solnedgang, ligesom Cigar var 
Kontrabande. 

En smuk Sommeraften havde vi spillet Skak 
oppe i Taarnkammeret, og da Partiet var endt, saa' 
jeg Flagbatteriet ligge neden under os i Maane- 
glansen, som kastede sin brede Sølvstribe hen 
over Sundet lige til Helsingborg. Luften i Taar- 
net var bleven kvalm, og jeg foreslog Lunding 
en Tur paa Flagbatteriet, inden vi gik tilsengs. 

Skønt vi begge kendte Forbudet, var Fri- 
stelsen dog for stor, og ved at stige over Re- 
duttens Murkant, naaede vi ind paa de forbudte 
Veje, hvor Salutkanonerne stod i Række, parat 
til at give forbisejlende Skibe en Hilsen eller 
en Kugle, alt som det kunde falde sig. 

Ved slige Lejligheder sprang gerne en Del 
Ruder, naar Vinden bar ind mod Slottet, og 
den gamle General kunde blive aldeles rasende. 

naar en tysk Pæreskude ikke vilde tone Flag, 
skønt Kuglen vandede foran dens Bov; thi et 
Skud i Skroget turde han ikke give den, og 
han fik derfor bevirket, at hele denne latterlige 
Trudselskydning blev opgivet. 

Da vi havde passeret Flagbatteriet, kom vi 
ud paa den egentlige Strandpromenade, og nu 
varede det ikke længe, før vi hørte de takt- 
faste Trin af en sig nærmende Patrouille. Vi 
blev raabt an, forhørte, og skønt vi beraabte os 
paa det nære Slægtskab med Kommandanten, 
blev vi alligevel ført til Vagten. En ung Løjt- 
nant modtog os særdeles høfligt, men bekla- 
gede, at der maatte gaa Melding til Komman- 
danten om det passerede. Vi trøstede os med, 
at det hele var en Form, men Løjtnanten luk- 
kede en Dør op, idet han smilende bad os. 
træde ind i det, han kaldte Venteværelse. Til 
vor Forbavselse hørte vi, at Døren blev laaset 
efter os, og da vi famlede om i Mørket, fandt 
vi ikke andet end et Par højst umagelige Træ- 
bænke, hvorpaa vi satte os til Hvile. 

Lidt efter bankede vi paa og spurgte, om 
der ikke var kommen Bud fra Kommandanten. 
Der kom intet Svar, vi hørte kun Skildvagtens 
taktfaste Trin og den klagende Lyd af Vejr- 
hanerne paa de høje Taarne, Vi ventede og 

ventede, indtil det gik op for os, at vi var Arre- 
stanter, og da Døren endelig aabnedes, skin- 
nede Morgensolen lystigt ind i det mørke Hul 
og overbeviste os om, at vi virkelig havde sid- 
det i Kachotten. Noget slukørede krøb vi til- 
køjs, og da vi den næste Morgen mødte ved 
Thebordet, skævede Generalen til mig over sin 
Kop og spurgte med et sarkastisk Smil: Naa, 
har De sovet godt i Nat? 

Udmærket, Hr. General, men Sengen var 
lidt haard. 

Landing lo, og saa blev der ikke talt mere 
om den Sag. 

Naar det spøger paa gamle Herregaarde, er 
det en Selvfølge, at de gamle Slotte heller ikke 
gaar Ram forbi, og til Kronborg knytter der sig 
adskillige Historier, som det dog vilde blive 
for vidtløftigt at komme nærmere ind paa. At 
Holger Danske slumrer i Kasematternes Mørke, 
og at Karoline Mathilde i maaneklare Nætter 
ses vandre gennem det Værelse, der tjente hende 
til Fængsel, kan jo være forklarligt nok, men 
ganske uforklarlig var en Begivenhed, som 
hændte mig der oppe, og hvor Slottet selv paa 
en Maade optraadte som Spøgelse. Naar Høst- 
vinden kom jagende med tunge, drivende Skyer 
henover det gamle Slot, var der en aandeagtig 

Larmen og Drønen, som om Kæmpeaander for 
hen over de gamle Lofter, og Taarnfløjene peb 
dertil en sælsom, melankolsk Melodi, som hørte 
man Jammerskrig i det Qerne. Mangen Nat har 
jeg ligget vaagen og lyttet til disse natlige To- 
ner, til denne Susen, Hvisken og Hvæsen, der 
fik frygtsomme Sjæle til at tro, at natlige Aan- 
der steg op ad Vindeltrappen og vandrede gen- 
nem de ældgamle Sale; men det uforklarlige 
der senere hændte, kom paa en mild, varm 
Sommernat, hvor Sundet laa blankt som et Spejl, 
og hvor en aandeagtig Stilhed hvilede over 
Slottet. 

Vi sad atter i Taarnkammeret ved vort sæd- 
vanlige Skakparti, det lille Rum var fyldt af 
Tobaksrøg, og da Partiet var endt, vilde jeg 
lukke et Vindu op til Slotsgaarden. Øde og 
mørk laa den, kun en enlig Skildvagt van- 
drede med taktfaste Trin op og ned ad Bræt- 
tet; men idet mit Blik faldt over mod Ridder- 
salen, saa jeg, at alle Vinduerne i den var gen- 
nemstraalede af en mat, fosforagtig Glans, hvori 
Skygger syntes at glide frem og tilbage. Jeg 
kaldte paa Lunding, der saa det samme, og vi 
blev da enige om, at der maatte være Ild, saa 
meget mere, som der om Dagen havde været 
Haandværkere, der skulde istandsætte nogle 

Gemakker til et forventet Besøg af Frederik den 
Syvende. 

Forfærdet styrtede vi ned til Generalen, som 
i Hast kom i Klæderne, medens Ordonnansen 
blev sendt ned til Slotsforvalteren, der lidt efter 
kom tilstede med sit Nøgleknippe i Haanden. 

Tavse gik vi over Gaarden, hvor Lysningen 
endnu var meget tydelig, steg op ad den 
snævre, bælgmørke Vindeltrappe og naaede Ind- 
gangen til Riddersalen. Slotsforvalteren stak 
Nøglen i Døren, Laasen knirkede, og idet Dø- 
ren gik op, ventede jeg at se et eller andet 
vidunderligt Syn, som Karl den Ellevtes paa 
Stockholm Slot. Det er ikke let at sige, hvem 
af os der blev mest forbavset. Rummet laa bælg- 
mørkt foran os, ingen var der at se, ingen Brand- 
lugt at opdage. Da vi atter kom ned i Gaarden, 
laa Riddersalen mørk, og hvorledes det hele er 
gaaet til, er mig endnu en Gaade; thi Maanen 
var ikke oppe, og den Spejlglans, som Fyret 
plejede at kaste hen over Slottets Ruder, var 
af en hel anden Natur end den matte, fosfor- 
agtige Glød, som udstraalede fra Riddersalens 
talrige Vinduer. 

Blandt de mange Aander, der er knyttet til 
Kronborg Slot, er der en, som endnu spøger i 
manges Hjerner, og som har gjort Danmarks 

Navn mere omtalt i fjerne Lande end alle vore 
Digtere tilsammen. Som bekendt var der paa 
Frederik den Tredjes Tid, da Kronborg stod i 
sin unge Glans, og da Hoffet færdedes gennem 
dets pragtfulde Sale, et engelsk Skuespillersel- 
skab, som gav Gæsteforestillinger paa Slottet. 
Paa samme Tid udkom den første Udgave af 
Anders Sørensen Vedels Oversættelse af > Saxos 
Krønike«, og denne Bog blev ført til England, 
hvor Shakespeare efter al Rimelighed maa have 
faaet Kundskab om den; thi over det gamle 
nordiske Amlets Sagn formede han sin »Ham- 
let« og lod Handlingen foregaa paa det nybyg- 
gede Kronborg Slot, om hvilket de engelske 
Skuespillere rimeligvis har meddelt ham deres 
Oplevelser. Skønt hele Tragedien saaledes er 
saa uhistorisk som vel muligt, er dens Indhold, 
der er meget lidet smigrende for vort Konge- 
hus, gaaet over i de forskellige Nationers Be- 
vidsthed og endelig havnet i den latterlige Fore- 
stilling, at Dramaet hviler paa historisk Sand- 
hed. Dette faar nu at være, som det vil, men 
at vi danske selv søge at forvanske Historien 
er mindre heldigt, og dog saa' jeg den første 
Begyndelse hertil netop under mit Ophold paa 
Kronborg. 

Oppe paa en af Markerne ved Marienlyst 

Slot laa en gammel Vejtromle, sønderbrudt i 
AxehuUet og derfor billig tilsalgs for lystha- 
vende; men hvad kunde den anvendes til, ingen 
vilde købe den. Da kom en Dag en driftig Ho- 
telv^ert fra Marienlyst spadserende forbi Trom- 
len, han standsede, saae paa den og fik en ly- 
sende Idé. Tromlen blev trillet ned, en mægtig 
Jordhøj opkastet paa et mørkt, melankolsk Sted 
ved en af de talrige Smaakløfter, hvorigennem 
en Bæk snoede sig, og hermed var »Hamlets 
Grav« færdig. Bækken fik Navn efter »Ophelia« 
som den, hvori hun i vanvittig Kærlighed endte 
sit ulykkelige Liv. 

Det hele var Reklame, en fuldstændig latter- 
lig Historie, næppe værd at omtale, hvis ikke 
»Hamlets Grav« var bleven fejret paa en saa- 
dan Maade, at man maatte anse den for en Vir- 
kelighed. Da Sarah Bernhardt mange Aar senere 
gav Gæsteforestilling her i København, ytrede 
hun Ønsket om at se den berømte Grav, og 
der blev da foranstaltet et Festtog til den tung- 
sindige Høj, hvor Sarah Bernhardt under Taa- 
rer knuste sit Champagneglas mod den gamle 
Vejtromle, medens Robert Watt saa til i stille 
Rørelse. Der var ingen, som oplyste Skuespiller- 
inden om, at hun stod ved en af Reklamens 
Milepæle, selv Kammerherre Worsaae, Direktør, 

for Københavns historiske Musæum, lod hende 
blive i Vildfarelsen, og nu valfarte hver Som- 
mer Hundreder af Fremmede til et Gravsted for 
en Helt, der aldrig har existeret uden i en Dig- 
ters Fantasi. 

Imidlertid maa man trøste sig med, at Dan- 
mark ikke er ene om den Slags Humbug. Da 
jeg første Gang kom til Verona, fik en driftig 
Fører fat i mig og trak mig afsted til en skiden 
Stald, hvor han med mange pathetiske Udbrud 
viste mig den Kiste, hvori Romeo og Julies 
Levninger havde været forenede i Døden. Ki- 
sten var en hvid Marmorsarkofag med mytho- 
logiske Fremstillinger, saavidt jeg husker et 
Bacchustog. I det ene Hjørne havde den et rundt 
Hul, som viste, at den senere var bleven an- 
vendt som Vandingstrug; men nu havde Stal- 
dens Ejer en god Indtægt af at forevise denne 
Relikvie, som følsomme Englænderinder vædede 
med deres Taarer, medens stenhaarde Mylorder 
listede sig til i Smug at hugge et Stykke Mar- 
mor til Brug for deres excentriske Samlinger. 
Mulig vil Granittromlen lidt efter lidt gaa samme 
Vej. 

Det var dog ikke det gamle Slot alene, der 
med saa stærk Længsel drog mig bort fra Kø- 
benhavn i de lyse Sommerdage, endnu mere 

var det det dejlige Øresund og de store, dybe 
Skove, hvori jeg færdedes snart som flittig Na- 
turforsker, snart paa lystige Fodvandringer, der 
strakte sig langt op til Hornbæk og Tidsvilde. 
I Foraarets lyse Tid var disse Omgivelser navn- 
lig af en særlig tillokkende Natur, og aldrig 
har jeg lært Skovensomheden saaledes at kende 
som dengang. Engang havde vi nemlig be- 
sluttet paa de lyse Nætters Tid at gennem- 
strejfe samtlige Nordsjællands Skove, men vi 
gjorde det paa denMaade, at vi kun vandrede 
om Natten i dens stille, dæmrende Halvlys, me- 
dens vi holdt Rast om Dagen. Den mægtige 
Gribskov var særlig Maalet for vore Vandrin- 
ger, som afsluttedes paa en Maade, der nær 
havde betaget os Lysten til at fortsætte disse 
ensomme Ture. 

Vejen, der først havde gaaet gennem et tem- 
melig lyst Terrain, førte pludselig ind i et stort 
Granparti, hvor Mørket blev saa tæt, at vi jævn- 
lig tabte Fodstien af Syne. Inde mellem de 
mørke Graner, hvor den dybe Stilhed kun af- 
brødes af Uglens Skrig, saa vi først en svag, 
sitrende Lysning, som derpaa, da vi kom nær- 
mere, formede sig til en kæmpestor, luende Skik- 
kelse med udbredte Arme og et spøgelseagtigt 
Dødningeansigt, hvis Øjne, der glimtede snart 

svagere, snart stærkere, havde et grønligt, fosfor- 
agtigt Skær. Skikkelsen stod ubevægelig inde 
i den mørkeste Tykning, og saa lamslaaede 
blev vi ved Synet, at ingen af os vovede at gaa 
et Skridt videre. Snart lyste den ganske svagt, 
snart luede den atter op, idet blaalige Lysstri- 
ber skød op fra dens Fod og forplantedes helt 
ud i dens krogede Arme. Vi var en fem — sex 
i Følge, men ingen vovede at sætte over Grøf- 
ten for nærmere at se denne Ildaand, der syn- 
tes at fæste sine luende Øjne paa os alle. 

Som Naturforsker vidste jeg, at det bedste 
Middel mod Spøgelser bestod i at gaa dem lige 
paa Livet, og i et Spring satte jeg over Grøf- 
ten, medens de andre retirerede ud paa Vejen. 

Skikkelsen vedblev at lyse, men da jeg kom 
tæt hen til den, maatte jeg uvilkaarlig briste 
i Latter; thi den forfærdelige Ildaand viste sig 
at være en Opstabling af gamle, trøskede Elle- 
trunter fra en nærliggende Mose. I et Nu var 
Glansen af det hele. Stablen blev under høje 
Jubelraab sprængt til alle Sider, og vi styrtede 
ud paa Engen, hvor vi i vildt Overmod stor- 
mede forskellige Høstakke for senere at bruge 
dem til Natteleje. 

Da vi opaå Formiddagen naaede en Bonde- 
gaard for at holde Frokost, kom Ejeren ind til 

os og fortalte, at der havde været et fælt Spø- 
geri ude i hans Mose. Han havde hele Natten 
hørt det hyle og tude, og nu, da han kom 
derud, laa hans Enghø spredt til alle Sider. 
Det maatte vist være »Kong Valdemars vilde 
Jagt«, mente han, og vi lod ham blive i Troen. 
Sølyst, Kronborg og Frederiksdal danner 
Trekløverbladet for min Ungdoms bedste Erin- 
dringer, men den sidste bærer dog Prisen for 
dem alle, og derfor danner dens Søer og Skove 
ogsaa Rammen om den første Del af »FraPiazza 
del Popolo«. Paa Bankerne over Hjortholms 
Ruiner skrev jeg en stille Sommeraften nogle 
Linier, som bedre end alt andet vil vise, hvor 
stærkt jeg var bunden til disse spejlblanke Søer 
og dæmrende Skove: 

Jeg kender en Plet af mit Fædrelands Jord, 

et lysende Punkt for min unge Erindring, 

hvor dybt i Dalen Bøgene gror 

og skaffer mod Heden en kvægende Lindring, 

hvor Aaen snor sig med brune Rør 

bag Ellebuskenes fugtige Kroner, 

mens Peder Oxes tungsindige Frør 

fra Dybet sukker i klagende Toner — 

et Sted, der snart indhyller sig tyst 

i tætte Taager og skjulende Skyer, 

snart atter højner sig klart og lyst 

med blanke Søer og græsklædt Kyst 

og længselsvækkende Vuer. 

Hvor tidt har jeg ikke ved Morgenens Gry, 
naar Solen steg op over Fursøens Flade 
og kasted' hen over Skoven paany 
et straalende Væld blandt blinkende Blade — 
hvor tidt har jeg drømmende da ej forfulgt 
en vigende Sky i dens Farveforandring, 
en enkelt Libelle, der flagrede dulgt 
af Sivet bort paa sin flygtige Vandring. 
Hvor tidt har jeg ikke i Aftenens Glans, 
naar Solen sank ned bag den rødmende Vove, 
ved Søbredden lyttet til Bølgernes Dans, 
som, rullende ind mod Borgmurens Krans, 
fortalte Sagnet om Tove. 

Thi her, hvor Bølgens og Tidernes Væld 
har jævnet de mægtige Mure med Grunden, 
her red Kong Volmer saa sent i Kvæld 
at bede den Hind, han skjulte i Lunden. 
Som Bølgen var hun, som Tiderne han, 
nu muldnes begge som Borgmurens Tinde, 
saa Bonden, der pløjer det genvundne Land 
i Sagnet kun ejer et ubestemt Minde 
om hvordan han bar hendes Lig under 
i Kisten, smykket med Guld og Rubiner, 
hvorlunde jians flammende Hunde gø, 
naar selv han jager fra Gurre Sø 
til Hjortholms sjunkne Ruiner. 

Kong Volmer 1 Jeg fatter din Smerte, thi den 
har dulgt sig i Skovenes dæmrende Dybder, 
den klingrer i Fursøens Brusen igen, 
som var det en Messe Ira Domkirkens Krypter. 
Jeg fatter dm Længsel, den gaar som et Suk 
i Aftenskumringen tidt gennem Lunden, 

dit Vemod falder som kvægende Dug 

paa Blomst og paa Blad, naar Solen er svunden; 

men vild, som din Harmes fnysende Magt, 

da hun blev lagt i de sydende Vande, 

gaar Høststormens Sus over Skovenes Pragt, 

og Bonden sig korser, naar Volmers Jagt 

ved Midnat gaar over Lande. 

Ja underlig sært og med vexlende Spil 
har Minderne spundet sig hen over Egnen, 
snart tindrer de lyse som Vaarsolens Ild, 
snart falder de tunge som Efteraarsregnen. 
Men Dalen ligner dog Volmers Hu, 
som, hvor ustadigt del end maatte vanke, 
dog aldrig slap i et eneste Nu 
af Sinde sin dybe, sin lønlige Tanke; 
thi som han samlede Land og Øer 
til Helhed igen af de søndrede Dele, 
har denne samlet af Skov og Søer 
af Solglimtets Guld og Taagernes Slør 
et Billed paa Danmarks Hele. 

FEMTE KAPITEL 

Vinterfomøj eiser. — Det kongelige Theater. — Gamle Rosen- 
kilde. — Theaterkrigen. — Studenterforeningens Lørdagssold. 
— Løvehovedet. — Min første Novelle. — Kampen om Casa- 
nova og Slaget ved Dau. — Dagbladet og dets Medarbejdere. 

KJØBENHAVN var i Halvtredserne temmelig 
fattig paa offentlige Forlystelser og ingen- 
lunde det moderne Babylon, som Erik Bøgh 
har sammenlignet det med i en af sine Viser. 
Georg Carstensen, Byens Forlystelsesraad, 
havde i 1843 skabt Kjøbenhavns Sommertivoli, 
hvorved Dyrehavsbakken og dens idylliske Glæ- 
der Aar for Aar svandt ind til den sørgelige 
Fattiganstalt, som den nu repræsenterer. De 
talrige Varietéer, som nu dominerer Vesterbro, 
var dengang landlige Haver og Lyststeder. 
Kasino var af Carstensen grundlagt som et Slags 
Vintertivoli for den finere Del af Kjøbenhavns 
Befolkning, men da denne i Længden ikke skøn- 
nede paa at drikke The til Orkester, blev dettes 
Plads forvandlet til en dramatisk Scene, som 



I05 

voldte Sprogmanden Levin megen Forargelse, 
idet han mente, at »Raahed og Vansmag« der- 
fra vilde brede sig ud over Kjøbenbavn. 

Som Modgift mod denne Fordærvelse in spe 
stod paa Kongens Nytorv det gamle kongelige 
Theater, og derhen styrede jeg mangen Aften 
mine Skridt, for at ofre til Parterret et af de 
Markstykker, jeg møjsommelig havde tjent i 
Skolen. Mangen Aften havde jeg ikke engang 
Raad dertil, men stod og frøs udenfor Theatret, 
indtil en medlidende Sjover satte Prisen ned 
til tolv Skilling, naar de første Akter var spil- 
lede. Men hvilken Glæde havde man da ikke 
af en saaledes tilkæmpet Forestilling, hvor varmt 
og lunt var ikke det simple Parterre med dets 
unge Russer, naar man kom fra det store, sne- 
dækte Torv, og hvor gribende og begejstrende 
lød saa ikke Ordene der oppe fra Scenen fra 
Fru Heibergs, Michael Wiehes, Nielsens, Phi- 
sters og Rosenkildes Mund. 

Jeg har senere set megen Skuespilkimst rundt 
om i Europa, for ikke at tale om det berømte 
>Théåtre frangais«, men aldrig har jeg set et 
saa fuldendt Sammenspil, en saa fin Nuancering 
af Replikerne og en saadan Dybde i Følelsen 
som ved Opførelsen af Henrik Hertz' »Ninon«, 

hvor Fru Heiberg og Michael Wiehe havde Ho- 
vedrollerne. 

Og saa de komiske Figurer i Heibergs, Hertz' 
og Hostrups livsglade Vaudeviller, hvor mester- 
ligt blev de ikke tolkede af saadanne Kunstnere 
som gamle Rosenkilde, Phister, Fru Sødring, 
Mantzius og mange flere, som nu er døde og 
borte. 

Undertiden slog man Gækken ganske ualmin- 
delig løs, og heri drev Mantzius og Schram det 
til Tider temmeligt vidt, men ingensinde har 
jeg set noget saa morsomt, som gamle Rosen- 
kilde under Opførelsen af »Recensenten og Dy- 
ret«, hvor han spillede Trop med ganske ufor- 
lignelig Humor. Der havde været en Theater- 
middag paa Skydebanen, saavidt jeg erindrer 
i Anledning af Fru Heibergs Genoptræden, og 
derfra tog Personalet i en meget løftet Stem- 
ning til det kgl. Theater, hvor jeg saae en Op- 
førelse af »Recensenten og Dyret«, som jeg 
ikke let skal glemme. 

Da Rosenkilde skulde ind paa Scenen, saae 
man først hans gamle Hat komme trillende over 
denne og bag efter galopperede han selv under 
Udraabet: Jeg tror, min Salighed, at jeg aldrig 
har været ude i saadan en Storm som i Dag, 
hvilken Replik indbragte ham et bragende Bi- 

fald som Allusion til den Bifaldsstorm, der vilde 
rejse sig ved Fru Heibergs Indtræden. 

Under et af Replikskifterne stillede han sig 
op i Nærheden af Kongelogen, slog ud med 
Haanden og udbrød: Det er dog ogsaa Pok- 
kers, som Oldenborrerne sværmer i Aften. Kan 
De se, der oppe sidder en vældig en, men ham 
kan vi ikke faa fat paa. 

Denne Allusion til Frederik den Syvende, 
der sad i Kongelogen, var meget dristig og 
vilde under Frederik den Sjette ganske vist 
have skaffet Rosenkilde adskillige Ugers Op- 
hold i Blaataarn, men Kongen lo højt, vendte 
sig mod Grevinde Danner og hviskede hende 
noget i Øret. Dette bevirkede, at min Broder 
betragtede hende gennem Kikkerten ; men dette 
syntes Frederik den Syvende ikke om. Han 
bøjede sig ud over Logeranden, satte sin Kik- 
kert for Øjet og saa ned paa min Broder med 
en Mine, som hurtigt fik denne til at vende sine 
Øjne fra Grevinden; thi med hende taalte Kon- 
gen ikke, at man spøgte. 

Vi Danske kan som bekendt ikke leve i 
Fred, og det var jo derfor ikke saa underligt, 
at der, da vi havde endt Krigen med Tyskland, 
strax udbrød en ny Fejde vel bekendt under 
Navn af Theaterkrigen. Denne er imidlertid 

bleven saa nøjagtig beskreven i Fru Heibergs 
»Et Liv genoplevet i Erindringen«, at jeg 
ikke skal dvæle længere ved den, kun maa jeg 
udtale, at den Skildring, som Fru Heiberg deri 
giver af Krigens Ophavsmand, er i den fuldeste 
Overensstemmelse med Sandheden. 

Jeg har kendt Høedt meget nøje baade som 
Dreng, senere som Voxen, set hans Komedie- 
spil, læst hans Bøger og derved dannet mig et 
bestemt Billede af hans Personlighed, som jeg 
i Korthed vil udtrykke saaledes, at hvis The- 
atret havde kunnet købe Høedt for den Skue- 
spiller, han i Virkeligheden var, og solgt ham 
for den, han mente sig at være, vilde det have 
gjort en saa glimrende Forretning, at det i flere 
Aar havde kunnet undvære Statstilskud. Høedt 
var Søn af en Marskandiser, men havde i Bor- 
gerdydskolen vist gode Anlæg og i det hele 
taget faaet en omhyggelig Opdragelse un- 
der dygtige Læreres Vejledning. Han havde 
senere arbejdet videre først som Lyriker, saa i 
filosofisk Retning, indtil han endelig kastede 
sig over Skuespilkunst, hvor han valgte > Ham- 
let« til sin Helt og endelig gengav denne mær- 
kelige Skikkelse efter ti Aars ihærdigt Stu- 
dium. Trods dette stod hans Fremstilling af 
»Hamlet« slet ikke i Forhold til det uhyre Ar- 

bejde, der var anvendt paa det. Hans Gestus 
var det bedste ; men hans tørre og ligesom lidt 
sprukne Organ skadede Diktionen, og hvad der 
Tar det værste, her som i alle andre Roller 
kunde han ikke faa sin egen Person bort fra 
den Figur, han vilde fremstille. I den tragiske 
>Hamlet«, som i den flotte Garderofficer i »Den 
sidste Nat«, var og blev det Høedt, man saae, 
den betagende Illusion formaaede han ikke at 
skabe. 

I en Pjece, hvori han behandler Kunstens 
Forhold til Kristendommen, faar man først det 
rette Begreb om, hvorfor han absolut vilde spille 
> Hamlet«. Han omtaler der de forskellige Kunst- 
arter og sætter Malerkunsten som den laveste, 
fordi den kun kan fremstille sine Figurer paa 
en Flade. Derefter følger Billedhuggerkunsten, 
hvor ganske vist det plastiske kommer frem, 
men hvor Farven og Bevægelsen mangler. Dette 
findes først ved Skuespilkunsten, hvis laveste 
Trin er Balletten, fordi den mangler Ordet, som 
maa erstattes ved Musik. Saa kommer den 
egentlige Skuespilkunst, hvis laveste Grad er 
de borgerlige Stykker, indtil det gennem det 
højere Drama taarner sig op til Tragedie, hvis 
mest udformede Figur er Shakespeares »Hamlet«, 
og den, der kan fremstille ham, bliver saaledes 

at sammenligne med Manden paa Frelsers Taarn, 
der stolt skuer ned paa Livets Sneglegang og 
alt det Kryb som tumler sig der nede. 

Da nu Høedt var overbevist om, at han var 
en fuldendt Fremstiller af »Hamlet«, var han 
derved ogsaa den mest fuldkomne Skuespiller 
og saaledes fuldt ud i Stand til at tage Kam- 
pen op med en i dramatisk, digterisk og filo- 
sofisk Henseende saa ubetydelig Størrelse som 
Johan Ludvig Heiberg. Denne stred imod af 
alle Kræfter, men da han ikke vilde tillade Høedt 
at fremstille >Richard den Tredje«, sprængte 
Høedt det kongelige Theater og drog med sine 
Forbundsfæller til Hoftheatret, for at vise det 
forbavsede Kjøbenhavn, hvorledes der nu skulde 
spilles Komedie. Det var dog ikke »Richard den 
Tredje«, som opførtes her, hvorimod Høedt i 
»Berthas Klaver« og »Den sidste Nat« tog Pu- 
blikum, navnlig de kjøbenhavnske Damer, med 
Storm. 

Jeg saae ham optræde i det sidste Stykke, 
hvor han fremstillede en ung, fransk Garder- 
officer, der venter sin Død under Guillotinen. 

Publikum var meget spændt paa Stykkets 
Slutning, og da Høedt traadte ind, iført en skar- 
lagenrød, glimrende Garderuniform, lød der en 
bragende Bifaldsstorm, som fik det veltilfredse 

Smil op i hans Ansigt, skønt det for mig syn- 
tes, at det mere var Uniformen, end ham, Pu- 
blikum beklappede. Mulig var det hele kun 
en Demonstration mod det kongelige Theaters 
Chef. 

Da saa endelig nogle unge Studenter fandt 
paa at udpibe Høedt, tog han sig denne dumme 
og drengeagtige Demonstration saa nær, at han 
helt trak sig tilbage til Privatlivet; men den 
Skuespiller, der br>der med Kunstens Genius, 
fordi han ikke kan taale at høre en Pibe, vi- 
ser kun, at hans personlige Forfængelighed er 
større end hans dramatiske Kunst. 

Naar saa Tæppet var faldet for sidste Akt, 
gik Vandringen gerne med et Par Kammerater 
til Studenterforeningen, hvor man ofte i stor 
Spænding ventede paa de nyopførte Stykkers 
Fald eller Succes. Her blev baade Stykket og 
Skuespillerne sat under livlig Debat, thi For- 
eningen var dengang overvejende æstetisk. Po- 
litikens Slange havde endnu ikke fundet Ly i 
Journalistikens Kundskabstræ, og Medlemmerne 
var som det Folk i Ninive, der ikke kendte For- 
skel paa højre og venstre. 

Skønt der var mange Gamle blandt Forenin- 
gens Medlemmer, repræsenterede de dog alle 
Ungdommen med dens Liv, Lystighed og Glæde, 

der navnlig kulminerede Lørdag Aften, hvor 
man havde hele Søndagen til at sove ud. I 
jublende Skarer samledes man saa om de 
lange, dugløse Træborde, hvor Punchebolleme 
dampede og Visebøgerne laa spredte som Oaser 
i Ørkenen. Soldet tog sin Begyndelse, ikke 
som nu med baiersk 01, Pibetobak og politisk 
Snak, men under muntre, ofte højst vittige Ta- 
ler, hvori navnlig Vilhelm Rode var en uforlig- 
nelig Mester. Altid slagfærdig afparerede han 
med en Franskmands Lethed ethvert Stød, som 
rettedes imod ham, og naar han saaledes stod 
med det spillende Blik og det aandrige Smil, 
slyngende den ene barokke Vittighed efter den 
anden ud i Salen, som rungede af Latter, min- 
dede hele hans Ydre og hans improviserede 
Indfald om Herman Wessel i den norske For- 
ening. Længere hen paa Aftenen kom Studen- 
terkvartetten med sine fortræffelige Sangere, og 
derefter fulgte Slag i Slag de bekendte, mor- 
somme Studenterviser af Helms, Otto, Wengel, 
de tre > Møllere« og flere. Viser, der i Reglen 
havde Hentydning til Døgnets Begivenheder, 
og som for det meste foredroges af Forfatteren 
selv, hvis ikke Zinck — den senere Skuespiller 
— overtog Rollen som Sanger. 

Blandt Viserne var der en, som gjorde sær- 

lig Lykke, fordi den vandrede rundt fra Aar til 
Aar, stadig forøget med nye Vers, saa at det 
til Slutning næsten blev umuligt at synge den 
til Ende. Visens Omkvæd : »Han er overmaade 
smuk«, faldt tidt paa det allerpudsigste sammen 
med de Figurer, den skildrede, blandt hvilke 
»Prins Fe ribrand af Brasiliens Land« ogsaablev 
beskyldt for at være »overmaade smuk«. 

Foran Soldet gik i Reglen et Foredrag eller 
en Oplæsning, snart af videnskabeligt snart af 
æstetisk Indhold, enten holdt af Forfatteren selv 
eller af Mantzius. som var en uforlignelig Fore- 
læser. Ligesom der i Venedig fandtes et Løve- 
hoved, hvoti man kunde kaste Angivelser af 
sine Fjender til »Timandsraadets Dom«, saa- 
ledes var der ogsaa i Studenterforeningen et 
Løvegab, bestemt for unge Forfattere, som ikke 
paa nogen anden Maade kunde blive af med 
deres Produktion. En Gang imellem blev Løve- 
hovedet aabnet; men i Reglen var dets Hjerne 
tom, eller ogsaa var det saa tynde Trevler, der 
fandtes deri, at de hurtig vandrede over i Se- 
nioratets Papirkurv. Grisen, som stod ved Siden 
af det, var ulige federe, og for at raade Bod 
paa dette Misforhold, besluttede Senioratet at 
udsætte Prisbelønninger for saadanne Arbejder, 
som kunde oplæses Lørdag Aften. 

Studen terleben og Studieliv. 8 

En af de torste C>ugaver led paa en For- 
tælling med Titlen * Ballet«, cg, da jeg den 
k}regaaende Sommer havde overværet nogle Bal- 
ler i Sfcovpa\-illonen ved Maribo, hvor Provins- 
livet blomstrede i hele sin Fylde og købstads- 
borgerlig Bornerthed, fik jeg Lj-st til at løse 
Opgaven, skønt ieg forudsaa, at jeg vilde faa 
mange og dygtige Konkurrenter. 

Jeg skildrede altsaa et Marabutbal«, hvor den 
unge Pige mødes med sin Elskede i Skoven, 
opdages af Faderen, der naturlig\is forbyder 
den paatænkte Forbindelse og kun vindes der- 
ved, at Elskeren kommer ham til Hjælp i en 
meget vanskelig Situation, da han skal holde 
Festtalen, hvortil han har glemt Texten hjemme. 

Med nogen Beklemthed stak jeg det ned i 
Løvehovedet og ventede til næste Lørdag Af- 
ten, da Udfaldet skulde proklameres. Den ledende 
Senior traadte op paa Talerstolen og sagde: 
Der er indkommen en hel Del Besvarelser, det 
meste Vrøvl, dog er der en af Vilhelm (mit 
Hjerte bankede) Rode, føjede han til, som Se- 
nioratet tilkender Prisen; men saa er der det 
mærkelige Tilfælde, at der er en af Vilhelm 
Bergsøe, som Senioratet ogsaa tilkender Prisen, 
og Skuespiller Mantzius har faaet begge For- 

tællinger tilsendte for at oplæse dem de kom- 
mende to Lørdage. 

Naar man er saa ung, som jeg var den- 
gang, bliver man glad over enhver nok saa lille 
Paaskønnelse, og at jeg havde sejret sammen 
med Vilhelm Rode var noget, hvoraf }eg ikke 
mindst var stolt. Hans Fortælling behandlede 
et Kjøbenhavnerbal og var skrevet med al det 
I morsomme Lune, hvorover han raadede, saa jeg 
I frygtede for, at min Fortælling vilde falde stærkt 
! igennem ved den næste Lørdagsforelæsning. 

Jeg gik naturligvis op i Foreningen, valgte 
mig en Plads i Baggrunden af Salen og blev 
! ikke lidet befippet, da pludselig en af Senio- 
I rerne kom farende og trak mig ned paa For- 
j fatterpladsen i Linie med det høje Seniorat. 
Mantzius traadte op paa Talerstolen og begyndte 
Forelæsningen i en jævn, fortællende Tone, men 
I da han kom til Personerne selv, blev hans Op- 
læsning dramatisk, og med uforlignelig Humor 
tildelte han hver Figur sin særegne Tone og 
' Stemmefald, saa at man syntes at være midt i 
Balsalen selv. Den ene Lattersalve faldt efter 
den anden, og skønt det var mit eget Arbejde, 
kunde jeg ikke lade være at le med alle de 
I andre. Navnlig var Købmandens Tale under 
den idelige Sufleren fra Elskerens Side af stærk 

komisk Virkning, og ved Fortællingens Slut- 
ning lød et enstemmigt Bifald. Saa blev jeg 
taget under Armene, ført ned i Senioratets Væ- 
relse og som en anden Prytanist bespist paa 
Foreningens Bekostning, og til Slutning blev 
Prisen, Paludan Miillers Digte, mig overrakt. 

Denne Bog ejer jeg endnu, og naar jeg har 
dvælet ved denne lille Begivenhed, er det nær- 
mest fordi den gav Anledning til, at jeg senere 
skrev >Fra Piazza del Popolo«. 

Manuskriptet til Fortællingen havde Mantzius 
med sin sædvanlige Flothed strax laant til en 
af sine Venner paa Regensen, og her var 
det vandret fra Haand til Haand, indtil det en- 
delig var havnet hos en Broder til Boghandler 
Philipsen, som havde moret sig meget over dets 
Indhold. Da jeg ti Aar efter laa blind og syg, 
kom Philipsen til mig og opfordrede mig til at 
skrive et større, æstetisk Arbejde, og da jeg 
forbavset spurgte ham, hvorledes han var faldet 
paa det, sagde han, at hans Broder havde raa- 
det ham dertil, fordi han havde læst min første 
Fortælling. 

Studenterforeningens Komedier, Baller, Kar- 
nevaler og Skovture indtog i de Tider en høj 
Rang og holdtes snart i Foreningen selv, snart 
paa offentlige Steder, hvor baade det kunstne- 

riske Arrangement og Indhold var lige fortræf- 
feligt; men hvad der mest af alt morede mig 
ved Studenterlivet var dog Foreningens mage- 
løse Generalforsamlinger, disse Møder, som Ho- 
strup har parodieret i »Genboernet, hvor Klint 
saa rigtig siger, at Udbyttet af en Studenter- 
generalforsamling i Reglen er det, at man til 
Slutning stemmer stik imod, hvad man i Be- 
gyndelsen har tænkt paa. 

Paa disse Generalforsamlinger var det helt 
andre Tropper, der førtes i Ilden, end ved de 
æstetiske og kunstneriske Frembringelser. 

I Reglen gjaldt det om at omstyrte Senioratet, 
og man var snart lige saa ivrig, som man nu 
er i det politiske Liv med at sparke et Mini- 
sterium ned af Taburetterne. Der blev disku- 
teret, agiteret paa kryds og tværs, men i Reg- 
len ikke raisonneret, og naar Modpartiet mente 
at have samlet et tilstrækkeligt x^ntal Stemmer, 
brød Stormen løs, ofte af en eller anden ganske 
ubetydelig Aarsag, der blev erklæret som casus 
belli. 

Saaledes havde det ulykkelige Læseudvalg 
en skønne Dag anskaffet en tysk Udgave af 
»Casanovas Memoirer«, og da denne udkom i 
Hæfter, laa gerne et eller flere af disse spredte 
paa Bordene til behageligt Udvalg for de unge 

Russer, der med Begærlighed greb denne slib- 
rige Forfatter og ikke var til at drive ud af 
Sofaerne, naar de først havde faaet fat i > Ca- 
sanova«. Saa var der en Del Medlemmer, som 
mente, at de unge Russer ikke havde godt af 
denne Lekture, og i Ankeprotokollen regnede 
det ned med Veklager over Tidens Umoralitet 
og de unge Russers Fordærvelse. Der blev 
talt pro et contra. Lidenskaberne tog Fart, og 
Foreningen delte sig i Casanovister og Anti- 
Casanovister, der bekæmpede hinanden som 
fordum Guelfer og Ghibelliner, indtil det ende- 
lig blev slaaet fast, at Sagen skulde afgøres 
paa en Generalforsamling, og at Senioratet 
maatte blive paa Valpladsen sammen med den 
dydsfordærvende »Casanova«. 

Salen var den Aften stuvende fuld, man 
stod Skulder ved Skulder, kunde næppe arbejde 
sig op til Talerstolen, og Dydsdragonerne, som 
havde beregnet dette, syntes derfor i første Øje- 
blik at skulle gaa af med Sejren. Da hørte 
man langt nede i Salen en læspende Stemme, 
som raabte: Maa jeg komme frem, og nu saa 
man Plesners lange, magre Skikkelse albue sig 
op mod Talerstolen. Forpustet naaede han ende- 
lig derop, og hans første Ord ud over Forsam- 
lingen var: Jenz, lad mig faa en Arrakstoddy! 

og da denne var skaffet tilveje, fortsatte han: 
Mine Herrer! Jeg finder, at »Cazzanova« er en 
kulturhistorisk Bog. Jeg finder, at »Cazzanova« 
er en moralsk Bog. Ja, jeg kan gerne sige min 
Mening rent ud. Jeg finder, at »Cazzanova« er 
en religiøs Bog. 

Det er i hvert Fald en himmelsk Bog, raabte 
en Stemme langt nede i Salen, og nu blev Lat- 
teren saa overvældende, at Plesner med samt 
sin Arrakstoddy maatte træde af for at give 
Plads for en af > Casanovas« Modstandere, der 
med stor Dygtighed paaviste, at disse Memoirer, 
der tilhørte en fremmed Literatur og var af et 
ubestrideligt obscønt Indhold, ikke egnede sig 
til Fremlægning paa Læsestuen og mindst til 
Aftenlæsning for unge Russer efter et Sold. 
Stemningen slog øjeblikkelig om, men saa hørte 
man en bekendt Stemme raabe: Maa jeg be' 
om Ordet, og som en moderne Goliath travede 
Levin paa sine store Fødder op mod Talerstolen. 
Da han vel var naaet derop, kastede han et 
langt Blik ud over Forsamlingen og begyndte 
saa langsomt, men med stærk stigende Fart: 
Danske Studenter! Véd I, hvad det her i Af- 
ten drejer sig om ? Ikke om Udskejelser af en 
livlig Italieners letfærdige Fantasi; thi »Casa- 
nova« er ikke Digt, men Historie, anbefalet af 

Goethe selv. Lad saa Modstanderne kun tage 
Maske paa og erklære, at de taler i Dydens og 
Anstændighedens Navn, det er hverken Dyd 
eller Anstændighed, det her drejer sig om. Nej, 
det drejer sig om der skal lægges Baand paa 
Studenternes aandelige Frihed, om man skal 
gøre danske Studenter umyndige, behandle dem 
som Børn og krænke den Frihed, der er givet 
os ved Frederik den Syvendes Grundlov. I 
denne hedder det, at Censuren for bestandig er 
afskaffet i Danmark og aldrig nogensinde kan 
genindføres, end ikke ved Lov. Det er denne 
Paragraf, som vore Modstandere agter at om- 
støde, de vil paa egen Haand genindføre Cen- 
suren, lægge Baand paa det trykte Ord, og her- 
til tror de at kunne bruge de samme danske 
Studenter, hvis Fædre var med til at give os 
Grundloven. Nu spørger jeg: Skal vi finde os 
i et saadant Brud paa vor aandelige Frihed? 
Jeg gad dog se, hvor mange der vil række 
Haanden i Vejret for at faa Reiersen og hans 
Rødkridt tilbage. 

Da Carl af Anjous harniskklædte Riddere 
fra deres Klippebaghold styrtede ind over den 
sidste Hohenstaufers sejrende Hær, var Slaget 
tabt, og paa samme Maade gik det her. Dyds- 
dragonerne maatte flygte, Senioratet blev hen- 

rettet, og »Casanova« vedblev endnu i lang 
Tid at høre til Russernes Aftenfornøjelse. 

Men ved Siden af slige burleske General- 
forsamlinger kunde der ogsaa komme ret alvor- 
lige, hvor Lidenskaberne ofte voxede til samme 
Højde, som i virkelige politiske Kampe. Som i 
alle Foreninger var der naturligvis en Kreds af 
ældre og mere fremragende Medlemmer, som i 
Reglen valgtes til Seniorer, ofte modtog Gen- 
valg og derved ligesom dannede Foreningens 
faste Stok, »Roderiet«, som det kaldtes, fordi 
Vilh. Rode var et af dets virksomste Hoveder. 

Yngre og ældre Medlemmer valgtes da til 
ihærdig Agitation ved Senioratsvalget, og blandt 
de sidste saas altid en lang, mager Skikkelse 
ved Navn Dau. Han var theologisk Kandidat 
med en meget ringe Karakter og hørte til For- 
eningens faste Inventarium. Ingen Premiere 
kunde gaa paa det kongelige Theater, ingen 
Generalforsamling holdes, uden at man saa Dau 
i travl Virksomhed, i første Tilfælde for strax 
at kunne bringe Efterretning til Foreningen om 
Stykkets Udfald, i sidste ivrig ifærd med at 
samle de spredte Stemmer og bringe Senioratet 
Sejr. 

Paa de store Studentertog bar han Banneret, 
og stolt var det at skue den tre Alen lange 

Dau komme marscherende med det sex Alen 
høje Banner, som han bar strunk og stolt lige 
indtil han, overvældet af Bancos Aand, maatte 
lægge sig paa Dækket med Banneret over sig. 
løvrigt var han en skikkelig, godmodig Fyr, 
som aldrig gjorde en Kat Fortræd, og endskønt 
hans lidt burleske Skikkelse af og til blev Gen- 
stand for en godmodig Latter, havde han næppe 
en eneste Fjende i hele Foreningen, Stor var 
derfor Jubelen, da man erfarede, at Dau havde 
faaet et lille Præstekald ovre paa Jyllands Vest- 
kyst, og man besluttede nu at hædre den gamle 
Veteran ved at holde en Fest for ham inden 
hans Afrejse til de jydske Klitter. 

Heri var vistnok alle enige, og hvis Gildet 
var bleven holdt privat udenfor Foreningen, vilde 
ikke én Stemme have hævet sig mod det ; men 
Senioratet, som paa mange Maader var Dau Tak 
skyldig, begik det Misgreb at foranstalte Fe- 
sten afholdt i selve Foreningen og paa dens 
Bekostning, saa at det hele fik Udseende af et 
Slags Æresgilde, — en Hæder, som tidligere kun 
var tilstaaet Oehlenschlåger og Thorvaldsen. 

Der blev i den Anledning et stærkt Røre i 
Foreningen, og man forsøgte ved mindelige Fore- 
stillinger at faa Senioratet til at forandre sin 

Plan, men forgæves, Gildet skulde holdes i Stu- 
denterforeningen. 

Saa snart denne Beslutning var bleven be- 
kendt, opstod der et vældigt Spektakel, som 
hurtigt udartede til den bitreste Partistrid, og 
Ankeprotokollen flød over med de mest nær- 
gaaende Angreb dels mod Senioratet dels mod 
den ulykkelige Dau, som nu fik at høre, hvad 
han i Virkeligheden duede til. Då Sagen ikke 
kunde ordnes paa anden Maade, blev den gjort 
til Genstand for en Generalforsamling, hvor Stu- 
denterforeningens mest begavede Talere mødte 
op, og hvor det kom til en parlamentarisk Kamp, 
som fra begge Sider førtes med overlegen Dyg- 
tighed. For Dau kæmpede Vilhelm Rode, Knud 
Wallø, Brødrene Abrahams og flere andre dyg- 
tige Talere. Paa det andet Parti stod først og 
fremmest de to begavede Brødre Carl og Sofus 
Nissen, Botanikeren Peder Heiberg og Filolo- 
gen Adam Hauch, til hvilke jeg havde sluttet 
mig. 

Ploug dirigerede, og Striden antog lidt efter 
lidt en saa bitter Karakter, at der kom Forslag 
op om at exkludere de Medlemmer, der fra 
først af havde rejst Oppositionen mod Daus 
Gilde. 

Nu f6r Carl Nissen op og angreb Senioratet 

i saa skrappe Udtryk, at Ploug bad ham mo- 
derere sine Udtalelser, da Dirigenten ellers ikke 
vilde indestaa for noget. 

Aa, jeg faar vel ikke Prygl, sagde Nissen 
paa sin ungdommelige Maade, hvortil Ploug 
tørt bemærkede, at det turde han dog ikke 
svare for. 

Resultatet af Forhandlingerne blev en God- 
kendelse af Senioratets Gilde for Dau, hvilket 
havde til Følge, at jeg sammen med mange 
andre foreløbig traadte ud af Foreningen, indtil 
jeg i 1864 blev livsvarigt Medlem og i 1885 
Foreningens ledende Senior. Mange General- 
forsamlinger har jeg senere overværet, men in- 
gen saa voldsom som Slaget ved Dau. 



Baade i Kampens og i Fredens Dage stif- 
tede jeg i Studenterforeningen Bekendtskab med 
en Mængde Kammerater, hvoraf de fleste nu 
ere døde og borte. Blandt disse skal jeg særlig 
nævne en ung, kvik Student eller rettere filo- 
sofisk Kandidat, som havde opnaaet den i mine 
Øjne udsøgte Lykke at være musikalsk og dra- 
matisk Anmelder ved Dagbladet, hvis Redaktør 

c. St. A. Bille jeg ogsaa havde truffet i Stu- 
denterforeningen. 

Hjerrild var en højst elskværdig Person, livlig, 
munter, meddelsom, og naar vi vandrede sam- 
men fra Theatret, oftest i stor Henrykkelse over, 
hvad vi havde set, men stundom ogsaa i det 
modsatte Hjørne, diskuterede vi Aftenens Fore- 
stilling, og det morede mig da at se, hvorledes 
adskillige af mine Domme gentog sig i hans 
Kritik, og da jeg en Dag spøgende gjorde ham 
opmærksom derpaa, svarede han leende: Ja, 
hvad kan Du forlange mere. Bladene skal jo 
fremfor alt bringe Publikums Dom over Stykket, 
og det er derfor ganske naturligt, at jeg lader 
en af Publikum tale. Naar det lod sig gøre, 
skulde de gerne faa Ordet allesammen. 

Men saa gaar jo Originaliteten tabt, ind- 
vendte jeg. 

Tror Du da virkelig, at jeg er original, ud- 
brød han og brast i en saa hjertelig Latter, at 
jeg maatte le med. 

Dagbladet havde mange særdeles dygtige 
Medarbejdere, saa at det ikke var noget Under, 
at det fra sin ringe Begyndelse som et af Kri- 
gens Skillingsblade hævede sig til den betyde- 
lige Højde, som det senere indtog under Billes 
fortræffelige Redaktion. Kort efter, at det var 

blevet stiftet, sagde min Fader en Dag til mig : 
Du kan gaa op og abonnere paa Dagbladet, og 
paa mit Spørgsmaal om, hvorfor han ikke vilde 
gaa selv, svarede han, der var opvoxet under 
Frederik den Sjettes konservative Regimente: 
Det skal nok være meget liberalt, men tillige 
noget drengeagtigt, og af den Grund gider jeg 
ikke gaa derhen, men med Dig er det en an- 
den Sag. 

Da jeg kom op ad Trappen til Dagbladets 
Kontor, hørte jeg en vældig Skoggerlatter inden- 
for Helligdommens Dør, og ikke lidt forbavset 
herover traadte jeg ind for at tegne mig som 
Abonnent. 

Hvad vil Du^ spurgte en lille, tyk Mand 
med lyst, krøllet Haar og rejste sig fra Sofaen 
med en lang Pibe i Munden. 

Jeg forebragte mit Ærinde, og Manden fort- 
satte: Hvorfor kommer din Fader ikke selv og 
abonnerer. Jeg refererede hans Ord, og Man- 
den raabte skoggerleende ind i den anden Stue: 
Kom herind. Bille, her er en Dreng, som vil 
abonnere paa Dagbladet, fordi hans Fader siger, 
at vi baade er liberale og drengeagtige. 

Atter lød en vældig Latter, og en Stemme 
raabte: Lad ham saa faa to Exemplarer, vi 
maa jo gøre noget for den opvoxende Ungdom. 

Meget tilfreds med denne Besked gik jeg 
hjem, men jeg vil ikke undlade at tilføje, at 
— noget for den opvoxende Ungdom — kom 
der ikke; derimod gemte min Fader Bladet 
meget omhyggeligt hver Gang, han havde læst 
det. 

Blandt Dagbladets Medarbejdere var ogsaa 
Rudolf Varberg, som Paludan-Muller i sit be- 
kendte Digt »Luftskipperen og Atheisten«, havde 
brugt til Model for sidstnævntes Vedkommende. 
Varberg var ganske vist Fritænker, men saa- 
ledes, som han er bleven tegnet af Paludan- 
Miiller, var han ikke, thi han havde næppe la- 
det sig omvende af en jesuitisk Aéronaut, der 
i Ordets bogstavelige Forstand sætter ham Pi- 
stolen for Brystet 

Dette Digt blev anmeldt i Dagbladet af Erik 
Bøgh, og kort efter blev Varberg syg, saa at 
han maatte fratræde sin Funktion som Anmel- 
der af naturvidenskabelig Literatur, og det gjaldt 
nu om at finde en, der kunde træde i hans Plads. 
En Dag modtog jeg et Par Ord fra Bille, hvori 
han bad mig om en Samtale, og i denne fore- 
slog han mig til min store Forbavselse at over- 
tage den ledige Post og tillige levere populær 
Naturvidenskab i Artikler, naar Bladet kræ- 
vede det. 

Uagtet jeg fuldt ud følte det vanskelige ved 
denne Stilling, modtog jeg den dog med Glæde; 
thi skaffede den mig ikke andet Udbytte, tvang 
den mig dog til at gennemgaa en stor Mængde 
Literatur, som kunde blive mig til Nytte under 
min forestaaende Examen. I pekuniær Hen- 
seende var den sandelig ikke misundelsesværr 
dig, thi man læser ikke naturvidenskabelige 
Bøger saa let, som man flyver gennem en Ro- 
man eller en Novelle. For at skrive en Artikel 
paa et Par Spalter, maatte jeg tidt anvende fire 
eller fem Aftener til Gennempløjning af det ofte 
trættende Stof, og Lønnen for dette Arbejde 
var foruden et ringe Honorar, de anmeldte Bø- 
get og saa en god Portion Uvenner baade mel- 
lem Forfattere og Forlæggere. 

Nutildags, hvor Viktoriapressen ruller sine 
stereotype Valser hen over milelange Flager af 
Papir, tager man det ikke saa nøje med fejl- 
tagelser, Urigtigheder og Trykfejl, men den- 
gang var det ganske anderledes. Bille var ikke 
alene en udmærket Redaktør en chef, men han 
var tillige en højst nøjeregnende Censor med 
Hensyn til Indhold og Form. Hver Aften Klok- 
ken syv samledes vi til Korrekturlæsning, og 
viste der sig saa senere en eller anden menings- 
forstyrrende Trykfejl, kunde man være vis paa 

at faa en ordentlig Tilrettevisning om at passe 
bedre paa for Fremtiden. 

Skønt Arbejdet kunde være strengt nok med 
de ofte temmelig kedsommelige Tidsskrifter, 




Hjerrild, Falkmaoo og Carl Carstensen. 



var det dog en sand Fornøjelse at arbejde un- 
der Billes Administration. Han selv var en lige 
saa ypperlig Stilist som han var en ganske for- 
træffelig Taler og dertil altid i et glimrende Hu- 

Studenterleben og Studieliv. 9 

mør, som virkede smittende paa os andre. Kund- 
skabsrig og begavet som faa havde han den 
misundelsesværdige Evne, altid åt være slagfær- 
dig overfor ethvert Angreb, og hans paa én 
Gang vittige og rammende Svar bragte selv 
de dygtigste af hans Modstandere til Tavshed. 
Foruden Bille som Redaktør havde Bladet 
en hel Række elskværdige og fornøjelige Med- 
arbejdere, hvoraf nogle endnu staar i Journa- 
listikens Tjeneste. Først og fremmest maa jeg 
nævne Prahl, denne godmodige og dog sarka- 
stiske Journalist, der i mange Henseender stod 
Bille nærmest. Dernæst Grove, som endnu i 
1864 fulgte Armeen ved Dybbøl, Digteren Chr. 
Molbech, : der har udgivet sine Artikler under 
Titlen: »Fra Danaidernes Kar«, og endelig Hjer- 
rild, Falkmann og Carl Carstensen, af hvilke 
de to sidste endnu er knyttede til National- 
tidende og Dagbladet. 



SJETTE KAPITEL 

Pepita de Olrva, — En Aften i Casino. — Klubben af- ottende 

Maj. — Frederik Algreen- Ussing og Frederik Bøgh, — KJø- 

benhavnske Ildebrande. 

AF de mange Virtuoskometer, som nu tildags 
L paa deres excentriske Baner gennemkrydser 
Rummet for af og til at støde paa vort nordiske 
Athen, var der dengang faa eller ingen. Un- 
der Kristian den Ottende havde et italiensk 
Operaselskab, hvis Stjerner var »Torre« og 
»Rossi«, bragt Kjøbenhavn til Begejstringens 
Toppunkt, men under det ny Regimente var 
Hoftheatret lukket, indtil først Høedt og senere 
Lange fik Tilladelse til at give Forestillinger 
paa dette iøvrigt lidet hyggelige Theater. Ca- 
sino, som begyndte at føle Konkurrencens Tryk, 
besluttede da at gøre noget extra, og Resul- 
tatet blev, at den spanske Danserinde Sennora 
Pepita de Oliva skulde nyde de samme Tri- 
umfer, som hun tidligere havde fejret i Leipzig 
og Berlin. 

9* 

Reklamen var dengang i sin Barndom. Man 
havde ingen Fotografier i Boghandlervinduerne, 
ingen alenhøje Plakater, ingen Reportere men 
blot Kunstkritikere, og i dette Tilfælde kun saa- 
danne, som havde deres koreografiske Begreber 
fra Bournonvilles Balletter, hvor de tre Søstre 
Price glimrede som yndefulde, nordiske Syl- 
fider; men om lidenskabelig, sydlandsk Natur- 
dans havde disse endnu ikke den fjerneste Fore- 
stilling. 

Kjøbenhavn har altid haft det Uheld at faa 
sine udenlandske Theaterstjerner saa sent, at 
Ungdommens første bedaarende Glans er gaaet 
tabt. Sennora Pepita, som i 1852 havde ført sit 
sejrende Triumftog gennem Tyskland, stod heller 
ikke i Ungdommens Vaar, da hun endelig naa- 
ede til os; men forunderlige var de Rygter, der 
ilede forud for hende. Ja, det sagdes endog, at 
hun havde forsvoret sig til Djævelen mod en 
evig Ungdom og en Dans, der skulde kunne 
bedaare selv de mest gudfrygtige Sjæle. 

Det mærkeligste ved hendes Optræden var, 
at hun egentlig kun havde en eneste Dans paa 
sit Repertoire, den berømte »El Ole*« en spansk 
Nationaldans, som illustrerer en ældgammel Skik 
blandt de unge, giftefærdige Piger. Naar disse 
er samlede for at raadspørge Oraklet, sker det 

paa den Maade, at en stænker nogle Oliedraaber 
ud over den dansende Skare, og den, som en 
af Draaberne rammer, vil da ufejlbarlig blive 
gift inden Aaret er omme. 

Det var dog ikke denne Scene, som Dan- 
sen fremstillede, men derimod den unge Pige, 
der først sky og undselig søger efter den my- 
stiske Olieplet, saa bringes til Fortvivlelse over 
ikke at finde den, og derpaa til den højeste Ex- 
tase ved pludselig at opdage, at den hellige Olie 
har indviet hende til Ægtestandens Glæder. 

Det varede da heller ikke ret længe, før der 
skete et formeligt >Run« til Casinos Theater, og 
sjældent har jeg set en saa hensynsløs, larmende 
Begejstring, en saadan Regn af Blomster og 
en saadan Masse Fremkaldelser som dengang. 
Hele Casinos store Sal var et Hav af Hoveder, 
hvis Øjne i spændt Opmærksomhed rettedes mod 
Tæppet, som endnu skjulte Divaens vidunder- 
lig skønne Skikkelse. Saa hørte man Klangen 
af Kastagnetter, ikke disse matte, klangløse 
Slag, som kendes fra det kongelige Theaters 
italienske Danse, men Kastagnetter, der lød 
som Metal med ubændig Lidenskab i de hurtig 
skiftende Rytmer. Saa fløj Tæppet til Vejrs, og 
midt paa Scenen stod hun som en levendegjort 
Statue. Hovedet bøjet lidt tilbage, det lange. 

ravnsorte Haar bølgende ned over Ryggen og 
med et underligt, drømmende Blik i de store, 
kulsorte Øjne. Hun bøjede sig langsomt forover, 
strakte Armene ud og gik sagte, søgende frem, 
som for at forvisse sig om, at ingen iagttog 
hende. Med jomfruelig Ynde løftede hun Fligen 
af sin Kjole, undersøgte dens Folder, rystede 
sørgmodig paa Hovedet, indtil hun som greben 
af en pludselig Aabenbaring standsede ved en 
enkelt Fold, hvor den mystiske Draabe havde 
skjult sig. Her slog Dansen pludselig om, den 
blev fra vigende, søgende til extatisk Begej- 
string, og endte under bragende Bifald i en bak- 
kantisk, jublende Dans, under hvilken hun plud- 
selig forsvandt fra Scenen, for saa atter at komme 
frem under en Regn af Roser og Laurbær. 
^ Det var i Sandhed ikke muligt at modstaa 
denne fortryllende Danserinde, hvis Øjne havde 
en saa bedaarende, dæmonisk Glans, at de hen- 
rev selv de koldsindigste til Begejstring, og Pe- 
pita-Manien blev lidt efter lidt ligefrem epide- 
misk. Men var hendes Fremtræden henrivende 
og bedaarende, saa havde hun dog ogsaa sine 
Modstandere dels blandt kvindelige Moralister, 
som følte sig forargede over hendes Skørters 
Korthed, dels blandt saadanne Kunstdommere, 
som var vant til den strenge, akademiske Dans. 

Blandt disse sidste var naturligvis Bourponville, 
der paa Kunstens Vegne mødte op en enkelt 
Aften i Parkettet. Ved Dansens første Scene sad 
han stille, stirrende paa den skønne Spanierinde, 
men da hun pludselig fra den blide, søgende 
Vestalinde forvandledes til en vild Menade, tog 
han sig til Hovedet, for op og raabte: Lad mig 
komme ud ! dette her er jo ikke Dans men 
Galskab. 

Blandt Moralisterne fandtes dér et skikkeligt 
Præstepar, som fra deres idylliske Landsbykirke 
var kommen ind til det moderne Babylon og der 
forlokkede til at se den fremmede Danserinde. 
Det gik dem som Bournonville, men paa en lidt an- 
den Maade ; thi da Bakkantindedansen begyndte, 
trak Præstekonen sin Mand i Ærmet og sagde : 
Lille Mand, dette her er ved Gud for uanstæn- 
digt, lad os dog se at komme ud ; men Præsten, 
som sad hensunken i tavs Henrykkelse, svarede: 
Den gode Gud, som ser alt, er ogsaa med til 
dette, og kan han gøre det uden Forargelse, 
saa sømmer det sig for en af hans Tjenere at 
gøre ligesaa, og dermed blev Præsten, medens 
hans Kone gik udenfor og udgræd sin Sorg over 
Verdens Fordærvelse hos Garderobemadammen. 

Men langt større end de forargede var dog 
Skaren af de begejstrede, og hver Aften saae 

man et Syn, som til Slutning vakte Publikums 
udelte Opmærksomhed. I første Parket stod altid 
en Plads tom saa længe de lette Vaudeviller 
spilledes, men næppe havde Orkestret intoneret 
til Dansen, før en lang, mager Skikkelse banede 
sig Vej hen til den ledige Plads. Som en spansk 
Don Quixote skred han med stolt Holdning 
fremad, pressende til sit Bryst en høj sort Hat, 
som han derpaa omhyggelig gemte under Stolen. 
Saa sank han hen i drømmende Beundring over 
den skønne Spanierinde; men naar det extatiske 
Punkt kom, halede han en mægtig Buket op fra 
Hattens hemmelighedsfulde Dyb og kastede den 
under høje Br.avoraab langt ind paa Scenen. 

En Aften var han saa uheldig, at den faldt 
lige foran hendes Fødder, hun gled ud i Blom- 
sterbladene, var lige ved at falde, og med et 
rasende Spark slyngede hun den ulykkelige Bu- 
ket langt ud i Salen. 

Jeg tror ikke, at hendes Tilbeder vandt noget 
ved denne opsigtvækkende Hyldest; thi da hun 
rejste, stod han atter med sin Rosenbuket ved 
den Kupé, som indesluttede den >Skønne€. Da 
gik Døren op, med en yndefuld Bevægelse hil- 
ste hun paa sin Beundrer, men i samme Øjeblik 
sprang en ung, medicinsk Student ind i det 
Blomsterhav, som næsten dækkede Kupeen. 

Signalpiben lød, Toget rullede afsted til Korsør, 
og Pepitas ulykkelige Ridder var til den Grad 
bankerot, at man fortalte, at han tog hjem til sin 
Faders Præstegaard i broderede Morgensko, Un- 
derbuxer og Slaabrok. Saa vidt kan Pepita- Manien 
bringe et Menneske. 

Jeg skulde dog nødig spotte med disse ulyk- 
kelige ; thi — for at være ganske ærlig — var jeg 
selv lige saa gal som de andre, og da jeg snart 
opdagede, at mine smaa Indtægter ikke strakte 
til, maatte der jo findes paa Udveje for at slaa 
Mønt til de temmelig dyre Billetter. 

Jeg fandt da paa at tage hele Sagen humo- 
ristisk, og da jeg under mine talrige Besøg havde 
studeret Publikum tilstrækkeligt, var der Per- 
soner nok. Jeg skildrede da en skikkelig, kjø- 
benhavnsk Bryggerfamilie, hvis enkelte Med- 
lemmer samles i en Loge, hvorfra de giver deres 
Beundring eller Mishag Luft i livlig skiftende 
Repliker. Den usalige Dans fremkalder den største 
Meningsforskel, Bryggeren bliver rasende over 
Svigersønnens altfor store Enthusiasme, forlanger 
sin Vogn, og ved at tage fejl af Udgangene sti- 
ger han med Kone og Datter ind i den Vogn, 
som venter paa Danserinden. Næppe har den 
naaet Set. Annæ Plads, før den omringes af begej- 
strede Studenter, som under høje Jubelraab spæn- 

Hotel d' Angleterre. Først her opdages Fejlta- 
gelsen, Familien kommer i øjensynlig Livsfare, 
men reddes saa af Pepita, hvis Vogn er fulgt 
lige efter, og som beroliger Mængden ved gen- 
tagende Gange at vise sig for dem. 

Det hele var en Bagatel, men det var et Ord 
i rette Tid, og Satiren ramte, som dén skulde. 

Paa Kongens Nytorv mødte jeg en ældre, 
meget anset Mand, som spurgte, hvor jeg skulde 
hen. Jeg fortalte, at jeg vilde tage Billet til Fore- 
stillingen i Casino og kom derved til at omtale 
Kjøbenhavnernes store Begejstring; men han af- 
brød mig med de Ord: Aa, nu er det forbi! 
Har De ikke læst »En Aften i Casino« .? Jeg 
kunde' med god Grund svare nej, da jeg endnu 
ikke havde set Dagbladet, og han fortsatte : Der 
er intet Mærke under den Feuilleton, saa det er 
naturligvis Bille, som har skrevet den, mén jeg 
kan ikke begribe, hvor han har faaet de Per- 
soner fra. 

Da jeg nogle Dage efter passerede Vimmel- 
skaftet, standsedes jeg af en ung Mand med de 
Ord: Højstærede Sir! De skulde vel ikke have 
Lyst til at vorde Medlem af > Klubben af ottende 
Maj?« 

Jeg saae paa den mærkelige Skikkelse, der 

stod foran mig, en ung,, elegant klædt Mand 
med spillende brune Øjne, opstrøget, ravnsort 
Haar og et halvt sarkastisk, halvt godmodigt 
Smil om den velformede Mund, og sagde: Ja, 




Frederik Algreen-Ussing. 



det kan jeg ikke svare paa, jeg véd jo ikke en- 
gang, hvad det er for en Klub. 

Ærede Sir, fortsatte han, til Minde om den 
Sorgens Dag, da jeg til Forskrækkelse for Menne- 
skeheden kom til Verden, er denne Klub bleven 
stiftet. Dens Formaal er at modvirke Idiotismens 
Udbredelse i Danmark og fremme Tilvirkningen 

af smaa Knækbeinere og stive Arrakstoddyer, 
hvorfor dens Nachspiel eller rettere Nachtspiel 
gerne holdes hos Schucani, Pedrin, å Porta 
eller et andet afsides hyggeligt Sted, hvor en 
lille Basseralle ikke vækker Rræstrups Opmærk- 
somhed. 

Da jeg endnu mere forbavset stirrede paa 
ham, vedblev han: Kender mig maaske ikke, 
bedste Sir? Søn af mit Ophav, den gamle Fri- 
hedsmand Ussing — nuværende Konferensraad 
— blev jeg født til Drengestreger og døbt med 
Bindestreger som Frederik Algreen-Ussing, ogsaa 
kaldet Flotin eller »sorte Ussing« i Modsætning 
til min Broder >hin hvide«, skønt han i enkelte 
af sine Hjertekroge dog er temmelig sort. Bo- 
pæl paa Hjørnet af Amagertorv og Israelsstræde 
øverst oppe paa Kvisten, hvor intet Navn staar 
paa Døren. Beder Dem anskaffe en Portnøgle 
for kommende Tilfældes Skyld samt tage Dem 
i Vare for at møde min Gamle paa Trapperne, 
da han — unter uns gesagt — som forhen- 
værende liberal ikke længere ynder Klubbens 
Formaal. 

Adjøs so lang', au revoir. 

Nogle Dage efter fik jeg et Brev, hvori jeg 
truedes med at gøres til Æresmedlem, saafremt 
jeg ikke snarest muligt indmeldte mig, og saa- 

ledes kom jeg da ind i > Klubben af ottende 
Maj«, hvor jeg senere overværede en lang Række 
af Møder, som minder mig om min Ungdoms 
fornøjeligste Timer. 

Klubben var i det væsentligste en Gentagelse 
af Livet i det gamle »Conviviumc, men i en 
mere potenseret Form og med større Udbytte 
i æstetisk Henseende, da vi jo ikke længere var 
ganske unge Russer. Der var en temmelig rig 
Produktivitet, og talrige Digte, Fortællinger og 
halvvidenskabelige Opsatser blev foredragne i 
Møderne, men hvad der egentlig udgjorde Glans- 
punktet ved disse Sammenkomster var det Gilde, 
der fulgte efter Mødet, og hvor Ussing som humo- 
ristisk Taler udfoldede et Talent, som var gan- 
ske enestaaende. Med den største Lethed kunde 
han begynde i Øst for under en Regn af Vittig- 
heder, Brandere og sarkastiske Udfald at ud- 
sende sine satiriske Pile mod alle mulige For- 
hold, uden at skaane selv sine allernærmeste 
Venner og Bekendte. Disse Taler blev holdt 
under en uafbrudt Latter, saa at det en Aften 
endog endte med, at vi af Hensyn til vor Sund- 
hed maatte bede ham høre op. Saa foreslog 
han at kalde paa Bræstrup, hvilket i hans Jar- 
gon betød at skaffe Orden i Tingene, og dik- 
terede os derpaa alle en Mulkt, fordi vi som 

Idioter ikke kunde høre en Vismands Tale til 
Ende. 

Klubben havde iøvrigt ikke ret mange Med- 
lemmer, da disse efter Formandens Mening kun 
bragte Vrøvl i Papirerne. Som de mest frem- 
ragende skal jeg nævne Frederik Ussing, Jacob 
Scavenius, Carl Carstensen, Frederik Bøgh, en 
Fætter til Erik Bøgh, Carl Drebolt og Kandidat 
Bandholtz, der som Bondeven var en stadig Skive 
for Formandens sikkert rammende Pile. 

Det var dog ikke saa meget Klubbens Pro- 
duktion, der vinkede mig bort fra Hjemmet til 
disse ofte temmelig bakkantiske Møder, men langt 
mere Omgangen med dens enkelte Medlemmer, 
af hvilke jeg særlig sluttede mig til Ussing og 
Frederik Bøgh, skønt de stod som diametrale 
Poler, der hver paa sin Maade virkede magne- 
tisk tiltrækkende paa mig. 

Frederik Ussing var et ganske særlig begavet 
Menneske, fuld af Liv og Lune men tillige i 
Besiddelse af en beundringsværdig Arbejdskraft, 
der ikke svigtede ham, selv om han den fore- 
gaaende Nat havde virket temmelig stærkt for 
de smaa Knækbeineres Fremgang i Danmark. 
Hans Fagstudium var Jura, men ved Siden deraf 
havde han kastet sig over Biografier og om- 
gikkes allerede dengang med Planen til et 

dansk, biografisk Lexikon, som det senere blev 
Brickas Opgave at løse paa en saa udmærket 
Maade. Ussing leverede allerede dengang Bio- 
grafier til >Illustreret Tidende«, og da jeg en 
Dag spurgte ham, hvorledes han kunde have 




Frederik Bøgh. 



en Biografi færdig allerede faa Dage efter ved- 
kommendes Død, viste han mig et med talrige 
Skuffer forsynet Skab og sagde leende: Bedste 
Sir^ maa det være mig tilladt at gaa ud fra, at 
Døden er en sikker Gæst, som ikke engang 
skaaner Konferensraader. Her ser Du hele Ban- 



144 

den i alfabetisk Orden, uden at jeg dog kan 
sige, hvem der kommer forst ; men alle de gamle, 
dødelige ligger her fix og færdige til Trykkeri, 
med en pæn lille Ligtale og Dato in blanco. 
Delbanco besørger Korrekturen og Graveren 
Resten. 

Havde Frederik Ussing saaledes Lunet, Livs- 
glæden og det spillende Vid, fandt jeg i Fre- 
derik Bøgh en stille Lyriker, begejstret for Kunst 
og Poesi og med et roligt, vindende Væsen, 
der snart gjorde ham til en af mine bedste Ven- 
ner. Hans Fader, som var Præst i Gamtofte i 
Nærheden af Assens, havde ønsket, at Sønnen 
studerede Jura, hvortil Frederik Bøgh dog ikke 
følte sig særlig oplagt, og hvortil han efter hele 
sin stilfærdige, ærlige Natur heller ikke egnede 
sig. Jeg raadede ham til hellere at tage Magi- 
sterkonferens i Æstetik for senere at blive Pro- 
fessor ved Universitetet; men enten det nu var 
hans Beskedenhed, der traadte hindrende i Vejen, 
eller han ikke vilde gøre Faderen imod, saa 
fortsatte han sit juridiske Studium under samme 
Manuduktør som Frederik Ussing. 

Carl Drebolt og Carl Carstensen, som alle- 
rede dengang skrev journalistiske Artikler, stu- 
derede ogsaajura, og saaledes var dette Element 
stærkt fremtrædende uden dog at give sig noget 

særlig Udslag i den Produktion, som Klubben 
udfoldede. Jeg selv svømmede som en underiig, 
forvildet Aal om mellem disse talrige Jurister, 
og Frederik Bøghs første Udtalelse om mig var 
den, at jeg vistnok var en underlig Fisk. 

Ude ved Set. Annæ Plads laa Garnisons Kir- 
kes gamle Præstegaard, og her boede Frederik 
Bøgh hos sin Onkel, Pastor Blædel, i et Par 
smaa Værelser langt inde i Gaarden. Her drev 
han sine juridiske Studier ved Siden af at slaa 
Digterlyren, og til disse tvende meget heterogene 
Beskæftigelser kom endnu en tredje, at læse 
Lektier med sine temmelig talrige Nevøer. Det 
sidste fandt han overmaade kedsommeligt, og 
naar jeg kom, sagde han med et lunefuldt Smil: 
Nu lader vi Børnene gaa af Skole, og saa satte 
han sig nok saa fornøjet i den gammeldags Sofa, 
enten for at drøfte poetiske Emner eller for at 
forelæse et af sine stemningsfulde Digte. 

Ikke fuldt saa glad var derimod Pastoren 
over mine talrige Besøg, thi dels forstyrrede jeg 
jo Læsningen, dels havde han fattet en vis Aver- 
sion mod mig som en Naturforsker, der mulig 
kunde fordærve hans kære Nevø ved antidogma- 
tiske Læresætninger. Jeg kunde tydelig mærke, 
at han havde et formeligt Had til Naturviden- 
skaben, noget han delte med Søren Kierke- 

Studenterleben og Studieliv. 10 

gaard, der sammenlignede Brugen af Mikro- 
skopet med at sætte Lorgnetten paa Næsen og- 
glo Vorherre lige i Ansigtet. Uden at hilse 
forlod han strax Stuen, naar jeg traadte ind, 
hvilket var til betydelig Lettelse baade for Fre- 
derik Bøgh og mig, som da ofte vandrede ud 
paa den ensomme Langelinie for i Ro at drøfte 
de Emner, der beskæftigede os. 

I denne Periode skrev jeg en Del af de Digte, 
som senere kom ud under Titlen >I Ny og Næ«, 
og at denne Digtsamling ikke blev større eller 
daarligere, skyldes væsentligt Frederik Bøgh, 
for hvis Dom jeg gerne bøjede mig, da hans 
Kritik altid var ærlig og oprigtig. Jeg mindes 
disse stille Timer i den gamle Præstegaard med 
Vemod, thi de var nogle af de bedste i mit Liv. 



Blandt alle de mange Bizarrerier, der udmær- 
kede Frederik Ussing, var ogsaa hans Lyst til 
at overvære Ildebrande, og han var i saa Hen- 
seende en sand Pyroman. Naar vi gik hjem fra 
de lystige Gilder sent om Natten, spejdede han 
stadig efter det røde Skær paa Himlen, og naar 
det ikke vilde vise sig, lovede han at ville ofre 
en Mark til Helliggeist Kirkes Fattigblok, og da 

jeg irettesatte ham herfor, svarede han: Aa, det 
er s' gu lige meget, om vi lader en Mølle gaa, 
men hvis jeg kan faa en Svikmølle til at brænde 
af, skal Blokken faa to. 

Denne Hentydning til Møllerne var ikke uden 
Grund, thi paa en meget mystisk Maade røg 
dengang den ene Mølle efter den anden, naar 
de blev for varme i Hætten, som Ussing ud- 
trykte sig, og selv jeg kunde ikke nægte, at en 

I saadan Møllebrand var et af de pragtfuldeste 

I Fyrværkerier, man kunde tænke sig. Nu be- 

hersker Dampmøllerne Byen, spredte omkring i 
alle Kvarterer, men dengang svang de gamle 

, hollandske Vejrmøller deres mægtige Vinger 

højt oppe paa Volden, og da de ikke kunde 

i tage Konkurrencen op med deres nye Damp- 

brødre, var det ikke saa underligt, at de lidt 
efter lidt bukkede under for lldaandens Magt. 
Naar da den ydre Belægning var falden, saa at 

^ hele det mægtige Tømmerværk stod i et glø- 

dende Baal, hvor de brændende Vinger øverst 
oppe hvirvledes rundt i Nattens Mørke, indtil 
de med et tordnende Brag styrtede til Jorden, 
var Ussing aldeles ude af sig selv af Henryk- 

Iy kelse, og det kostede stor Møje atter at faa ham 

» tilbage til den hjemlige Rede. 

Det var dog ikke Ussing alene, som havde 

denne ejendommelige Mani for Ildebrande, den 
deltes af samtlige Kjøbenhavnere, som i Ilde- 
brande saae en Slags Folkeforlystelse, hvortil 
enhver maatte være med, og som gav Stof til 
Samtale hele den næste Dag. I Skindergade, 
lige over for Klosterstræde, boede Byens velvise 
Brandmajor, og foran Porten gik en af de sorte 
Brandfolk med dragen Sabel, Chacot og en 
løjerlig Cylinder paa Bandoleret, maaske Sym- 
bolet paa en ganske lille Haandsprøjte. Oppe 
paa Byens Kirker holdt Taarnvægterne Vagt, 
og naar de saae en mistænkelig Røg stige op 
fra en eller anden Bygning, blev der strax gjort 
Signal til den nedenfor sovende Vægter, og 
naar man havde faaet ham trukket ud af Kæl- 
derhalsen eller den Droske, der tjente ham til 
Natteleje, satte han Vægterpiben for Munden, 
og i et Nu forplantede dens Triller sig ud over 
alle Gader, Stræder og Torve. Det var en Pibe- 
koncert, hvorom man ikke gør sig nogen Fore- 
stilling, og til den føjede sig snart Kirkeklok- 
kernes Klemten, Allarmtrommernes Hvirvlen, 
Sluffernes Rumlen og Braget af de store Brand- 
kar, der blev rullede ud af alle Porte for at 
fyldes med Vand. 

En god halv Time efter Brandens Begyn- 
delse raslede de gammeldags Sprøjter gennem 

Gaderne, snart trukne af Artillerister i hvide 
Lærreds Kitler, snart halede afsted af sorte Brand- 
folk, men altid fulgt af en jublende Skare, der 
voxede, jo længere Toget bevægede sig fremad. 
Overalt hørte man Vinduer blive smækkede op 
og forskrækkede Stemmer raabe: Hvor er Ilden, 
Vægter? og saa kunde det let hænde, at den 
ene svarede: i Larslejstræde, den anden Lars- 
bjørnstræde, medens Branden til Slutning viste 
sig at være i Lavendelstræde eller Læderstræde. 
Naar man saa endelig havde fundet, hvor Ilden 
var, hørte man stadig Raabet paa Vand og 
mere Vand, og medens Pumperne arbejdede i 
alle Byens Gader, medens Slufferne rumlede 
og Majestæten i egen Person ankom til Hest, 
fulgt af et glimrende Følge, stod selve Bygningen 
i Flammer fra Kælder til Tag, og man maatte 
være saare glad, hvis man kunde »begrænse 
Ilden«, som det hedder i Brandraporterne. 

En Aften, da Ussing og jeg kom fra et Klub- 
møde paa Vesterbro og passerede Teglgaard- 
stræde, hørte vi højt oppe i en Bygning en løjerlig 
Lyd, som om man knækkede Nødder oppe paa 
Taget. Vi saae op mod et stort, skummelt Pak- 
hus, Nøddeknækningen vedblev, og kort efter 
faldt en Tagsten ned paa Gaden. Ussing tog 
en Mark op, saae paa den og sagde: I Aften 

snyder vi Helliggeist, kan Du se de smaa, nys- 
selige Gli«it oppe under Tagryggen. 

Han havde fuldstændig Ret, der var virkelig 
Ild i Pakhuset, og i et Nu fik vi fat i den nær- 
mest slumrende Vægter, hvem vi forklarede 
Farens Omfang. Et Øjeblik efter klang Piberne 
fra alle Ender og Kanter, og lidt efter skred 
en Del af Taget ned, saa at Luerne dansede 
for Vinden. 

Det bliver en mageløs Omgang denne her, 
sagde Ussing. Naar vi sætter os paa Stentrap- 
pen der, sidder vi i første Parket uden at have 
taget Billet. Omgangen blev dog ikke saa mor- 
som for os, som Ussing havde tænkt sig, thi 
da Sprøjterne kom rumlende, manglede der 
Mandskab til Pumperne, og efter Datidens Skik 
blev vi begge to uden videre pressede til Pump- 
ning under den gamle Opsang, der lød saaledes: 

Vi pumper, min Salighed, alt hvad vi kan, 
vi mangler slet intet undtagen lidt Vand, 

hvortil Ussing satte en græsselig Melodi af cim- 
briske Hyl. Efter saaledes at have slidt en god 
halv Times Tid, blev vi endelig dimitterede; 
men fra den Aften vogtede vi os vel for at 
komme Sprøjterne for nær. 

Foruden at blive presset til Pumpningen, 

kunde man ogsaa komme i anden Malør ved 
slige Ildebrande, navnlig naar de fandt Sted langt 
ud paa Natten i et eller andet af Kjøbenhavns 
Fattigkvarterer. En Aften henad Midnat lød 
Brandraabet atter, og paa mit Spørgsmaal til 
Vægteren, fik jeg Svaret: Kristiansborg. Fader 
var allerede gaaet til Ro, men jeg fik fat i Fa- 
brikens Brandskilt, og uden at vække ham for 
jeg afsted med al den Hurtighed, som en saa- 
dan Slotsbrand fremkaldte. Jeg var næppe kom- 
men til Gammel Torv, før jeg saae det røde 
Brandskær staa over Slottet ; med fordoblet Hast 
ilede jeg videre og løb i Buegangene lige paa 
Frederik Ussing, som gnavent sagde: Du kan 
spare Dig at glo paa Slottet, Ilden er paa Kri- 
stianshavn, det er den gamle Artillerikaserne, 
som ryger. 

Nu travede vi da begge afsted og overværede 
Branden^ som først endte langt ud paa Natten. 
Ussing foreslog da noget varmt for at modvirke 
al den Hede, hvorunder vi havde lidt, og saa- 
ledes kom vi op paa en Kafé over Kaarsbergs 
Vinkælder, netop i de samme Værelser, hvor 
Svenningsen i min Skoletid havde forsøgt paa 
at lære mig Mathematik. 

Rummet var stuvende fuldt af Gæster, be- 
staaende af de mest forskellige Arter af Nat- 

sværmere, og henne i en Krog sad tre solide 
Fyre og spillede Kort. Jeg gik ind i det inderste. 
Værelse, som jeg kendte saa godt fra Svenning- 
sens Tid, medens Ussing fér ud for at. bestille 
Kaffe med en lille »sort« i. Et Øjeblik efter 
kom han farende ind igen og sagde : Træk 
Trøjen af, Bjerkebæk! 

Hvorfor? spurgte jeg forbavset. 

Jo, saa mærker Du ikke, naar den bliver ban- 
ket. Ret nu faar vi et behageligt Besøg af tre 
Slagtersvende, som føler sig fornærmede over 
min Veltalenhed. 

Er Du gal, Frederik! Hvad har Du nu gjort, 
spurgte jeg; men inden jeg fik Svar, kom Ha- 
gemeister, hos hvem jeg lærte at fægte, farende 
ind og sagde: Jeg maa bede dem øjeblikkelig 
at forlade Lokalet, jeg skal holde Døren saa længe. 

Vi saae os om, men der var ingen andre Ud- 
gange end en Dør, som var lukket, og Vinduet 
til Gaden, men under dette gabede Kaarsbergs 
mørke Kælder, og den havde vi dog ikke Lyst 
til at falde ned i. Nu hørte vi en frygtelig 
Larm inde fra de andre Stuer, blandet med Raa- 
bet: Studenterne skal have Prygl, lad os smide 
dem ud af Vinduet, og Hagemeister, som satte 
Ryggen mod Døren, havde al Møje med at for- 
hindre dem i at trænge ind. 

I dette kritiske Øjeblik aabnedes Døren i 
Baggrunden af Værelset, og. Værten hviskede : 
Kom herind, skynd dem. Lemmen er aaben. 

Som to forskræmte Mus sprang vi ind i Væ- 
relset, hvorfra en Aabning i Gulvet førte ned 
til Kaarsbergs Vinkælder, og i en Fart lukkede 
Værten Lemmen over os. Et Øjeblik efter hørte 
vi et ugudeligt Spektakel over vore Hoveder, 
der blev trampet, raabt og skreget, men Fug* 
lene var fløjne, uden at man kunde begribe, 
hvor de var blevne af. 

Jeg sad i en dødelig Angst for, at man skulde 
! opdage Lemmen i Gulvet, og kunde ikke lade 

; være at tysse paa Frederik Ussing, som under 

I hele denne kritiske Situation uafbrudt citerede 

! Arvs Repliker i »Jean de France«, hvor han 

forklarer den falske Spiller, at det Mare ikke er 
Hans Frandsen, som han har i Sækken. 

Endelig sagtnedes Tummelen over os, og 

lidt efter saae vi en Lysning, som viste sig at 

være Værtens Lygte. Med nogle formanende 

Ord lukkede han os ud i Gaarden, og herfra 

slap vi lykkeligt ud i Strandgade, som laa øde 

og tom. Da vi endelig var in salvo, spurgte 

i jeg Ussing om Grunden til den hele Tumult, 

f og leende svarede han : Der var s'gu slet ingen 

j Grund, jeg spurgte bare de tre Slagtersvende, 

hvad det var de sad og spillede, og da de 
sagde: »Sjavs«, rettede jeg det til Snavs og 
spurgte, om de ikke vilde tyre en lille »Basse«, 
Du véd nok saadan en, som en Fader kan spille 
med sine Børn. Jeg skulde have holdt min 
Mund, thi umælende Bæster forstaar ikke en 
Vismands Tale. 

Men foruden de talrige Ildebrande, gav Kjø- 
benhavns Brandvæsen aarlig en Fest, som sam- 
lede hele Byens jublende Ungdom paa Kon- 
gens Nytorv. Midt paa Torvet var der rejst 
høje Stiger, hvor de sorte Brandfolk krøb om 
som Fluer, og hvorfra mægtige Vandstraaler 
sendtes op snart mod Charlottenborg, snart mod 
det kongelige Theater, medens »Hesten« samti- 
dig dermed blev vandet. Under høje Kommando- 
raab foretoges saa forskellige Øvelser, og naar 
det under disse hændte sig, at en Sprøjteslange 
sprang og overdængede Mængden, var Jubelen 
uendelig. 

De sorte Brandfolk var Kjøbenhavnernes Kæle- 
dægger, og da deres »kønne Uniform ', som havde 
holdt ud i Sorg og Glæde, i Regnvejr og i Storm, 
afskaffedes, fandt Peter Faber deri Stof til en 
af sine mest bekendte. Viser. Men ved Siden 
af al denne Spøg og Lystighed svævede, med 
den daværende Ordning dog altid en betydelig 

Fare over Byen, saa at man maatte være glad 
ved, at de store Katastrofer fra Fortiden ikke 
gentog sig i fornyet Omfang. Særlig gjaldt dette 
det kongelige Theater, om hvis Brandfarlighed 
man ikke gør sig noget Begreb. Alt det indre 
var Træværk, der fandtes intet Jerntæppe, Dø- 
rene til Logerne blev lukket i Laas, naar Fore- 
stillingen begyndte, og uden for Logerne løb 
krumme Korridorer, der var saa smalle, at næppe 
to Personer kunde komme forbi hinanden. Det 
hjalp kun lidet, at der stod Skildvagter i For- 
hallen med opplantet Bajonet, og at et Par 
Brandfolk var tilstede paa Scenen, thi en Ilde- 
brand her vilde have kostet mindst tusinde 
Mennesker Livet. 

Men brændte ikke det kongelige Theater, 
saa skulde der snart komme en Brand, som 
kostede Danmark et af dets skønneste Slotte, 
rigt paa historiske og kunstneriske Skatte, og 
det netop fordi man her som i Kjøbenhavn 
havde forsømt saa at sige alt, hvad der udfor- 
dredes til at bekæmpe Ildaandens Magt. 



SYVENDE KAPITEL 

Den kongelige Force Uænsfabrik under det nye Regimente, — 
Min Fader søger sin Afsked, — Nye Forhold. — Gaarden 
paa Nørregade. — Fabrikens senere Skæbne. — Frederiksborg- 
Slotsbrand. — Stemningen i Kjøbenhavn. — Frederik den Sy- 
vende som Kronprins og Konge. 

A ÅRET 1859 bragte i mange Henseender en 
xV stor Forandring i mine Livsforhold. Den 
gamle Porcellænsfabrik, hvortil jeg var knyttet 
ved alle mine Barndomsminder, hvor jeg kendte 
hver Plet, hver Arbejder, og hvor jeg havde saa 
mange gode og kære Kammerater, skulde jeg 
pludselig miste og det paa en Maade, der kræn- 
kede min Fader saa dybt, at han to Aar efter 
tog Afsked med os alle. 

Som man vil se af min tidligere Skildring, 
var den kongelige Porcellænsfabrik fra et privat 
Aktieselskab gaaet over i Kongens personlige 
Eje, idet den var købt af Kristian den Syvende, 
og modtog foreløbig Understøttelse fra General- 
postdirektoratet. Den var derved bleven en Fa- 
brik særlig for Kongehuset, en Kunstanstalt, hvis 

Frembringelser dels benyttedes ved Hoffet dels 
anvendtes som Gaver til fremmede Fyrster. Un- 
der disse Vilkaar var Fader bleven dens Admi- 
nistrator, Professor Hetsch dens kunstneriske og 
Etatsraad Garlieb, der tidligere havde haft Fa- 
ders Stilling, dens tekniske Vejleder. Hver Tors- 
dag vandrede Fader med disse to Mænd gennem 
Fabriken og kom altid tilbage i godt Humør, 
fordi der fandtes Enighed i deres Anskuelser 
om, efter hvilke Principper Driften burde ledes. 
Men da de nyere Tider brød frem med Grund- 
lov, Rigsdag og skiftende Ministerier, blev Fa- 
ders Stilling ved Fabriken overmaade vanskelig, 
thi den betragtedes fra Rigsdagens Side ikke 
længere som en Kunstanstalt, der krævede Sta- 
tens Tilskud, men som en Fabrik, hvis Opgave 
det burde være at bringe Staten saa megen Ind- 
tægt som muligt. 

Nu blev der forlangt Indskrænkning og Be- 
sparelse paa alle mulige Omraader, og Fader 
udbrød tidt ærgerlig: Ja, hvis det blot kom an 
paa at lave Natpotter og Suppeterriner, saa 
kunde vi maaske tjene et Par Skilling, men Fa- 
briken er ikke Porcellænshandler, dens Vaser i 
Wien, Berlin og Paris viser bedst, hvad den 
bør være. 

Til alle disse Forslag om Besparelse kom 

tillige en idelig Indblanding fra Rigsdagens Side, 
og her var særlig Tscherning utrættelig. — Den 
samme Mand som tilbød at flytte Universitets- 
bibliotheket ved Hjælp af to flinke Underoffi- 
cerer, og som mente, at Jernalderen kom før 
Bronzealderen, fordi dens Sværd altid var mere 
angrebne end hines. 

Skønt han savnede al Sagkundskab paa Por- 
cellænsfabrikationens Omraade, var han dog fuld 
af Ideer til Forbedring af Fabrikens Drift og 
foreslog blandt andet, at man skulde brænde 
ved Gas, hvortil Fader tørt svarede, at han 
skulde anvende dette Brændsel, saa snart man 
ønskede at sprænge Ovnen i Luften. 

For at skaffe Penge blev Fabrikens store Be- 
holdning af færdige Arbejder, det saakaldte Ma- 
gasin, vurderet af Rawert for senere at sælges, 
og dette var jo for saavidt meget fornuftigt ; 
men til Magasinet hørte to Glasskabe, som inde- 
holdt en Samling af Fabrikens gamle Modeller, 
særlig Vaser, Buster og Figurer fra Sevres og 
Meisen. Det var min største Fornøjelse som 
Dreng at beundre disse Sager, der havde saa 
stor keramisk og historisk Værdi, at et enkelt 
af disse Stykker nu bliver betalt med Hundreder 
af Kroner. Ganske vist hørte de til Magasinet 
— dog ikke i den Forstand, at de var almin- 

delig Handelsvare, men til Faders store For- 
bitrelse blev de vurderede sammen med det øvrige 
og for en ringe Sum solgt til en Antikvar Stern 
i Hamborg. Efter at de var bortflyttede, fandt 
min Broder det Venushoved, som jeg tidligere 
har ladet afbilde, og et Laokoonshoved, omtrent 
af samme Størrelse. Disse to, som hørte til Fa- 
brikens ældste Frembringelser, gav min Fader 
ham Lov at beholde, og begge er nu i mit Eje. 

Under de nye Forhold traadte tillige Garlieb 
og Hetsch fra, og i deres Sted kom den senere 
Borgmester Ehlers som teknisk Leder — en 
kunstnerisk behøvede man under de nuværende 
Forhold ikke mere. Ehlers var polyteknisk Kan- 
didat, men paa Porcellænsfabrikationens Om- 
raade vidste han ikke mere end polytekniske 
Kandidater i Almindelighed, og dog skulde han 
være den, der stod over en gennem mange Aar 
praktisk uddannet Administrator. 

Hver Torsdag, naar jeg paa Trappen mødte 
en lille, arrig Hund uden for Magasinets Dør, 
vidste jeg, at Ehlers var derinde og at Fader 
vilde være i daarligt Humør, naar han satte sig 
til Middagsbordet. Selv talte han aldrig til mig 
om Fabrikens indre Anliggender, men baade 
Ehlers og det evige Vrøvl med Rigsdagen gjorde 
ham daglig mere og mere forstemt, især da en 

af vore Arbejdere — en Drejersvend Grøndahl 
— havde faaet en Del af vore ældre Arbejdere 
til at tage Tjeneste ved den nylig oprettede 
Bingske Porcellænsfabrik. Grøndahl, som trods 
Faders Forbud vedblev at besøge Fabriken, blev 
en skønne Dag sat paa Porten af gamle Ras- 
mus ; men Vanskelighederne voxede, og en Dag 
kom Fader bleg og forstemt op og lukkede sig 
inde paa sit Værelse. Da han noget efter traadte 
ud, sagde han med bævende Stemme: Nu har 
jeg i fem og tyve Aar styret denne Fabrik, 
som jeg har viet alle mme Kræfter, og nu jager 
man mig paa Porten som en Hund. 

Forbitret spurgte jeg ham, hvad der var 
hændet, og han svarede, at han havde haft en 
kæftig Ordstrid med Ehlers og tilsidst ytret Øn- 
sket om at tage sin Afsked, hvis man ikke var 
tilfreds med ham. Hertil havde Ehlers svaret, 
at hvis Fader ikke tog den, vilde han sørge 
for, at den blev ham given, hvorfor Fader alle- 
rede næste Dag søgte sin Afsked. En lang og 
tro Tjeneste lønnedes dermed, at en Søn afKon- 
ferensraad Holm blev ansat som Fabrikens Ad- 
ministrator, og den kommende Oktober Flyttedag 
skulde vi alle forlade den gamle Fabrik. 

Men Fader var en praktisk Mand og en 
meget virksom Natur. Hans største Frygt var 



i6i 



derfor at gaa ledig under de nye Forhold, og 
da han paa Grund af sin Alder ikke kunde 
vente at faa noget nyt Embede, købte han paa 
min Broders og Søsters Vegne Gaarden Nr. 20 
paa Nørregade. Dette blev af alle betragtet som 
et meget dristigt Experiment; thi Gaarden, der 
havde tilhørt en falleret Smed, var yderlig for- 
falden og saa behæftet med Gæld, at den endog 
ejede den Sjældenhed at have en syvende Pri- 
oritet. Der krævedes altsaa en betydelig Sum 
til dens Istandsættelse, og da Faders Pension 
ikke kunde forslaa hertil, frygtede han saa meget 
for at komme i pekuniære Vanskeligheder, at 
vi flyttede ind paa en tredje Sal i Mellembyg- 
ningen, hvor Pladsen var saa ringe, at min yngste 
Broder og jeg maatte tage til Takke med et 
Kvistkammer, medens jeg til Studereværelse fik 
et Rum ud til en Gaard saa smal og mørk, at 
Solen næppe kunde liste sig til mine Vinduer. 
Hvor husker jeg godt de tunge og triste 
Oktoberdage, da vi flyttede ind i disse mørke 
Stuer, fra hvis Vinduer vi kun havde Udsigt til 
Brandmure, Værksteder og smaa Huse med Hjer- 
ter i Dørene. Hvor tung var ikke Overgangen 
fra Fabrikens lyse og rummelige Sale til disse 
Mellemgaardshuller, hvor Himlen kun tegnede 
sig som en graa Stribe over de sodede Skor- 

stene, og hvor længtes jeg ikke efter Fabrikens 
store Gaarde, det gamle Lindetræ, de rislende 
Springvand, de idylliske Smaahaver og hele det 
brogede Liv, der tumlede sig indenfor disse 
gamle, ærværdige Mure. 

Det var som havde jeg mistet ikke alene 
mit Barndomshjem, men ogsaa alle de kære 
Sysler, der knyttede sig dertil, og dog skulde 
jeg senere lide endnu større Skuffelser. 

Da Fabriken heller ikke gav noget Over- 
skud under den ny Administrator, og da Rigs- 
dagen vedvarende krævede dens Ophævelse, 
blev den flere Aar efter solgt til et Konsortium, 
bestaaende af min Onkel Etatsraad Ole Suhr, 
Grøn og Holmblad, som levende interesserede 
sig for, at Fabriken skulde kunne arbejde videre 
efter de gamle Traditioner. Da disse Mænd ikke 
selv kunde paatage sig Fabrikens Styrelse, blev 
den af dem overdragen til den fra England hjem- 
vendte Grosserer Falck paa den Betingelse, 
at Driften skulde fortsættes i det gamle Spor, 
og at den i det hele taget skulde bevares som 
en selvstændig Institution. 

Da Falck havde frigjort sig for sine peku- 
niære Forpligtelser lige overfor de nævnte Mænd, 
fandt han det rigtigt at overdrage Fabriken til 
et Aktieselskab samtidig med, at han skaan- 

sélsløst nedrev hele den gamle Fabrik til Grun- 
den for at omdanne den til Forretningslokaler 
for Handlende og Industridrivende. Der hvor 
nu Levisons bekendte Papirforretning taarner 
sine Pyramider af Protokoller og Skrivemateri- 
alier i Vejret, laa tidligere den gamle Fabriks 
Udsalg, og Porten ligger endnu omtrent paa 
samme Sted som tidligere; men ellers er alt 
det øvrige sporløst forsvunden, og skønt man 
ved Udgravningerne fandt tydelige Rester af 
det gamle >Sct. Claræ Kloster« og af de gamle 
Løngange, blev der ikke anstillet den aller- 
mindste Undersøgelse om Klosterets tidligere 
Beliggenhed. 

Vor Tid er praktisk og kommerciel. Selv 
Borgmester Ehlers beviste dette, ved paa egen 
Haand at nedrive de Rester af Kjøbenhavns 
ældste Befæstning, som var saa uheldig at hin- 
dre Vognfærdselen paa Boulevarden, og i Aal- 
borg maatte Kong Hans's Kongehjem give Plads 
for en Sparekasse. Man kan derfor ikke be- 
brejde Grosserer Falck, at han sprængte de 
gamle Munkesten og sløjfede den herlige For- 
bygning, som var en Pryd for Købmagergade; 
men tvivlsomt blev det dog i ethvert Tilfælde, 
om man kunde betegne dette ved »at vedlige- 

holde Fabrikens Selvstændighed og dens gamle 
Traditioner«. 

Da det omtalte Kvistkammer kun havde Ud- 
gang til en meget snæver Køkkentrappe, vilde 
man i Tilfælde af Ildsvaade ufejlbarlig inde- 
brænde, og jeg anskaffede derfor et langt Red- 
ningstov, for at jeg med det kunde fire min 
yngste, døvstumme Broder og mig selv ned 
under paakommende Tilfælde. Da min Broder 
saae den store Rulle Tov under Sengen, blev 
han meget ængstelig ikke alene for Brand, men 
ogsaa for Tyve, da Køkkentrappen ikke var af- 
laaset ud til Gaarden, og dette gav Anledning 
til en komisk Scene, som viste, at han ikke 
manglede Mod. 

En mørk Decembermorgen hørte jeg halvt i 
Søvne nogle underlige, kvalte Skrig, og da jeg 
vaagnede, saae jeg i Halvmørket en Skikkelse, 
som laa tværs over min Broders Seng, øjensynlig 
i Færd med at kvæles, thi min Broder havde 
slynget sin venstre Arm om dens Hals, medens 
han med den højre bearbejdede Skikkelsens Side- 
ben paa det ubarmhjertigste. 

Pludselig kom Skikkelsen saa meget løs fra 
det knugende Tag, at jeg kunde se dens An- 
sigt, og nu ogdagede jeg, at det var vor skik- 
kelige Karl, som min Broder havde antaget for 

en Tyv, da han var kommen listende ind for 
at tage vort Tøj til Børstning. 

Det var tidlig paa Morgenen, og Karlen for- 
talte nu, at han oppe fra Volden havde set 
Luer langt ude mod Nord, og at man mente, 
det var Lyngby, som brændte. I en Fart kom 
jeg i Klæderne, ilede op paa Volden og fandt 
Karlens Udsagn ganske rigtigt. I den graa, 
disede Vintermorgen saae jeg langt ude mod 
Nord et mægtigt Flammeskær, som snart duk- 
kede frem i Horisonten, snart atter forsvandt. 
Pludselig lyste det op med et stærkt Glimt, og 
saa laa Horisonten atter kold og vintergraa som 
før; men ingen vidste, hvorfra disse mægtige 
Luer skrev sig, og først opad Formiddagen 
fik jeg at vide, at Danmarks skønneste Slot, 
fuldt af de herligste, historiske Minder, Kristian 
den Fjerdes gamle Kongesæde, var brændt ned 
i Løbet af nogle faa Timer. 

Bestyrtelsen i Kjøbenhavn deltes af Høje og 
Lave, ingen Jcunde ret fatte, hvorledes denne 
Ulykke var opstaaet, og da der senere er frem- 
kommet adskillige falske Relationer om Bran- 
den, skal jeg meddele noget om denne Begi- 
venhed, som fandt Sted den 17. December 1859. 

Min afdøde Svigerfader, Kammerherre Peter 
Hersleb Classen-Smidth, var Orlogskaptajn og 

og Adjutant hos Frederik den Syvende. Da 
det skyldes barn, at Branden opdagedes, skal 
jeg fortælle, hvad han derom har meddelt sine 
Nærmeste. 

Frederiksborg Slot havde som alle vore ældre 
Slotte i Tidens Løb undergaaet forskellige For- 
andringer, uden at man ved disse havde taget 
det nødvendige Hensyn til den Brandfare, der 
altid truer store, gammeldags Bygninger, som 
mangler Nutidens brandfri Skillerum, og hvor 
Tømmeret i Løbet af Aarhundreder er bleven 
saa tørt, at det fænger som Svovlstikker. Til 
de mange Forandringer i Slottets Indre, da Fre- 
derik den Syvende tog Bopæl derude, hørte 
ogsaa Omdannelsen af et stort Gemak, bestemt 
til at optage Kongens bekendte Samling af nor- 
diske Oldsager. Der var i dette Gemak anbragt 
to Kaminer, den ene, som var gammel, bar Fre- 
derik den Syvendes Navnetræk, og den nyop- 
førte — Grevindens; men Bygningsinspektør 
Friis havde gjort opmærksom paa, at man maatte 
fyre varligt i den sidste, da den ikke var fuld- . 
stændig udtørret. Da Kongen imidlertid med 
sin sædvanlige Utaalmodighed ønskede at tage 
Gemakket i Brug, fik Livskytten, Jørgensen, Or- 
dre til at fyre i begge Kaminer, for at Ge- 
makket kunde blive tørt. 

Aftenen før Branden, da Kongen og Grev 
inden havde trukket sig tilbage, sad min Svi- 
gerfader og talte med Frøknerne Ah rens og 
I Dreyer, der var ansatte som Grevindens Hof- 

I damer. Man havde allerede i nogen Tid mær- 

ket Lugt af Røg; men dette var ikke noget 
usædvanligt paa Slottet, især naar Stormen fejede 
hen over det. En Skovfoged, som boede i Nær- 
I heden, havde lagt Mærke til, at Allikerne, som 

i ellers i talrige Skarer forsamlede sig paa Slot- 
j tets Tag, kredsede omkring uden at tage Sæde, 

og en Lakaj, som var faldet paa Parketgulvet 
oppe i Gemakket, havde følt, at Gulvet var 
varmt, uden at han dog havde ytret sig til no- 
j gen derom. Den svedne Lugt førte imidlertid 

I Talen hen paa Ildebrand, og Damerne drillede 

min Svigerfader med, at hvis Slottet brændte, 
vilde han næppe komme for at vække dem. 
Han bemærkede dertil, at han som Søofficer, 
I var vant til at vaagne hver Nat ved Hunde- 

i vagtstiden, og at han ganske sikkert nok skulde 

vække Damerne, hvis der skulde indtræffe no- 
get. Kort efter skiltes det lille Selskab, og 
hver gik til sit. 
i Henad Morgenstunden vaagnede min Sviger- 

I fader og fandt Værelset fuldt af Røg, men an- 

, tog, at den kom fra Kakkelovnen, hvor der hver 

Morgen blev fyret Klokken syv. Til hans For- 
bavselse viste Uhret imidlertid tre, Kakkelovneii 
var iskold, og nu først gik det op for ham, at 
en stor Fare truede baade Kongen og Slottet. 
I største Hast fik han de nødvendigste Klæd- 
ningsstykker paa; men da han kom ned i deri 
Korridor, der førte forbi Billardsalen, blev Rø- 
gen saa tæt, at han kun kunde komme frem 
ved at krybe paa alle fire, og fra Billardsalen 
hørte han en buldrende Lyd, som om en Damp- 
maskine arbejdede der inde. Det lykkedes ham 
imidlertid at faa et Par Vinduer ud til Gaarden 
op og allarmere Vagterne, og nu ilede han op 
og vækkede Damerne, som atter lod Brand- 
budskabet gaa videre til Kongen og Grevinden. 

Da min Svigerfader vilde vende tilbage for 
at klæde sig ordentlig paa, spærrede Røgen 
ham al Vej. Hans Tjener, som havde forsøgt 
at pakke hans Garderobe ned i en stor Fod- 
pose, maatte lade denne i Stikken for at redde 
sit Liv, og kort efter styrtede Loftet med den 
brændende Kamin ned i Billardsalen, og Slottet 
var dødsdømt. 

I Kongens Værelse traf min Svigerfader 
Kabinetssekretær, Etatsraad Trap og dennes 
Tjener i Færd med at redde Rigsseglet og de 
vigtigste Dokumenter. Kort efter traadte Kon- 

gen ind og spurgte, om der var Fare paa Færde ; 
men et Glimt paa Ruderne viste, at Luerne alt 
slog ud af Vinduerne, og snart efter gjaldt det 
om at redde Livet, thi Røgen blev med ét saa 
utaalelig, at man maatte se at komme ud i 
det fri. 

Imidlertid havde Budskabet om Branden 
naaet Hillerød, hvor man øjeblikkelig gjorde 
alt for at komme Slottet til Hjælp; men den, 
der kender Brandredskaberne paa Landet og i 
vore Smaabyer, véd bedst, hvad en saadan 
Hjælp har at betyde. Sprøjterne var smaa og 
gamle. Slangerne altfor korte til at naa op til 
Slottets Tinder, og, endskønt Slottet ligger midt 
i en Sø, var Vandforsyningen yderst vanskelig, 
da alt var tillagt niied Is og Vinternatten bidende 
kold. Vandet frøs i Sugeværket, sprængte den 
ene Slange efter den anden, og under denne 
haabløse Kamp bredte Luerne sig med rasende 
Voldsomhed videre og videre, saa at det nu 
kun gjaldt om at redde saa meget som muligt 
af Slottets historiske Møbler og Malerier. 

En Sadelmagersvend, som arbejdede paa 
Slottet, kastede først Malerierne med deres Ram- 
mer ned i Gaarden, hvor Kongen opbragt raabte 
til ham, at han strax skulde komme ned. Den 
dristige Redningsmand blev imidlertid deroppe. 

og da der snart kom kyndig Hjælp, blev Lær- 
rederne skaarne ud af Rammerne, og det lyk- 
kedes saaledes at redde en Del af de værdi- 
fuldeste Malerier, men desværre gik største Parten 
til Grunde, da Ilden med stedse voxende Heftig- 
hed forplantede sig til alle Slottets Fløje. Nu 
stræbte enhver at redde, hvad han tilfældig 
kunde faa fat paa, og saaledes skete det, at 
min Svigerfader kom ind i et Gemak, hvor Kri- 
stian den Fjerdes »Skrivekontorc stod. Det var 
et kostbart Møbel, bestemt til at klappes sam- 
men og med mange kunstige, mekaniske Ind- 
retninger. Skønt min Svigerfader ikke havde 
Idé om dets Konstruktion, lykkedes det ham 
dog ikke alene at faa det gamle Møbel lukket, 
men ogsaa reddet. Hvorledes han bar sig ad 
dermed, og hvorledes han fik det bragt helt 
ned i Gaarden, kunde han senere slet ikke for- 
klare, men reddet blev det og har nu faaet sin 
Plads paa Rosenborg. 

Oppe fra et af Taarnene hørte man plud- 
selig en jamrende Tuden, det var Ridejunker 
Schøllers Hund — et prægtigt Dyr, som man 
havde glemt deroppe. Gehejmeraad Traps Tje- 
ner, Jensen — senere vel kendt fra Professor 
Gruts Klinik — banede sig trods Ild og Røg 

Vej op til Taamkammeret, reddede Hunden og et 
Par prægtige Stager, som hørte til Sølvkammeret. 

Under alt dette stod Kongen i Slotsgaarden, 
i Begyndelsen rolig og fattet, senere rasende 
over den usle Tilstand, hvori alle Brandred- 
skaberne fandtes. Hans Vrede vendte sig mod 
Brandvæsenets Øverstkommanderende; men Kon- 
gen burde ved denne Lejlighed have betænkt, 
at Slottets egne Brandredskaber var i højeste 
Grad mangelfulde, og at Kongen var den, som 
først og fremmest burde have sørget for, at 
disse var i god Stand. 

Grevinden, som var ført over i Slotsforval- 
terens Bolig, jamrede og græd, idet hun stadig 
befalede, at man skulde redde hendes kostbare 
Flygel. Ikke et Øjeblik tænkte hun paa, hvilke 
uvurderlige historiske Skatte de graadige Luer 
nu fortærede > i hendes Tanker spillede dette 
moderne Instrument Hovedrollen, og man gik 
da ogsaa i Gang med at redde det. Til alt 
Uheld blev det siddende fast i en af Slottets 
Vindeltrapper og spærrede derved Adgangen 
for de Redningsmænd, som stadig i større An- 
tal ilede til. 

Endnu stod Kirken og Riddersalen urørt, og 
man var i fuld Gang med at Qerne alle de Kost- y 
barheder, som denne mindeværdige Kirke inde- 

holdt. Midt under disse Redningsforsøg styr- 
tede Kamgavlen ned over Taget, knuste dette 
tilligemed Riddersalens Loft og faldt derfra som 
en glohed Masse ned over Kirkens Gulv. Her- 
ved blev to eller tre af Redningsmandskabet be- 
gravede under de hede Grusmasser, og man 
havde det forfærdelige Syn at se disse ulykke- 
lige, halvt skoldede halvt stegte raabe om Hjælp, 
indtil Skrigene hendøde i en hæs Rallen, som 
forkyndte, at deres Lidelser var endte. 

Henad Morgenstunden var Kristian den Fjerdes 
prægtige Kongeborg kun en sodet, rygende Ruin, 
og Kongen rejste opad Formiddagen med Grev- 
inden og Hofpersonalet til Kristiansborg, hvor 
han indtil videre tog Sæde. I Kjøbenhavn var 
alt i den højeste Bevægelse, de vildeste Rygter 
gennemkrydsede Staden. Forbitrelsen mod Grev- 
inden, hvem man strax tillagde Skylden for 
Branden, voxede Dag for Dag og gav sig ende- 
lig Udslag i en fortsat Række Gadeoptøjer, som 
til Slutning truede med at udarte til Revolter; 
men inden jeg skildrer disse Begivenheder, maa 
jeg med et Par Ord omtale de Hovedpersoner, 
mod hvem Folkestemningen i de Dage var rettet. 

Allerede som Prins havde Frederik den Sy- 
vende tildraget sig den offentlige Opmærksom- 
hed paa en saadan Maade, at man tvivlede om. 

han var skikket til at blive Kristian den Ottendes 
Efterfølger, hvortil han heller ikke selv følte syn- 
derlig Lyst. Det vil for kommende Historie- 
skrivere blive vanskeligt at skildre Frederik den 
Syvendes sande Karakter, thi den var saa lune- 
fuld og vexlende, at han mange Gange syntes 
slet ikke at være en og samme Person. For- 
klaringen hertil maa vel især søges i den aande- 
lige Arv, han havde modtaget fra sine Forældre, 
foruden at han var sidste Skud af en Konge- 
stamme, hvori Degenerationens Lov mere og 
mere kom til Syne. Af sin Faders mange for- 
træffelige Egenskaber havde han egentlig kun 
arvet én — Lysten til at beskæftige sig med 
Danmarks Fortidshistore, forbunden med en be- 
tydelig Samlerlyst, som han tilfredsstillede ved 
talrige Udgravninger rundt om i Riget. 

Det uvisse og spændende, som er forbunden 
med den Slags Efterforskninger, lokkede ham 
maaske mere end Studiet selv, ligesom han i 
høj Grad yndede det Friluftsliv, som Aabningen 
af disse Gravhøje og Jettestuer medførte. Der- 
imod manglede han Kristian den Ottendes Sans 
for Videnskab og Kunst, hans Lærdom og Skøn- 
hedssans, og kun Kristian den Ottendes Vaklen 
og Mangel paa Mod under farefulde Omstændig- 
heder havde han faaet i Eje. 

Langt mere havde han derimod taget i Arv 
efter sin Moder, den bekendte Prinsesse Char- 
lotte af Mecklenborg Schwerin, en ung Prin- 
sesse, opdraget ved et lille, depraveret tysk Hof, 
smuk men fuld af excentriske Luner og erotiske 
Passioner. De sidste fik strax et Udslag i det 
Forhold, hvori hun kom til sin Sanglærer, Fransk- 
manden Dupuy, den bekendte Komponist til 
> Ungdom og Galskab«, hvori Prinsessen jo ogsaa 
var en Mester. Dette Forhold antog lidt efter 
lidt en saa intim Karakter, at en Skilsmisse blev 
nødvendig. Hun forvistes fra Kjøbenhavn til Hor- 
sens, hvor hun levede i en Række af Aar, førende 
sin egen Hofstat paa en saadan Maade, at det 
blev forbudt hende at se sin Søn, som paa sin 
Side var meget forbitret over dette Forbud, saa 
meget mere som jo Frederik den Sjette ved sit 
Forhold til Grevinde Dannemann ikke syntes at 
burde være hans Lærer i Moral. 

Efter et længere Ophold i Horsens, hvor 
Prinsessens Liv mere og mere antog en forar- 
gelig Karakter, rejste hun til Italien, hvor hun 
som saa mange af den Slags Kvinder blev gre- 
ben af religiøse Sværmerier, som endelig førte 
hende i Armene paa Katolicismen. 

Uagtet den unge Prins saaledes levede ad- 
skilt fra sin Moder, bevarede han dog stadig 

en sønlig Kærlighed, som gør ham al Ære, men 
som tillige fyldte hans Sind med en vis Trods 
og Bitterhed, der atter gav sig Udslag i alle- 
haande Udskejelser, saa at man troede det nød- 
vendigt at fængsle ham ved Ægteskabets Baand. 
Kun atten Aar gammel blev han forlovet med 
Frederik den Sjettes yngste Datter, Vilhelmine, 
og for at faa mere Skik paa ham, besluttede 
man at lade ham rejse udenlands først til Genf, 
hvor han opholdt sig et Aars Tid for at »stu- 
dere«, og senere til Italien. Efter Prins Kristians 
Ønske ledsagedes han paa denne Rejse af Grev 
Rantzau-Breitenburg, en kundskabrig Mand af 
ædel Tænkemaade, velskikket til at være Prin- 
sens Ledsager og Læremester. 

Imidlertid syntes hverken Forlovelse eller 
Ophold i fremmede Lande at lægge mindste 
Baand paa den unge Prins, som tværtimod ved 
mange Lejligheder opførte sig paa en saadan 
Maade, at Grev Rantzau i sine Erindringer be- 
tegner denne Rejse som sine Lidelsesaar, hvor 
han kun saae hen til ét Maal, at den snarlig 
maatte faa Ende. 

Med Prinsens Studier gik det kun smaat, 
thi han manglede efter sin Læremesters Forsik- 
ringer al Sans for boglig Lærdom, var flygtig, 
ustadig, adspredt og gav sig ofte midt i Ti- 

merne til at fortælle saa taabelige Historier, at 
man næsten maatte tvivle paa hans Forstand. 
I Genf synes han navnlig at have drevet Bue- 
skydning og Kapsejlads, hvorom to Medaljer 
vidne, som endnu opbevares i den kongelige 
Mønt- og Medaillesamling. Han var ligeledes 
Elsker af Musik og vilde endog ved enkelte 
Lejligheder optræde som Sanger, hvilket Grev 
Rantzau dog til Prinsens store Misnøje vidste 
at forhindre. 

Efter hans Hjemkomst fandt Formælingen 
Sted med stor Pragt paa Kristiansborg, ved hvil- 
ken Lejlighed »Elverhøje blev opført for første 
Gang, uden dog at gøre synderligt Indtryk paa 
det tilstedeværende fornemme Publikum. For- 
haabningerne om, at Prinsens Liv nu skulde 
tage en anden Retning, blev desværre skuffede, 
idet han allerede nu gjorde Bekendtskab med 
en af det kongelige Theaters Figurantinder, som 
foruden at figurere paa Theatret ogsaa Var en 
stadig Gæst ved de natlige Orgier, der efter 
ForestiUingens Slutning holdtes paa Gethuset 
hos General Rømeling. Grev Rantzau søgte for- 
gæves at faa ham bort fra denne farlige For- 
bindelse, som i høj Grad harmede Frederik den 
Sjette, medens den støttedes af Prins Kristian, 
der endog paatog sig at besørge Prinsens Breve 

til den omtalte Dame, skønt al Korrespondance 
med hende var bleven ham forbudt. Grev Rant- 
zau fortæller, hvorledes Prins Kristian — senere 
Kristian den Ottende — spadserede op og ned 
i Gemakket, medens Sønnen forfattede Brevet 
og rolig stak det i Lommen, skønt Grev Rantzau 
mindede ham om Frederik den Sjettes bestemte 
Forbud. 

Som et Exempel paa Prinsens Tankegang 
og Lyst til det eventyrlige anfører Grev Rantzau, 
at Prinsen under et Ophold paa Louisenlund for- 
færdede Prinsesserne ved at fortælle, at han havde 
omgivet Slottet med bevæbnede Mænd, som 
skulde trænge ind og dræbe dem alle, hvorefter 
han selv i Spidsen for denne Hærskare vilde 
drage til Kjøbenhavn og proklamere Republiken. 
Det syntes, som om allehaande Stumper af histo- 
risk Kundskab var løbet ham rundt i Hovedet 
ved denne Lejlighed, men han optraadte saa 
sikkert med sine Paastande, at man fandt det 
nødvendigt at meddele dem til Frederik den 
Sjette, som fra nu af besluttede at fjerne ham 
fra Kjøbenhavn. 

Hertil var der saa meget mere Grund, som 
hele hans Forhold til Prinsesse Vilhelmine havde 
antaget en Karakter, der for hende gjorde ethvert 
videre Samliv umuligt. Paa et Bal hos den rus- 

siske Gesandt opførte Prinsen sig paa en saadan 
Maade, at det blev nødvendigt at fjerne ham, 
og i Vognen insulterede han Prinsessen, som 
næste Morgen anmodede sin Fader om Skils- 
misse, der blev ordnet paa den Maade, at Prin- 
sen skulde have en rigelig Apanage, hvormed 
han var saa yderlig fornøjet, at han underskrev 
Skilsmisseakten uden at høre paa de efterføl- 
gende Paragrafer Han maatte derefter foretage 
en Rejse til Island, men heller ikke dette Lands 
kølige Luft kunde svale de Tilbøjeligheder, der 
gærede i Prinsens Sind, saaledes som de efter- 
følgende Begivenheder viste. 

Efter sin Hjemkomst fra Island forsattes han 
først til Fredericia, og ved Kristian den Ottendes 
Tronbestigelse blev han udnævnt til General for 
Nørrejylland og Guvernør for Fyn, og tog som 
saadan Ophold paa Odense Slot. Da Prinsens 
Extravagancer ogsaa fortsattes her, besluttede 
man paany at indelukke ham i Ægteskabets 
Bur, og i 1 84 1 aabnede Kristiansborgs Porte sig 
atter for et ungt Ægtepar, idet Prinsen førte sin 
Brud, Prinsesse Mariane af Mecklenburg-Strelitz 
til Brudeskammelen. 

Skønt jeg dengang kun var sex Aar gammel, 
husker jeg dog endnu, hvorledes jeg tittede ud 
gennem Slottets Vinduer og beundrede det pragt- 

fulde Optog, der paa rødt Klæde bevægede sig 
fra Holmens Bro til Slottets Kongeport, hvor 
det forsvandt, medens jeg for første Gang i mit 
Liv stiftede Bekendtskab med Champagne. Kjø- 
benhavnerne jublede ved denne Lejlighed som 
sædvanligt, Byen var illumineret, og Folket stod 
i tætte Klynger for at betragte Slottets oplyste 
Vinduer, hvorfra Musiken brusede ud over den 
gamle Slotsplads. 

Man mente almindelig, at Prinsen nu for 
Alvor vilde falde til Ro, men ogsaa dette Haab 
blev sørgeligt skufifet. Prinsesse Mariane, der 
af sin Samtid skildres som en elskværdig og 
nobel Karakter, kunde ikke finde sig i sin Fjer- 
nelse fra Hjemmet og mindst af alt i de lune- 
fulde Tilbøjeligheder, der endnu besjælede hen- 
des Gemal. Tre Aar efter sit Ægteskab forlod 
hun Kjøbenhavn for at drage til sit Barndoms- 
hjem, hvor hun forblev, og i 1846 opløstes Fre- 
derik den Syvendes andet Ægteskab, der lige 
saa lidt som det første havde skaffet Landet en 
Tronarving. 

Til sin Fader, Kristian den Ottende, kom 
Prinsen i disse Aar i et spændt Forhold, idet 
han misbilligede den altfor store Føjelighed, 
som Kongen viste lige overfor Slesvigholste- 
nernes Fordringer, og da det aabne Brev om 

Arvefølgen, som udstedtes paa Sorgenfri, vakte 
Uro i Hertugdømmerne, tilbød Prinsen at kue 
enhver oprørsk Bevægelse, naar man blot vilde 
sende ham derover i Spidsen for et Par Regi- 
menter. Heldigvis blev Experimentet ikke fore- 
taget, og først da Kristian den Ottende døde, 
fik Frederik den Syvende Lejlighed til at kue 
den oprørske Bevægelse, men rigtignok ikke i 
Spidsen for de Regimenter, som han overlod 
sine Generaler at føre. 

Da Preusserne havde besejret Franskmændene 
ved Sedan, telegraferede Kejser Wilhelm de be- 
kendte Ord: »Hvilken Vending ved Guds Fø- 
relse«, og de samme Ord kunde man passende 
anvende om de første Aar af Frederik den Sy- 
vendes Regering. Den unge, excentriske Prins 
begyndte sin Regering med at hæve alle de 
Pressesager, der var anlagte under Faderens Re- 
gimente, gav Folket den længe attraaede Fri- 
hed ved Juni-Grundloven og førte en treaarig 
Krig, ikke alene mod Oprørerne men ogsaa 
mod det samlede Tyskland, en Krig, der ganske 
vist ikke førte til noget positivt Resultat, men 
som dog var fuld af Hædersdage og lysende 
Minder baade for Hæren og den danske Nation. 
Intet Under at man derfor saae gennem Fingre 
med Kongens mindre heldige Sider og navnlig 

med hans vedvarende Forhold til den Kvinde, 
han senere adlede under Navn af Grevinde Dan- 
ner, for endelig at tage hende til sin Hustru 
trods Regeringens og Folkets bestemte Mod- 
stand og Uvilje. 

Grevinde Danner var som bekendt en uægte 
Datter af Kjøbmand Køppen og en Jomfru Ras- 
mussen og fødtes i Kjøbenhavn 1815, hvor hun 
i Daaben fik Navnet Louise Christine. Femten 
Aar gammel blev den unge Pige efter at have 
gennemgaaet det kongelige Theaters Danse- 
skole, ansat ved Balletten. 

Hun maa allerede dengang have haft frem- 
trædende Tendenser, og hendes egentlige Valg- 
sprog: »Man er paa den Plads, hvor man selv 
sætter sig«, synes allerede at have ytret sig i en 
ung Alder; thi naar Korene skulde instrueres, 
vidste hun altid at tiltvinge sig Plads i første 
Række, hvor hun jævnlig af Bournonville blev 
opfordret til hellere at virke som Baggrunds- 
figur. Da hun en Dag irriteret spurgte, hvorfor 
hun ikke maatte komme i første Række, sva- 
rede Bournonville paa sin sædvanlige frimodige 
Maade: Det skal jeg sige Dem, Jomfru Ras- 
mussen, det er fordi Deres Ansigt skader En- 
semblet. Hun har næppe glemt Bournonville 
dette; men Ordene selv syntes at være udvi- 

skede af hendes Erindring, da Naadens Sol og 
Prinsens Øjne faldt paa hende. 

Mænds Passioner for Kvinder er lige saa 
ubegribelige som Kvinders for Mænd, og hvad 
der hos hende i saa mange Aar stadig fængs- 
lede denne ustadige Prins er ikke let at sige; 
thi fraregnet en yppig og smuk Figur var hun 
alt andet end skøn. Hendes Ansigt var stort og 
fladt, af en særegen plebejisk Type, og hvad 
hendes aandelige Fortrin angaar, var der intet, 
som hævede hende over det almindelige. Røme- 
ling kaldte Theatrets Figurantinder for sine smaa 
Kanaljer og lod flere af dem male i Arbejds- 
dragt, hvilket var saare let for Maleren, da han 
derved slap fri for Toilettet. Til disse vinge- 
løse Sylfider hørte dengang Jomfru Rasmussen, 
og det maa vel nærmest antages, at Forholdet 
er begyndt som et rent sanseligt, for senere at 
slaa over til Venskab og endelig til Ægteskab. 
I flere Aar virkede hun saaledes i Ballettens 
Tjeneste, indtil hun i 1842 ved et kongeligt Re- 
skript afskediges fra Theatret, hvis Direktør var 
den senere Overhofmarschal Levetzau. Hun 
glemte vistnok heller ikke ham, thi da hun en 
Snes Aar efter som Kongens Gemalinde kørte 
over Kongens Nytorv og mødte Levetzau, lod 
hun Vognen holde, vinkede ad ham og rakte 

ham Haanden til Kys. Det maa have været 
haardt for Levetzow, der kendte hende saa godt 
fra — bag Kulisserne. 

Efter sin Fjernelse fra Theatret indgik hun 
Forbindelse med Bogtrykker Berling, med hvem 
hun havde en Søn Frederik Carl Christian Louis 
Berling, født 5. Juni 1841 i Flakkebjerg og døbt 
d. 22. s. M. i Flakkebjerg Kirke. Senere eta- 
blerede hun ved Berlings Hjælp den bekendte 
Modebutik i Vimmelskaftet, hvor Folk stimlede 
sammen om en Drejedukke, der dengang var 
noget ganske nyt for de gode Kjøbenhavnere. 

I denne Periode fornyede hun Bekendtskabet 
med sin kongelige Velynder, og Berling blev 
ikke det allermindste jaloux, da Kongen førte 
sin Ungdoms Elskede til Frederiksborg. Her 
kundgjorde han i 1849 Ministeriet, at det var 
hans Vilje at ægte hende under Navnet Lehns- 
grevinde af Danner, men Ministeriet vægrede 
sig paa det bestemteste og henviste til de Van- 
skeligheder, der vilde opstaa for Arvefølgen, 
da Kongen ved at indgaa et saadant Ægteskab 
afskar enhver Forhaabning om at skaffe Landet 
en Tronarving. 

Dengang faldt Frederik den Syvende til Føje, 
men den 7. August 1850 gik han bag om Mini- 
steriets Ryg, og paa denne Dag viede Sjællands 

Biskop Kongen og Grevinde Danner i den samme 
Frederiksborg Kirke, som ni Aar efter var en 
rygende Ruin. Det var en Sorgens Dag for alle, 
der virkelig elskede Frederik den Syvende, og 
flere af Kongens Følge blændedes af Taarer 
under Vielsen. Men Grevinden gav om Aftenen 
en Fest for Slottets underordnede Personale, der 
i den Anledning bar et af hende skænket Minde- 
tegn, som bestod i en ensidet Sølvmedaille, hvor 
man under en lysende Sol saae to Skjolde. Til 
venstre det danske Vaaben med Kongekronen, 
til højre Grevindens — en sølverne Lilje paa 
blaat Felt, og begge Vaabnene omkransedes af 
to forneden sammenslyngede Laurbærgrene. 

Dette Mindetegn blev oprindelig bestilt i 
Kjøbenhavn, men da ingen Gravør kunde paa- 
tage sig Arbejdet, blev det udført i Berlin og 
kom derved til at mangle Grevindens Valgsprog: 
»Ma fidélité est ma gloire«. Jeg har tidt lagt 
Mærke til, at baade Konger, Paver og Kejsere har 
anlagt et Valgsprog, der i Regelen betegner netop 
de Egenskaber, de mangler; men at træffe det 
saa nøje som her, var det Grevinde Danner for- 
beholdt. 

Det Liv, der nu udfoldede sig paa Kristian 
den Fjerdes Borg, var af en saa ejendommelig 
Natur, at man ikke kan fortænke adskillige af 

Kongens Omgivelser i, at de optegnede de mær- 
keligste Begivenheder enten som Notitser eller 
i Form af Dagbog. Min afdøde Svigerfader 
efterlod en saadan, men da den kom mig i 
Hænde, havde han, som i alle Henseender var 
en Gentleman, inden sin Død i Karlsbad bort- 
skaaret og brændt alt, hvad der hørte til Kon- 
gens og Grevindens Person. Ogsaa en anden 
af Kongens Adjutanter, Kammerherre Fritz Blii- 
cher, havde ført en Dagbog, men da jeg paa 
min Tantes, Fru Mathilde Bechs Opfordring tog 
til Taarnborg for at hjælpe hende med at ordne 
Bliichers Papirer, havde hun allerede brændt 
denne Dagbog, og kun hans Jagtprotokoller for- 
talte om, hvor mange Ræve han i Tidens Løb 
havde fældet. Naar jeg alligevel i det følgende 
kan fortælle adskillige karakteristiske Træk om 
Livet der ude, skyldes dette ikke min Sviger- 
fader, som jeg aldrig har kendt, men Medde- 
lelser fra adskillige af de Mænd, som dengang 
færdedes omkring Kongens Person, og med 
hvem jeg senere i mit Liv havde den Glæde 
at gøre Bekendtskab. 

Som man kan tænke sig, førtes der ikke paa 
Frederiksborg noget egentligt Hof som under 
Kristian den Ottende, men snarere et Slags Herre- 
gaardsliv med Udflugter til Vogns og til Hest, 

med Fisketure, Billardspil og muntre Aftengilder, 
som ikke sjældent antog en temmelig overstadig 
Karakter, især naar Kongen havde indbudt visse 
af Frederiksborgs Borgere, der var bekendte for 
at kunne tage en ordentlig Tørn i Kampen mod 
Bacchus. 

Til disse Fornøjelser sluttede sig saa mere 
alvorlige Sysler i Form af Udgravninger, saa- 
ledes ved Asserbo og Søborg Slots Ruiner. 
Kongen viste stor Interesse ved disse Arbejder, 
men havde tillige den Tro, at han selv var en 
betydelig Arkæolog, og dette førte ham af og 
til i Kontroverser med Worsaae, som næsten 
altid ledsagede ham ved slige Lejligheder. Da 
man saaledes en Dag havde udgravet en Kæmpe- 
høj, ytrede Kongen, at de deri fundne Sager 
maatte være fra Stenalderen, medens Worsaae 
hævdede, at de tilhørte den yngre Jernalder. 
Da Worsaae ikke vilde forandre sin Mening 
trods Kongens Protester, vilde Frederik den Sy- 
vende vise, at han dog havde Ret og lod den 
næste Morgen tidlig i al Hemmelighed nedgrave 
et Par Stenkiler i Gravhøjen. Da man nu stødte 
paa disse, udbrød Kongen triumferende: Saa 
fik jeg dog Ret; men Worsaae tog Stenredska- 
berne, saae paa dem og sagde : Disse Kiler hører 
slet ikke til denne Høj. Hvoraf véd Du det.?^ 

spurgte Kongen. Jo — o, for de er ganske tørre, 
og hvis de havde ligget længe i Jorden, vilde 
Fugtigheden have gjort dem slibrige; de maa 
derfor være nedgravede senere. Kongen sva- 
rede intet, men ved Frokosten lod han Worsaae 
tage Plads ved Siden af sig og hældte af og 
til, naar Worsaae ikke saae det, Cognak i hans 
01. Min Svigerfader, som sad ved Siden af 
Worsaae, bemærkede dette, byttede Glas med 
ham og hældte Blandingen paa Jorden; men da 
Kongen ikke kunde faa Bugt med Worsaae, 
sagde han pludselig: Lad os drikke et Glas sam- 
men paa Kilernes Sundhed, eller Sandhed, svarede 
Worsaae smilende. Kongen saae vist paa ham, 
fyldte saa hans Ølglas med Cognak og sagde: 
Drik ud. Worsaae tømte Glasset uden at sige 
et Ord og steg muligvis derved i Kongens 
Agtelse. 

En anden Gang, da Kongen besejlede Søerne 
oppe ved Skanderborg, paastod Worsaae, at der 
maatte findes Oldsager paa de smaa flade Holme, 
man kom forbi, og da Kongen spurgte hvorfor, 
svarede Worsaae, at man jævnlig fandt Sten- 
sager paa slige i vore Ferskvandssøer opduk- 
kende Holme. 

Saa kan Du jo se at finde nogen, sagde 
Kongen, og derpaa satte han Worsaae i Land 

og sejlede videre. Da Kongen henad Efter- 
middagen kom tilbage, rakte Worsaae ham to 
smukke Pilespidser tillige med nogle Flint- 
flækker, og Kongen udbrød: Ja Worsaae vil jo 
altid have Ret, men det ærgerligste er, at han 
faar det. 

Ogsaa vore gamle Kirker undersøgte Fre- 
derik den Syvende af og til, og især gav Konge- 
gravenes Aabning i Ringsted værdifulde histo- 
riske Resultater. I den Anledning skrev Molt 
Wengel en Vise, der begyndte saaledes: 

Og Kongen drager til Ringsted 

hen for at grave, 

og med ham følger hans lærde Mænd 

for at gabe. 

Og »ønderfolk til Hest med Fakler 

gjorde hele Vejen Spektakler — 

ja hele Vejen Spektakler. 

Og først saa grov de Knud Lavard op, 

der var inte 

mindste Spor af Radens Krop 

til at finde. 

De var nok gaaet forkert i Byen, 

for han skal ligge et Steds i Fyen, 

ja der ovre i Fyen. 

Visen vedblev nu paa den kaadeste Maade 
at harcelere med de forskellige Gravaabninger, 

men da den var morsom, gik den ind i Folket 
og blev sundet allevegne. En Dag fik Mantzius 
en Tilsigelse om at møde paa Frederiksborg og 
blev modtaget af Kongen med de Ord: Der er 
nok skrevet en Vise om os. 

Mantzius blev noget befippet, men kunde 
ikke nægte Faktum. 

Ja, har Du hørt den, saa kan Du vel ogsaa 
synge den, sagde Kongen. Lad mig høre den. 

Mantzius gjorde forskellige Undskyldninger, 
men da Kongen blev ved sit Forlangende, tog 
han Mod til sig og sang Visen med al Bra- 
vour, saa Kongen rystende af Latter sagde : 
Den har han fortjent et Ridderkors for, men det 
fik han dog ikke. 

Frederik den Syvende var trods sine Fejl i 
Regelen særdeles godhjertet, nobel og gavmild, 
aldeles det modsatte af Grevinden. Den, der 
én Gang havde vundet hans Tillid og Agtelse, 
kunde være vis paa at beholde den, og kom 
han paa en eller anden Maade i Forlegenhed, 
var Kongen den første til at hjælpe ham ud af 
den. Min Svigerfader var Adjutant hos Frederik 
den Syvende, medens han endnu var Prins, og 
førte som Søofficer hans Kutter, med kvilken Prin- 
sen af og til gjorde længere Lystfarter. Tilsøs 
var Kongen ingen Helt, og naar Vejret blev 

uroligt, forlangte han altid, at man enten skulde 
søge Havn eller komme i Læ, og naar dette 
ikke lod sig gøre, gik han tilkøjs for ikke at 
være Vidne til Elementernes Kamp. Det gør 
derfor næsten et komisk Indtryk, naar Kaalund 
i et Digt til Frederik den Syvende skildrer ham 
som en anden Kristian den Fjerde, komman- 
derende paa Skibets Dæk blændet af Havets 
salte Sprøjt; thi for dette gik Kongen altid af 
Vejen. 

Ved en saadan Lejlighed maatte min Sviger- 
fader i al Hast stikke Ankeret fra sig og kunde 
ikke senere finde det. Da han ikke vilde melde 
Prinsen dette, anskaffede han paa egen Bekost- 
ning et Anker; men i et Brev, jeg har liggende 
om den Sag, ser jeg, at Prinsen alligevel fik 
det at vide og skriver: Hvorfor Pokker købte 
Du det Anker til Kutteren, tror Du ikke, jeg 
har Raad til at betale det. 

En Dag bad Kongen min Svigerfader om 
at vise ham et Par Udfald i Hugning og stillede 
sig selv foran ham for at parere. Ved det 
første Udfald røg Klingen ud af Fæstet, f6r over 
Kongens Hoved og borede sig ned i Gulvet. 
Min Svigerfader blev ligbleg, men Kongen sagde 
blot: Din Sabel duer jo ikke, der har Du min 
i Stedet for. 

Lige saa heldigt gik det ved en anden Lej- 
lighed. Kongen, som yndede gamle Vaaben, 
havde faaet en Armbrøst fra Middelalderen med 
tilhørende Dunkraft. Da man viste ham, hvor- 
ledes den skulde anvendes, lagde Kongen en 
Jernbolt i Løbet og sigtede mod Døren. Uag- 
tet denne var af massivt Træ, fløj Bolten 
igennem den som en Geværkugle og hvinede 
gennem Forgemakket, hvor de to Gardister 
holdt Vagt. Armbrystbolten var gaaet forbi 
begges Hoveder uden at berøre dem; men fra 
den Dag skød Frederik den Syvende ikke mere 
mod Dørene i Slottet. 

Men fik Kongen ofte Gaver, saa yndede han 
ogsaa at give igen, dog gjorde han tidt dette 
paa en saa snurrig Maade, at det vakte almin- 
delig Opmærksomhed. Da der saaledes fra 
Ægypten var kommen en Slags Gesandt i Form 
af en Pascha, spurgte Kongen sine Omgivelser, 
hvorledes dette Sendebud saae ud, og da man 
fortalte ham, at Ægypteren var korpulent, spurgte 
Kongen: Er han da tykkere end jeg? 

Ja — a, meget tykkere. 

Saa skal han, min Salighed, ogsaa have Ele- 
fantordenen, sagde Kongen. 

Frederik den Syvende bundede ikke dybt i 
historisk Kundskab, og han blev derfor meget 

forbavset over at høre, atPius den Niende i sin før- 
ste Ungdom under Navn af Mastai-Ferretti havde 
aspireret til Kavaleriofficer. Da vedkommende 
fastholdt sin Paastand, sagde Kongen: Saa er 
det bedst, han faar et af Livgardens Kyrasser 
til Erindring. Da saa Baron Iver Rosenkrantz 
kom til Rom med Kyrasset og fik Audiens hos 
den ærværdige Pius den Niende, overrakte han 
Kongens Gave, som blev modtaget tilsyneladende 
venligt; men derefter holdt Paven paa Fransk en 
lille Tale, som var af den Natur, at Baronen ved 
sin Hjemkomst ytrede, at han aldrig havde været 
saa rød i Hovedet, som da han gik ud af Bra- 
mantes Gaard, og det vil sige ikke saa 'lidt; thi 
det var ikke for intet, at han til daglig hed den 
røde Baron. 

Med sit Ydre var Kongen, naar han ikke var 
i Uniform, temmelig forsømmelig, navnlig hvad 
Renlighed angik; thi han havde en saadan Anti- 
pati for at vaske sig, at hans Kammertjener, 
Kammerassessor Løitved, næppe kunde faa ham 
dertil. Naar Kongen kom hjem fra Jagt- eller 
Rideture, skiftede han ikke Dragt, gjorde ikke 
Toilette, men satte sig tilbords lige saa snavset, 
som han var. Dette var til stor Gene for Hof- 
fets Kavalerer, som jo gerne vilde gøre Toilette 
og derfor maatte skynde sig over Hals og Ho 

ved; thi naar Kongen var sulten, holdt han ikke 

af at vente. 
I Da min Svigerfader alligevel en Dag kom 

forsent til Taflet, fik han en Reprimande derfor, 
i og da han bemærkede, at han dpg maatte møde 

I anstændig til Taffels, svarede Kongen: Naar jeg 

[ ikke gør det, behøver Du det heller ikke. 

Ved disse Tafler gik det undertiden meget 

muntert til, især naar Grevinden ikke var til- 

i stede, men var hun det, og havde hun været i 

Uenighed med Kongen, vidste denne altid at 
hævne sig paa en eller anden Maade. Han kneb 
hende da gerne haardt i Armen og sagde : Lad 
gaa videre, og nu fortsattes Knibningen Bordet 
rundt, indtil den naaede Kongen, som natur- 
ligvis blev knebet meget lempeligt. En Dag, 
da min Svigerfader tilfældigvis havde faaet Plads 
ved Siden af Grevinden, fik Kongen i Sinde at 
sætte ham i Forlegenhed og kneb derfor sin 
Sidemand til venstre med de Ord: Lad gaa 
videre. Dette skete, og alle var i spændt For- 
ventning om, hvorledes det vilde gaa min Sviger- 
fader, som jo vilde blive nødt til at knibe Grev- 
inden. Han sad ganske rolig, indtil Raden kom 
til ham, saa rejste han sig op og raabte med 
Kommandostemme: Klar til at vende! og der- 
med gav han sin Sidemand til højre Knebet 

Studcnterleben og Studieliv. '3 

tilbage, som saa atter naaede Kongen, der morede 
sig meget over denne Afgørelse. 

De talrige Fisketure paa Frederiksborg Sø 
interesserede Kongen i høj Grad, men var til 
liden Glæde for hans Omgivelser, som maatte 
ligge mange Timer i aaben Baad i stegende 
Solhede, uden anden Beskæftigelse end at spidde 
Orme for at hale en Skalle eller i det højeste 
en stakkels Aborre op. Kongen var derimod i 
allerhøjeste Grad passioneret for dette Dag- 
driveri og kunde ikke forstaa, at man kedede 
sig derved. Paa saadan en rigtig varm Som- 
merdag var de andre nær ved at falde i Søvn, 
og dette hændte virkelig for Livlæge Lund, der 
sad forude i Baaden. Da Kongen bemærkede 
dette, drog han med sin Snøre Lunds til sig, 
vinkede ad Livskytten og bandt derefter noget, 
som denne rakte ham, paa Lunds Snøre. Et 
Øjeblik efter slog han Livlægen paa Skulderen 
med det Udbrud: Pas paa, der er Bid! Lund 
for op i Søvne, halede til af alle Kræfter, og 
til alles Forbavselse kom en mægtig Hummer 
op over Vandfladen. Livlægen gned sine Øjne 
og stirrede forbavset paa den, men Kongen 
raabte: Ja, Lund har, min Salighed, altid Held 
med sig, ikke alene kan han fange Hummer i 

Frederiksborg Sø, men han faar dem oven i 
Købet kogte. 

Naar Kongen derimod ikke fangede noget, 
blev han gnaven, og da Grevinden ved en saa- 
dan Lejlighed drillede ham ved at prale med, 
hvor mange Aborrer hun havde fanget, kastede 
Kongen en Skalle til hende med de Ord: Den 
skal Du have, fordi Du har forspildt mig mit 
Folks Kærlighed. 

Denne Folkets Kærlighed var i Frederik den 
Syvendes første Regeringsaar sand og virkelig, 
men tabte sig ikke saa lidt ved Kongens Ægte- 
skab og endnu mere, da man saae, at Grev- 
inden efterhaandeij fik Magt over ham. Ved de 
første Grundlovsfester, som ofte holdtes paa 
Eremitagen, var det bleven Skik om Aftenen 
at samles paa Kristiansborg Slots Ridebane for 
at bringe Kongen en folkelig Hyldest. Naar 
saa Hurraraabene lød, traadte Frederik den Sy- 
vende frem paa Altanen over Kolonaden, og 
naar Leveraabene hendøde, svarede han gerne 
med høj og kraftig Stemme : Tak, tak — ! Gaa nu 
hjem og hils Eders Koner og Børn fra mig, og 
naar han saa slog ud med den hvide Rytter- 
handske, saae han virkelig kongelig imponerende 
ud, og der var Malm i den Stemme, der hilste 
et jublende Folk. 

Men trods det, at Kongen og Folket saaledps 
tilsyneladende stod tæt sammen, kom Enevolds- 
tankerne af og til frem hos ham paa en fuld- 
stændig barok Maade, og han kunde da sige 
Ting, som maatte tages for Spøg, hvis man da 
overhovedet vilde tage det for noget. 

Da Folket saaledes en Aften havde hilst 
paa Kongen, samledes der senere lidt efter lidt 
nye Flokke paa Ridebanen, og da disse ikke 
vidste, at Kongen allerede havde vist sig, ved- 
blev de at raabe og skrige Hurra for at faa 
ham at se. Kongen havde imidlertid sat sig til 
Spillebordet, og da de stærke Raab endelig 
trængte ind i Gemakkerne, spurgte han ærgerlig 
om, hvad det Spektakel havde at betyde. Da 
det nu blev meldt ham, at hele Pladsen stod 
fuld af Folk, som paany vilde have ham ud, 
blev han utaalmodig og sagde til den jourhavende 
Adj utant: Gaa ned til Vagten og sig til Chefen, 
at han splitter mig det Pak med Bajonetterne. 

Ja, men det er Folket, der vil bringe Deres 
Majestæt sin ærbødige Hyldest, svarede Adju- 
tanten. 

Naa, er det det, sagde Kongen, ja, saa kan 
Du bede ham om blot at bruge Kolberne. 

Kongen, som var temmelig lavbenet og der- 
til meget korpolent, tog sig bedst ud til Hest, 

og saaledes som Bissen har gengivet ham i sin 
Rytterstatue paa Kristiansborg Slotsplads, faar 
man et udmærket Billede af hans Person. Naar 
han var i Kjøbenhavn, gik hans Ridetur i Reg- 
len over de nu forsvundne Volde, og naar man 
i det blanke Solskin saae ham sprænge frem med 
sin forgyldte, løvekronede Hjælm, fulgt af Hest- 
gardere i deres funklende Kyrasser, var det et 
kongeligt Syn, som man ikke saa let glemte. 

Da man for Færdselens Skyld havde ned- 
revet den ærværdige, gamle Nørreport, var der 
kommen et Gab i Voldlinien, som tvang Kon- 
gen til at ride ned ad den ene Voldbanke og 
op ad den anden. Han foreslog derfor, at Vol- 
den atter skulde sættes i sin gamle Stand, og 
da man søgte at overbevise ham om, at dette 
var ganske umuligt, f6r han op og udbrød : 
Gabet skal lukkes, om det saa bliver med Ho- 
vederne af afgaaede Ministre. Heldigvis løste 
man Opgaven med at lægge en Jernbro over 
Gabet, og det liberal-nationale Ministerium tabte 
ikke Hovederne derfor. 

Ude paa Frederiksborg kunde Kongen tumle 
sig friere, og her mødte han ofte ved sine Ride- 
ture og ved andre Lejligheder op i Dragter, 
som snart mindede om Kristian den Fjerde, i 
hvem han ligefrem havde forelsket sig, snart om 

hans Islandsfærd. For at vise sig som Helten 
i denne, havde han anskaffet sig en lille, islandsk 
Hest, og naar Kongen med sin svære Skikkelse 
indhyllet i Kappe og med Kabuds paa Hovedet 
travede afsted paa sin Lilleput af en Ganger, 
stod mangen Bondemand stille, stirrede efter 
ham og kunde ikke ret faa i sit Hoved, at Kon- 
gen af Danmark kunde se saaledes ud. 



OTTENDE KAPITEL 

Grevinde Danner og hendes Omgivelser. — Hofhusholdningen. 
— Hertuginden af Wagrien. — Voxcnde Misstemning. — 
> Grevinden og hendes Søskendebarn.^. — Nytaarsoptøjeme i Kjø- 
benhavn og deres Følger. — Ende paa Grevindens Historie. 

NAAR man kender det danske Hofs Historie 
under Kristian den Syvende, kan man ikke 
lade være at finde visse Lighedspunkter mellem 
de Personer, der dengang bevægede sig paa 
Hirschholm og dem, der nu færdedes paa Kri- 
stian den Fjerdes gamle Slot. 

Sans comparaison forresten mindede Berling, 
der nu var bleven Kongens Yndling og altfor- 
maaende Kabinetssekretær om Struensee, navnlig- 
naar man tog hans Forhold til Grevinden i Be- 
tragtning, og Kongen havde med sine excen- 
triske Ideer, sin Lunefuldhed, sin Mangel paa 
Viljekraft, sin Ulyst til alvorligt Arbejde ikke 
saa faa Lighedspunkter med Kristian den Sy- 
vende; men den onde Aand og den usynlige 
Haand, der trak i de skjulte Traade, var dog 

først og fremmest Berling, der gennem Grev- 
inden kunde sætte alt igennem hos Kongen, 
hvad han ønskede. 

I de første Aar holdt Grevinden sig noget 
tilbage, det var ligesom hun maatte have Tid 
til at sunde sig paa al den Herlighed, hvori 
hun saa uforvarende, men ikke uforskyldt var 
kommen. Lidt efter lidt tog Lysten til at spille 
en Rolle dog Overhaand, og denne Lyst blev 
efterhaanden til en Lidenskab, som voldte baade 
hende og Kongen utallige Skuffelser og Ærg- 
relser, fordi hun skød langt over Maalet. Hvis 
hun som Kongens morganatiske Hustru havde 
hygget om ham med kvindelig Kærlighed og i 
tilbagetrukken Beskedenhed, vilde man endda 
have kunnet finde sig i det skete, men denne 
Stilling forstod hun slet ikke at indtage. Tvært- 
imod søgte hun ved enhver Lejlighed at træde 
officielt frem for Folket sammen med Kongen, 
og gjorde det med en saadan Prætention, som 
var hun regerende Dronning. Hun viste sig saa- 
ledes ved hans Side paa Køreture, i Th^atret, 
og naar Kongen modtog Besøg af fremmede 
Diplomater eller andre højtstaaende Personer, 
fik disse gerne af Kongen en Anmodning om 
at hilse paa Grevinden. I Reglen søgte ved- 
kommende at trække sig ud af denne ubeha- 

gelige Situation ved et eller andet Paaskud, som 
Kongen da tog meget unaadigt op, men dem 
som modtoges, forbavsede hun ved sit Konver- 
sationstalent og ved sine tilsyneladende mange- 
sidige Kundskaber. 

Hun havde i Tidens Løb, tildels ved sine 
Rejser uddannet sig i Sprog, talte Tysk og Fransk 
ikke saa daarligt, og hvad Kundskaberne angik, 
da havde hun tilegnet sig, hvad der ligger lige 
paa Overfladen, og naar hun alligevel kunde for- 
bløffe ved sit Kendskab til rene Specialspørgs- 
maal, skyldtes dette mere hendes Snuhed end 
hendes Forstand. Da hun forud kendte de Per- 
soner, som skulde modtages, og tillige de sær- 
lige Fag, hvori de var bevandrede, lærte hun 
Dagen i Forvejen ved Hjælp af Konversations- 
lexikon Detaillerne og vidste saa ved Audiensen 
altid at dreje Samtalen hen paa det indstuderede, 
som om det var noget ganske tilfældigt. Kon- 
gen, som ikke anede Kilden til hendes mange- 
sidige Viden, beundrede højlig hendes Lærdom, 
og ikke stort bedre gik det mangfoldige af dem, 
som mere eller mindre blev tvungne ind i hen- 
des Audiensgemak. Dog kunde det undertiden 
hænde, at Kundskabskilden stoppede, men med 
en stor og naadig Haandbevægelse afbrød hun 
da Foredraget med den Undskyldning, at Kon- 

gen ønskede hendes Nærværelse og at hun der- 
for maatte fjerne sig. 

Efterhaanden som hendes Lyst til at spille 




Lehnsgrevinde Louise Christine af Danner. 

en fremtrædende Rolle voxede, tiltog ogsaa Mis- 
fornøjelsen med disse Bestræbelser og fik natur- 
ligvis sit kraftigste Udslag i Hovedstaden, hvor 
baade Moralen og Intelligensen følte sig oprørte 
ved den officielle Stilling, hun lidt efter lidt 

•søgte at tiltvinge sig. Snu, som hun var, mær- 
kede hun snart den Kulde, der efterhaanden 
lagde sit stivnende Isdække omkring hende, og 
da hun med Rette mente, at Temperaturen vilde 
tiltage i samme Forhold, som hun fjernede sig 
fra Hovedstaden, formaaede hun Kongen til at 
ledsage sig paa et Hyldingstog gennem de dan- 
ske Provinser, for at hun saa senere kunde over- 
rumple Hovedstaden med de Sejrskranse, hun 
havde vundet derude. 

Det første Hyldingstog gik i Sommeren 185 1 
til Bornholm, hvor hun fik en varm Modtagelse, 
der især kulminerede ved en Fest i Almindingen, 
hvor Skovrider Rosen havde beredt hende en 
særegen og smagfuld Overraskelse. Paa en sam- 
menvoxet Ege- og Bøgestamme, en Allegori 
paa Styrke og Skønhed, havde han ladet fæste 
Kongens og Grevindens kronede Monogram, en 
Allusion, der i høj Grad fik ham til at stige i 
Grevindens Yndest. Mindre heldig var dog Ro- 
sen Aaret efter, da de danske Polyteknikere be- 
søgte Øen i videnskabeligt Øjemed. Da var 
der ogsaa Fest i Almindingen, men Morgenen 
efter denne laa det berømte Monogram hen- 
slængt i en Vandpyt, og til Rosens Forbitrelse 
var det ikke muligt at opdage, hvem der havde 
udøvet denne Skændselsdaad. 

Aaret efter gik Toget til Jylland, som ikke 
holdt stort bedre Stand end Bornholm, og især 
udmærkede de jydske Præster sig ved at vise 
en Hyldest, som paa flere Steder slog over i 
det komiske. 

Bekendt er saaledes Historien om den ærvær- 
dige Præstemand, der i Regnvejr, Slud og Taage 
stod foran Sognets samlede Befolkning for paa 
Landevejen at bringe Toget sin ærbødige Hyl- 
dest, naar det kom kørende forbi. Tilfældigvis 
var Kongen alene, men ved hans Side sad den 
gamle Geheimearkivar Wegener, indhyllet i en 
Kappe, som foroven dækkede hans Hoved med 
en Hætte. Efter at Præsten først havde hilst 
Kongen Velkommen og udtalt sig om hans folke- 
lige Sindelag, vendte han sig mod Wegener 
med de Ore: Og Du, ædle Dannerkvinde, som 
her ved Din Gemals Side modig trodser Jyl- 
lands barske Storme og drivende Regn, Dig 
hilser jeg Velkommen og beder Dig modtage — 

Nej, hør nu op, min gode Pastor, udbrød 
Kongen. Wegener er, min Salighed, ikke min 
Kone, og dermed var Præsentationen til Ende. 

Man kan nu sige om Jyderne, hvad man vil, 
men ét er vist, at de jydske Embedsmænd ved 
denne Rejse, hvor Grevinden overalt blev præ- 
senteret af Kongen selv, kom i en dødelig For- 

legenhed, thi ikke at hylde Grevinden, var 
ensbetydende med Kongens Unaade, medens 
det modsatte gerne lønnedes med et Ridder- 
kors, som man saa senere skumlede over. Paa 
Grund af deres fremskudte Stilling var de paa 
en vis Maade nødte til at bringe en Hyldest, 
som de misbilligede i deres Hjerte, og jeg kan 
forstaa, hvor ubehageligt det maa have været 
for den brave og ærlige Hostrup, da han i Sil- 
keborg blev nødt til som næstøverste Embeds- 
mand at udbringe Grevindens Skaal. 

Kongen inviterede ham den næste Dag til 
en Fisketur, og under denne slog han ham paa 
Skulderen og spurgte, om han ikke havde Lyst 
til at være Præst ved Frederiksborg Slotskirke, 
og da Hostrup indvendte, at dette Kald alt var 
besat, svarede Kongen: Det gør ikke noget, 
saa giver vi ham et andet, kom Du kun til Fre- 
deriksborg. 

Det næste Tog gjaldt Hertugdømmerne og 
foretoges i 1854, hvor Rejsen gik lige til Lii- 
beck. I denne By undgik Grevinden kun ved 
et rent Tilfælde at blive insulteret, og i Hol- 
sten var Stemningen overordentlig kølig. Det 
højere Bourgeoisie og det holstenske Ridder- 
skab trak sig fuldstændig ud af Legen, og der 
efterlodes hos de sidste en bitter og harmfuld 

Stemning, som ikke bidrog saa lidet til det Had 
mod den danske Regering, hvorpaa vi fik de 
sidste Prøver ved Krigen 1864. 

I Sønderjylland, som følte sig taknemmelig 
mod Frederik den Syvende paa Grund af hans 
danske Sindelag, var Stemningen langt bedre, 
og i Flensborg hyldedes Grevinden næsten en- 
stemmigt af Høje og Lave. Hun beholdt derfor 
denne By i taknemmelig Erindring og tog oftere 
derned for at trøste sig over de Genvordigheder, 
der senere i saa rigeligt Maal mødte hende i 
Kjøbenhavn. 

Snart steg nemlig Uviljen mod hele dette 
Uvæsen med hver Rejse, Kongen foretog sig, 
og Spørgsmaalet om Grevindens Stilling blev 
derfor drøftet i en hel Række Pjecer, som, skønt 
de var anonyme, dog havde velkendte og ansete 
Mænd til Forfattere. Men ved Siden af denne 
Literatur, der med moralsk Indignation behand- 
lede Spørgsmaalet alvorligt, dukkede en Række 
Smædeskrifter frem, der optog Spørgsmaalet paa 
en aldeles hensynsløs, ofte raa Maade. Det var 
særlig en tredje Rangs Digter, den bekendte 
Schaldemose eller »Vaasemose«, som Grevindens 
Parti kaldte ham, der paa Vers og Prosa hud- 
flettede Grevinden og hele Forholdet til Kon- 
gen paa det ubarmhjertigste. Først udkom Helte- 

digtet »Rasmussigne« og senere Ugebladet >Prik- 
keltorne«, som bragte Kongen i et sandt Raseri 
og vistnok mere end én Gang fik ham til at 
bande den Paragraf i Grundloven, som siger, at 
Censuren for bestandig er afskaffet i Danmark 
og ikke kan genindføres, end ikke ved Lov. 

Havde nu Grevinden virkelig ejet den Klog- 
skabens Aand, som hendes Parti stadig tildelte 
hende, saa havde hun taget Sejlene ind i Tide, 
men dette var langtfra Tilfældet. Beruset af de 
jydske og slesvigske Minder og haabende paa 
nye Sejre gik Vejen 1857 paany til disse Pro- 
vinser, med mulig endnu større Resultat end for- 
hen; men samtidig dermed steg ogsaa Uviljen 
i Kjøbenhavn i en højst betænkelig Gråd ved 
adskillige Fakta, som syntes at tyde paa, at 
Dronningekronen var det endelige Maal, hvor- 
efter, hun tragtede. 

I Udlandet havde man med en vis Forun- 
dring set paa alle de her berørte Forhold, men 
Forbavselsen steg til det højeste, da Kongen 
gennem Udenrigsministeriet lod udfærdige en 
Note til alle de europæiske Magter, hvori han 
kundgjorde dem, at han havde ægtet Grevinde 
Louise Danner og udtalte, at han haabede, de 
fremmede Magters Gesandter i Kjøbenhavn vilde 
vise hende al den Honnør, som der tilkom hende 

ifølge hendes Stilling som Kongens Hustru. Paa 
dette Cirkulære kom der intet Svar, men da en 
af de napoleonske Prinser besøgte Kjøbenhavn, 
fik haa en Anmodning om at aflægge Visit hos 
Grevinden, naar han havde haft Audiens hos 
Hs. Majestæt. Da Prinsen svarede, at han ikke 
kunde opfylde denne Anmodning paa Grund af 
sin Stilling til det franske Hof, blev Kongen 
rasende og nægtede ham Audiens med den 
Ytring til sine Omgivelser, at han som sidste 
Skud af en firehundredaarig Kongestamme ikke 
kunde modtage en corsicansk Parvenue, hvor- 
paa Prinsen med uforrettet Sag rejste tilbage 
til Frankrig. 

At dette Land maatte føle sig i høj Grad 
ilde berørt ved en saadan Optræden er en Selv- 
følge, og ikke bedre var Stemningen i de an- 
dre Lande, særlig i Rusland og England, som 
følte sig saarede ved Anmodningen om, at de- 
^ res Gesandter skulde vente i Grevindens For- 

; gemak. 

I Hvis Grevinden havde været af uplettet Rygte, 

' hvis hun havde ejet Aandens Adel, Legemsskøn- 

, hed og den ejendommelige, kvindelige Ynde, 

"^ som tager selv de stærkeste fangen, kunde man 

forstaa, at Frederik den Syvende kunde have 
sat Dronningekronen paa hendes Hoved, saa- 

ledes som Frederik den Fjerde i sin Tid gjorde 
ved Anna Sofie Reventlow; men hun savnede 
alle disse Betingelser, og hvad der var værre, 
hun ejede andre, som i høj Grad nedsatte hende 
ikke alene i hendes Omgivelsers, men ogsaa i 
Folkets Øjne. Vilde man sammenfatte disse 
Egenskaber i faa Ord, kunde man sige, at hun 
var en plebejisk Natur, hos hvem Egoisme og 
Forfængelighed spillede Hovedrollen, men for- 
uden disse to Egenskaber havde hun en tredje, 
mulig den værste af alle — Pengegriskhedens 
og den smaalige Nærigheds Aand — Egen- 
skaber der kunde tilgives en Spækhøkermadam 
men ikke en Dronning in spe. Disse Egenskaber 
kom ofte frem paa en højst saarejide Maade, 
og medens virkelige Dronninger har udmærket 
sig ved Rundhaandethed mod deres Omgivelser, 
var en smaalig Egoisme Særkendet for hele hen- 
des Opførsel ved Hoffet i Frederiksborg. 

Gennem sit Tjenerskab havde hun tillige 
arrangeret en fuldstændig Spionage, der gik ned 
lige til Lakajerne, og naar en af disse efter 
Taflet havde skænket sig et Glas Vin af Karaf- 
ferne i Stedet for at nøjes med de tilladte Sjatter, 
der stod tilbage i Glassene, kunde han være vis 
paa om Aftenen at blive kaldt op til Grevinden 
for at faa en drøj Reprimande. Ved Taflet iagt- 

tog hun sine Omgivelser paa det skarpeste, og 
hvis nogen spildte paa Dugen, skar hun Gri- 
masser eller tilkastede vedkommende et Par 
ubehagelige Bemærkninger. Hun var ikke langt- 
fra at tælle Bollerne i Suppen, og naar endelig 
Desserten kom paa Bordet, passede hun nøje 
paa, at den ikke vandrede urette Veje. Det havde 
altid været Skik, at Kavalererne fik den Des- 
sert, som de efterlod paa deres Tallerkener, bragt 
op paa deres Værelse i et lille Kræmmerhus, 
for at de senere dermed kunde glæde deres Hu- 
struer og Børn. Dette vakte Grevindens højeste 
Mishag, og en Dag lod hun en af Kavalererne 
vide, at man ikke tog Levninger med sig. Dette 
havde til Følge, at Desserten i lang Tid gik 
urørt fra Haand til Haand, og da Kongen spurgte 
om Grunden, fik han den ogsaa at vide. Hvad 
han har sagt til Grevinden, véd jeg ikke, men 
derefter indtraadte atter det tilvante Forhold. 

Naar Julen kom, og Hoffets Kavallerer læng- 
tes efter de Kære i Hjemmet, maatte de tage 
til Takke med Grevindens Juletræ og tilbringe 
en Aften, som i Regelen var lidet lystelig. Me- 
dens hun selv modtog kostbare Foræringer af 
Kongen, som ogsaa havde ydet hende et runde- 
ligt Bidrag til Festaftenen, var de Gaver, som 

hun havde ladet indkøbe til Kongens Omgivel- 
ser, af en saadan Natur, at man næsten rødmede 
over at modtage dem og helst havde ladet dem 
blive tilbage hos deres Giverinde. Uægte — un- 
dertiden brugte Sager — blev overrakte med naa- 
dige Ord, og medens Juleaften skulde have skabt 
en Feststemning, vakte den kun Foragt for en 
Næriglied, som man ellers ikke var vant til at 
træffe i Kongesalene. 

Naar Kongen paa en eller anden Maade viste 
sin Rundhaandethed, blev hun vred og lod ham 
høre, at han ruttede med sin Apanage. Saa 
længe denne blev ham udbetalt af Berling, fik 
hun sin rundelige Andel af de maanedlige Ind- 
betalinger; men da Trap blev Kabinetssekretær, 
lagde han snart Mærke til, at Grevinden stadig 
var tilstede, naar han kom med Kongens Apa- 
nage. NaarFredriksdorerne da klingrede i Skrive- 
bordsskuffen, stak Grevinden Haanden ned i 
den, og med Ordene: Lad mig faa en Haand- 
fuld, tog hun en saadan, og den var i Regelen 
ikke lille. 

Da dette gentog sig flere Gange, fandt Trap, 
at der gik for meget med og passede paa at 
udbetale Apanagen paa en Tid, hvor han vid- 
ste at Grevinden ikke var i Kongens Nærhed. 
Det gik godt et Par Gange, men Grevinden lod 

sig dog ikke saaledes overrumple, og en Dag, 
da Guldstykkerne klingrede i Skuffen, havde 
hun skjult sig bag en Portiere og traadte frem 
i det rette Øjeblik for at faa sin sædvanlige Andel. 

I Forholdet mellem Kongen og Grevinden var, 

som man kan tænke sig, op og ned ; men i Re- 
gelen forstod hun ved en eller anden ofte grov- 
kornet Spøg at faa ham i godt Humør og atter 
tiltvinge sig Magten. Men til andre Tider maatte 
hun taale en Behandling, som kunde være meget 
ydmygende, da den endog blev vist hende i 

k Vidners Overværelse, og naar Kongen blev alvor- 

lig vred, satte han alle Hensyn til Side. 

Da man saaledes paa en Køretur havde fjernet 
sig temmelig langt fra Frederiksborg, blev Kon- 
gen og Grevinden, som kørte i den forreste 
Vogn, uenige om en ren Ubetydelighed; men 
det ene Ord tog det andet i en saadan Grad, 
at Kongen lod Vognen holde og befalede Grev- 
inden at stige ud. Hun maatte adlyde og blev 
staaende paa Vejen, indtil Livlæge Lunds Vogn, 
som var den sidste i Cortegen, naaede hende; 
men næppe havde Lund faaet hende op i Vog- 
nen, før Kongen med Tordenstemme raabte: 
Lad hende gaa. Lund! og saa stod Grevinden 
paa Vejen igen. Hun var imidlertid ikke raad- 
vild og heller ikke forknyt over den ublide Be- 

handling, men spadserede op til den -nærmeste 
Bondegaard, bestilte her en Vogn og naaede ad 
en Genvej Slottet længe før de andre. Da Kon- 
gens Vogn saa svingede ind i Slotsgaarden, tog 
hun smilende imod ham med de Ord: Jeg kom 
dog først, Frederik. 

Efterhaanden som hendes Magt over Kon- 
gen voxede, tiltog ogsaa Frygten for, hvad den 
mulig kunde føre ham til, og i Slutningen af 
1859 vidste man fra flere Sider, at Kongen 
nærede den Tanke at ophøje hende til Hertug- 
inde af Wagrien for derefter at gøre hende til 
Dronning af Danmark. 

Det hele klinger nu næsten utroligt, men 
Sagen var den, at Grevinden lidt efter lidt havde 
faaet et ikke saa ganske ringe Parti af Redak- 
tører og hensynsløse Politikere, hvis Hensigt var 
at styrte det national-liberale Parti, for saa ved 
Grevindens Hjælp selv at komme til Roret. I 
forskellige Blade blev der slaaet paa, at Dron- 
ningeværdigheden ikke laa for højt for »En 
Kvinde af Folket«, og Redaktør Rugaard de- 
maskerede Anslaget med de bekendte Ord : 
»Den, der ikke kan indse, at den, som er gift 
med Danmarks Drot ogsaa er Drotning, er et 
Fjols.« 

Stemningen mod det hele Uvæsen havde hid- 

til givet sig Luft i Bladartikler og Brochurer, 
men saa greb man til det vægtigste Vaaben, 
kendt fra Beaumarchais' Tid — et Vaaben, som 
Kjøbenhavnerne til alle Tider har forstaaet at 
goutere — Theatret. Man havde ikke glemt, 
at Grevinden selv stammede derfra, og at hun 
var optraadt i »Kalkeballen« i Kannikestræde 
for ti Rigsdaler pr. Aften. 

I 1837 havde den franske Forfatter Théaulon 
skrevet et Stykke, >La comtesse du tonneau«, 
hvori han havde skildret Ludvig den Femtendes 
bekendte Maitresse, Grevinde Dubarry i aaben 
Kamp med en fransk Adelsmand, som for at 
ydmyge hende benytter hendes Søskendebarn, 
en ung Pige, der tilfældig er i Besiddelse af 
en Del for Grevinde Dubarry compromitterende 
Breve. 

Dette Stykke havde Erik Bøgh bearbejdet 
under Titlen »Grevinden og hendes Søskende- 
barn«, men af forskellige Grunde var det ikke 
kommet til Opførelse. 1 Slutningen af Novem- 
ber 1859 blev det taget under Indstudering, og 
da Skuespillerne som bekendt ikke hører til de 
tætteste Tønder, rygtedes det snart i hele Kjø- 
benhavn, at man paa Kasino vilde spille et 
Stykke, som, skønt fransk i Indhold, dog stærkt 
alluderede til Grevinde Danner og hendes For- 

tid. Rygtet naaede ogsaa ud til Frederiksborg, 
og ad forskellige Veje blev der hos Kasinos Di- 
rektion gjort Forsøg paa at faa Stykket henlagt; 
men da disse Forsøg blev uden Resultat, og da 
Stykket ikke kunde forbydes i den Form, det 
forelaa, voxede Grevindens Angst og Harme 
med hver Dag der gik. Det var bestemt, at 
Stykket skulde opføres den 8. December, og 
Klokken to skulde nogle af Stykkets Mobilier 
efterses, men ved et rent Tilfælde blev det i 
sidste Øjeblik forandret til Klokken tolv. 

Theatret havde staaet tomt hele Formid- 
dagen, men da man indfandt sig paa Scenen, 
sporedes Brandlugt, og snart efter slog Røg og 
Luer ud over Rampen, hvorhen Ilden havde 
banet sig Vej fra Maskinrummet. Hvis man var 
mødt efter den første Aftale, vilde Theatret have 
været i fuld Brand og Stykkets Opførelse der- 
ved forhindret. Hvorledes Ilden var udbrudt, 
kunde ikke opdages, den kunde jo være op- 
staaet ved et Tilfælde; men dette Tilfælde ser 
ud som en Tanke, bemærker Erik Bøgh i sine 
Erindringer, og Tanken gik i Folkemunde uvil- 
kaarlig tilbage til Grevinden og bevirkede, at 
Spændingen voxede saa stærkt, at Kasinos store 
Sal, der havde været Vidne til de bevægede 
Martsmøder, var fyldt til sidste Plads af et uro- 

ligt Publikum, der utaalmodigt ventede det Øje- 
blik, da Tæppet skulde gaa op; thi Rygtet 
havde fortalt, at Grevindens Parti vilde udpibe 
Stykket, og man ventede derfor foruden dette 
en spændende Meningskamp. 

Der var dødsstille i den store Sal, da Tæp- 
pet gik op, og denne Stilhed var under de før- 
ste Introduktionsscener saa stor, at det næsten 
virkede ængsteligt som Stilheden før Uvejrets 
Komme. Saa lød den første Udfordring, den 
Sang, hvori den unge, franske Adelsmand skil- 
drer Folkets Foragt for Ludvig den Femtendes 
bekendte Maitresse i Ordene: 

Jeg hader den, som steg fra Dybet 
Bedækket med et Lands Foragt — 
Som nu behersker hele Krybet 
Ved stjaalet Guld og ranet Magt. 
Som fræk fortrænger, hvad vi ejer 
Af hædret Navn og ædelt Blod, 
Og med sin Skare lydige Lakajer 
En Skanse slaar om Tronens Fod. 

Jeg hader den, hvis Skændsels Rygte 

Ej mer kan rummes i vort Land, 

Som bringer Kvinden til at flygte. 

Som møder Haan hos hver en Mand, 

Som sneg sig ind i Kongesalen, 

Fik Sceptret fat og er paa Vej 

At sætte Kronen — Kronen — paa Skandalen. 

Se hende, hende hader jeg. 

Det var Regissør Rasmussen, som udførte 
Vicomtens Rolle, og han havde ventet, at disse 
to Vers vilde give Signalet til almindelig Ud- 
pibning over hele Linien, ja mulig til personlig 
Kamp mellem de stærkt ophidsede Partier. Ja 
han havde endog frygtet for sin egen Person, 
og man kan derfor forstaa hans Overraskelse, 
da hele Salen genlød af en bragende Bifalds- 
storm, som gentoges, da Sangen maatte gives 
da capo. Grevindens Parti havde i Ordets egent- 
ligste Forstand stukket Piben ind, og dette var 
saare klogt; thi dels havde en Udpibning kun 
forøget Stykkets Succes, dels var næppe no- 
gen Piber sluppen helskindet bort fra et Publi- 
kum, hvis Lidenskab var lige saa stort som dets 
Enighed. I Grevindens Blade — særlig dem 
paa Landet — omtaltes Stykket som et elen- 
digt Makværk, der ikke havde gjort ringeste 
Lykke, og dog gik det Aften efter Aften to 
og fyrretyve Gange for stadig udsolgt Hus. 

Den 2. December var Folke thingets Formand, 
Carl Edv. Rotwitt bleven Konseilspræsident for 
et bondevenligt Ministerium, og man tilskrev 
dette Ministeriums Dannelse væsentligst Grev- 
indens stadig voxende Indflydelse i politiske 
Sager. Den 8. December opførtes for første 
Gang »Grevinden og hendes Søskendebarn«, og 

ni Dage efter stod Frederiksborg Slot i Luer. 
Med Branden i Kasino for Øje tilskrev Rygtet 
ogsaa Grevinden Skylden for denne Brand, som 
skulde være foraarsaget for at skjule, at hun 
havde ladet en Del af Slottets Kostbarheder 
føre til sine Godser i Sverig. Ved slige Lej- 
ligheder overdriver Rygtet, og der er næppe 
nogen Grund til at fæste Lid til det i dette Til- 
fælde; men det gjorde et uheldigt Indtryk, da 
Kongen befalede, at de paabegyndte Brand- 
forhør skulde indstilles, thi den almindelige Me- 
ning var dog, at der ikke gaar Røg af en Brand, 
uden at der er Ild i den. 

Ved et underligt Spil af Tilfældet udbrød 
der kort efter Ild i en Bunke Trækul, som hen- 
laa i Kælderen paa Kristiansborg, hvor Kongen 
nu havde taget Ophold, og kort efter var der 
ogsaa Ild paa Rosenborg. Ildens Dæmon syn- 
tes at forfølge Kongen, thi da han i Foraaret 
1860 var flyttet ud til Skodsborg, gik der og- 
saa her Ild ved Overfyring i en Kamin, og ved 
denne Lejlighed udbrød Kongen i heftig Vrede : 
Nu tror jeg, min Salighed, at jeg skal forgaa 
ved Ild og ved Brand. 

Stemningen i Kjøbenhavn var stærkt ophid- 
set ved Ministeriet »Rotv^itts« Dannelse og blev 
det endnu mere ved Slotsbranden, som paa det 

smerteligste berørte alle dem, der havde elsket 
denne skønne Borg og dens gamle, natio- 
nale Skatte. Den gav sig Luft paa Kaféer og 
i Foreninger, paa Gader og Stræder, og naar 
man om Aftenen vandrede hjem fra Kasino hørte 
man Kjøbenhavns Ungdom synge til Akkompag- 
nement af de bekendte danske Kastagnetter: 

Tvende Veje skal der være 
Til vort Hof, har Rygtet sagt, 
En, som man kan gaa med Ære, 
Men ved den er der sat Vagt. 
Kun de braveste, de bedste 
Slipper ind, de andre ej, 
:|: Derfor gaar de allerfleste 

Grumme nødig denne Vej. :|: 

Ad en anden Trappe naar man 
Meget før til Maalet frem. 
Op ad Køkkenvejen gaar man. 
Den er smudsig, men bekvem, 
Dog Bagage kan man ikke 
Føre med ad denne Vej, 
:|: Man maa la' sin Ære ligge 
Nedenfor hos en Lakaj. :|: 

Gennem denne Bagdør lister 
Folk af alle Slags sig frem, 
Marschal, General, Minister, 
Alt maa bøje sig for dem. 
Ja, man siger, de har gjort en 
Farlig Støj og Hurlumhej 
:|: For at kaste dem paa Porten, 
Der kom op den anden Vej. :[: 

Særlig varmt gik det til i Studenterforenin- 
gen; men ogsaa i »Klubben af 8. Maj« tog man 
alvorlig Del i Begivenhederne, og en Aften kom 
Frederik Bøgh til mig med et Digt, som han 
bad mig skaffe sig optaget i Dagbladet. I 
smukke, klangfulde Vers skildrede det Slottets 
Brand, Nationens Sorg og Frygten for, at denne 
Begivenhed kunde tydes som et Varsel paa Dan- 
marks nære Undergang. Den næste Dag gav 
jeg Digtet til Bille, som ytrede, at det var et 
smukt og stemningsfuldt, lyrisk Udbrud, men 
at han ikke vilde optage det, fordi det mang- 
lede den Appel til Folket, som den nuværende 
Stemning udkrævede: Kan De ikke brodde det 
lidt? spurgte han efter en ny Gennemlæsning. 
Om Formiddagen opsøgte jeg Frederik Bøgh, 
meddelte ham Billes Svar og bad ham gøre de 
nødvendige Forandringer samt tilføje ét eller to 
Slutningsvers, som manede Folket til Kamp mod 
Indflydelser, man ikke burde taale. Da Bøgh 
undslog sig med den Bemærkning, at han ikke 
ifølge sin Stilling ved »Berlingske« kunde ind- 
lade sig paa en Forandring i den tilsigtede Ret- 
ning, spurgte jeg ham, om jeg da maatte gøre 
det, og fik hertil hans Tilladelse. 

Om Aftenen omarbejdede jeg Digtets Slut- 
ning, men da jeg den næste Formiddag læste 

det for ham i den forandrede Form, udbrød 
han : Nu er det jo ikke længere mit, og jeg vil 
ikke have noget med det at gøre. Hvis Bille 
vil optage det, maa det ske under dit Mærke, 
og jeg ønsker i det hele ikke, at mit Navn nu 
bliver indblandet i Sagen. Grunden hertil var 
naturligvis den, at Frederik Bøgh som Med- 
arbejder ved Berlingske Tidende vilde have faaet 
sin Afsked i højeste Unaade, hvis han havde sat 
sit Navn under Digtet i den forandrede Form. 

Da jeg paany viste Bille Digtet, fandt han 
det svarende til sit Øjemed, og da det under 
Mærket V. B. optoges i Dagbladet, vakte det 
almindelig Sensation, fordi det kom som et fuldt 
og sandt Udtryk for, hvad der i de Dage satte 
Kjøbenhavn i Bevægelse, og da jeg i al Hem- 
melighed betroede min Fader, at jeg havde 
skrevet Slutningen, udbrød han ængstelig : Hvad 
har Du dog gjort .^^ Véd Du, at Du kan blive 
tiltalt for at ægge til Revolution. 

Heraf blev der dog intet, thi Grevinden og 
hendes politiske Fæller tog det kloge Parti at 
vige for Folkestemningen i Stedet for at ud- 
fordre den ; men kom der ingen Revolution, saa 
kom der dog en Revolte, som har præget sig 
dybt i min Erindring, fordi jeg ganske imod 
min Vilje kom til at være aktiv Deltager i den. 

»Klubben af 8. Maj« fejrede ikke Nytaars- 
aften in pleno, men det var dog bleven Skik, 
at adskillige af dens Medlemmer samledes et 
eller andet Sted, naar man havde forladt Fami- 
liens Kreds, for at tømme et Bæger for det gamle 
og adskillige andre for det nye Aar. 

Samlingsstedet var den Aften »Rydbergs Kæl- 
der« lige over for Svaneapotheket, et dengang 
meget besøgt Restaurationslokale, h^or man 
kunde komme ind efter Klokken tolv, naar man 
kendte »Slaget« og havde givet gode Drikke- 
penge til Opvarterne. Vi sad her forsamlede i 
en fortrolig Klynge og Frederik Ussing var uover- 
træffelig i sine Vitterheder over Aarets Begiven- 
heder, da hans Talestrøm pludselig blev afbrudt 
ved et tordenlignende Bulder oppe fra Gaden. 
Lidt efter hørte vi Hurraraab, Brøl af mangfol- 
dige Stemmer, hvoriblandt: Ned med Grevinden, 
var det hyppigste Refrain. 

Ussing standsede midt i Talen, snappede sin 
Studenterhue, styrtede Qp af Kælderen, og jeg 
fulgte efter ham for at se, hvad der var paa 
Færde. Næppe var vi kommen op paa Gaden, 
før vi saae os omringede af en hujende, skri- 
gende Mængde, som hilste os med Raabet: Hurra! 
Der har vi Studenterne, de skal føre os an, og 

i samme Øjeblik blev vi tagne under Armen af 
et Par haandfaste Karle, som med en særegen 
Betoning spurgte, om vi vilde føre an til Kri- 
stiansborg. 

Tonen, hvori dette Spørgsmaal blev rettet, 
forbød enhver videre Indsigelse, og i Haabet 
om at kunne slippe bort under Vejs blev vi stil- 
lede i Spidsen for Toget, som under stadig Til- 
strømning af Mennesker bevægede sig op imod 
Højbro Plads. Her stødte nye Skarer til, og 
snart var Pladsen opfyldt af en ophidset, hujende 
og skraalende Menneskemasse, som med os i 
Spidsen bevægede sig op mod Højbro. Denne 
var imidlertid spærret af en Skare Politibetjente, 
som opfordrede Mængden til at spredes. Da 
dette ikke skete, gjorde Politiet et lille Udfald, 
men blev hurtig kastet tilbage og besatte nu 
paany Broen. 

Der, hvor Absalon nu rider sin vælige Gan- 
ger, stod dengang en lille Velgørenhedsanstalt 
for Trængende, opført af røde Mursten, og inden 
man vidste et Ord deraf, sprængtes den fra hinan- 
den af den rasende Mængde. Efter »Bastillens« 
Erobring, der var fuldført i en Haande vending, 
fløj dens Mursten i Hovedet paa de ulykkelige 
Betjente, som nu skyndsomst retirerede over 
Broen og trak sig tilbage mod Slottet. Under 

jublende Hurraraab samlede Masserne sig paany 
og rykkede frem mod den forsvarsløse Bro; 
men her skete noget, som er ret betegnende 
for den Ængstelighed, der altid præger en Folke- 
hob uden virkelige Førere. Skaren standsede 
lige ved Overgangen til Slottet; det var som 
følte den, at her laa den Rubicpn, som skulde 
afgøre Aftenens Udfald, og der var et Øjeblik, 
hvor jeg troede, man vilde opgive det hele. Da 
istemmede en kraftig Røst mærkelig nok »Den 
tapre Landsoldat«, Mængden stemmede i med, 
og under voldsomme Hurraraab gik det med 
Stormskridt over Broen og ind paa Slotspladsen, 
som dengang ikke var beplantet. Da hændte no- 
get, som i høj Grad forøgede Tumultuanternes 
Tillid, idet de to Vagtposter ved Kongeporten 
pludselig blev inddragne, og da der ikke viste 
sig Tegn til nogen videre Modstand, rykkede 
Skaren under høje Hurraraab gennem Zahlkam- 
merporten ind i Prins Jørgens Gaard og derfra 
videre ind paa Ridebanen, hvor den tog Stil- 
ling tæt foran Kolonaden. 

Nu slap mine to Drabanter mig, og det var 
ret heldigt; thi næppe var jeg naaet noget ud 
paa Pladsen, før en vældig Skare Politibetjente 
styrtede frem fra Kolonadens Piller, hvor de 
havde været skjulte. Her havde de staaet i Re- 

serve den hele Aften, og da man tillige havde 
trakteret dem rigeligt med Punsch, var de i et 
vældigt Krigshumør, som end yderligere var ble- 
ven stimuleret ved Beretningen om det Neder- 
lag, deres Fæller havde lidt ved Højbro. Under 
Eder og Forbandelser styrtede de med opløftede 
Stokke løs paa Mængden, og nu begyndte en 
Kamp, som jeg iagttog henne fra Springvandet, 
hvor jeg havde skjult mig. 

Aldrig i mit Liv har jeg troet, at en Folke- 
masse kunde blive saadan gennembanket som 
ved denne Lejlighed, Slagene faldt som Plejlene 
ved Høsttid i Bondens Lo, og til Gengæld saae 
jeg en Matros tage en af Betjentene ved Buxe- 
linningen, løfte ham i Vejret og sætte ham paa 
Hovedet i Stenbroen. Masserne hvinede af For- 
bitrelse og styrtede atter løs mod Slottet; men 
nu lød et Kommandoraab, Garden rykkede frem 
i en lang Linie med fældede Bajonetter, og Pok- 
ker tog ved Mængden, som i vildt Løb satte 
ud over Marmorbroen, stadig forfulgt af Politiet, 
hvis Stokkeslag klang over hele Pladsen, som 
om man bankede Tæpper. 

Lidt efter lidt blev alt roligt, og da Natte- 
stilheden atter hvilede over Pladsen, krøb jeg 
frem af mit Skjul uden at ane, at alle Udgange 
var besatte af Militær og Politi. Næppe var 

jeg kommen lidt ud paa Pladsen, før to elsk- 
værdige Betjente kom farende mod mig under 
Raabet: Hvor Satan kommer Du fra, hvad er 
Du for en, hvor skal Du hen? 

Hjem, svarede jeg, naar jeg blot maa komme ud. 

Hjem ! Ja paa Kamret mener Du vel, raabte 
den ene, idet han tog mig under Armen og med 
den- anden som Eskorte blev jeg ført hen imod 
Marmorbroen, som var besat af Livgarden. 

Til alt Held for mig stod her en ung Løjt- 
nant, og da jeg grumme nødig vilde paa Kam- 
ret, forklarede jeg ham i al Hast hvem jeg var 
og hvorledes jeg meget mod min Vilje var ble- 
ven presset til at følge med, hvorfor jeg haa- 
I bede, jeg maatte slippe fri for at blive Kam- 
merassessor. 

Jeg glemmer ikke det ironiske Smil, der 
krusede den unge Løjtnants Læber, da han 
svarede: Jeg haaber, at De ikke tiere vil gøre 
Hoffet Ulejlighed, og da Betjenten syntes at 
staa under hans Kommando, slap jeg for videre 
Tiltale og var snart efter ude ved Frederiks- 
holms Kanal. Men Skæbnen syntes ikke træt 
af at forfølge mig, thi inden jeg vidste et Ord 
deraf, kom Mængden, som havde samlet sig 
efter Nederlaget, trækkende baade fra Raadhus- 
stræde og Nybrogade, øjensynlig i den Hensigt 

paany at storme Marmorbroen. Da jeg ikke øn- 
skede at gøre Hoffet min Opvartning anden 
Gang, flygtede jeg op ad Stormgade, naaede 
den gamle, fredsommelige Vold og vandrede 
hjem ad denne i dybe Tanker over Spanskrør- 
stokkenes Fortræffelighed og det danske Folks 
Godmodighed, og den var i Sandhed større, end 
jeg havde troet; thi hvad der foregik den Nyt- 
aarsnat af Raahed og Brutalitet fra Politiets Side 
trodser enhver Beskrivelse. 

At Mængden blev jaget bort fra Slottet, var 
i sin Orden, men Krigshumøret hos Politibe- 
tjentene forplantede sig ud over hele Byen til 
Vægterne og rasede især paa »Strøget«, hvor 
ganske uskyldige Folk, som vendte hjem fra en 
glad Nytaarsaften, blev mørbankede uden aller- 
mindste Grund. I Vimmelskaftet havde en for- 
skrækket Husfader skjult sig i en Gadedør med 
Hustru og Børn, men da han var saa uforsigtig 
at titte ud for at se, om der var Landefred, 
blev han opdaget af et Par Betjente, og hele 
Familien fik den Behandling, som Chr. Richard 
senere har skæmtet med i sit kjøbenhavnske 
Aftenbesøg, hvor det hedder: 

Avisen er jo gennemjamret 
Af Folk, som først blev gennemhamret 
Og siden efter kom paa Kamret, 
Endskønt de ingenting forbrød. 

Pressen tog nu alvorlig fat, hvorved der kom 
en Historie frem, som under Navnet »Den nor- 
ske Dame« spadserede Byen rundt til almindelig 
Forargelse. Der blev nemlig berettet, hvorledes 
en bekendt tilrejsende norsk Dame var bleven 
overfaldet af Politiet, gennempryglet og tilsidst 
bragt paa Kamret, hvor hun havde tilbragt Nat- 
ten under meget uhyggelige Omgivelser. Og 
der tilføjedes, at den norsk-svenske Regering i den 
Anledning havde henvendt sig til Udenrigsmini- 
steriet for at fordre Oprejsning. Overalt spekule- 
redes der stærkt paa, hvem denne bekendte norske 
Dame kunde være, indtil endelig Professor Thyge 
Becker kom med den overraskende Erklæring, 
at hele Historien var en af ham lavet Mystifi- 
kation for at vise, hvilke Ubehageligheder Poli- 
tiets brutale Optræden kunde have forvoldt Re- 
geringen. 

I gamle Dage kaldte man sligt en »Røver- 
historie«, under Krimkrigen en vTartar«, men 
nu blev »Den norske Dame« ensbetydende med, 
hvad vi nu kalder en >And« — en Fugl, der 
som bekendt har formeret sig ganske betydeligt 
i vore Dage. 

Hos den lavere Del af Kjøbenhavns Befolk- 
ning, der især havde faaet sine Rygstykker var- 
mede den Aften, voxede Hadet mod Politi-i 

magten i en betænkelig Grad, og da det tillige 
rygtedes, at man paa Slottet havde trakteret 
Politibetjentene, blev Hadet mod Grevinden 
endnu stærkere, og man besluttede at tage Kam- 
pen op endnu en Gang. Den næste Lørdag Af- 
ten var Masserne atter i Bevægelse, men denne 
Gang lod man sig ikke overrumple. Militæret 
holdtes i Beredskab og Husarerne red gennem 
Gaderne. Det hele var højst uhyggeligt; men 
da jeg gerne vilde besøge Frederik Bøgh, var 
jeg saa forsigtig at tage en Blikbakke under 
min tykke Vinterfrakke, og saaledes udrustet 
vandrede jeg afsted til Bredgade. 

Paa Kongens Nytorv var der samlet store 
Skarer af Mennesker, som forsøgte at trænge 
ind i Østergade, og i al denne Trængsel og 
Hurlumhej fik jeg et vældigt Slag, der klang 
mod min Ryg som slog man mod Skjolde. Be- 
tjenten styrtede rasende imod mig, men da en 
Husar i det samme traverserede sin Hest, var 
denne saa venlig at træde Betjenten paa Tæ- 
erne. Men til Bøgh kom jeg ikke. Bredgade 
var spærret, og jeg maatte være glad ved at 
naa mit fredelige Hjem ad Gothersgade. 

Saaledes endte den anden puniske Krig. 

Medens den national-liberale Presse tordnede 
mod Stokkeregimentet, fremkom Grevindens med 

Beskyldninger, som gik ud paa, at de omtalte 
Opløb blev ledede af højtstaaende Mænd, — 
dels af det nationale Parti, dels henhørende til 
Kongehuset. Disse Beskyldninger var aldeles 
taabelige, thi det karakteristiske ved disse Da- 
ges Begivenheder var netop den fuldstændige 
Mangel paa Ledere, der gjorde Opløbene om- 
trent lige saa ufarlige som de, de|r senere blev 
rettede mod Storkespringvandet. Som bekendt 
er Nytaarsaften altid helliget til Sjov i Gaderne, 
og naar man denne Gang vendte sig mod Slot- 
tet, havde det sin naturlige Grund i de forud- 
gaaede Begivenheder. 

Masserne selv følte denne Mangel paa Le- 
dere, og hvor de troede at kunne finde en, som 
kunde tage Anførerpladsen, blev han greben 
med Begærlighed, saaledes som en lille Historie 
fra hine Dage bevidner. 

I Studenterforeningen havde man som sæd- 
vanlig fejret Nytaarsaften ved et Sold, der trak 
ud til langt over Midnat, og da Stemningen var 
kommen paa Højdepunktet, foreslog et muntert 
Hoved, at man skulde bringe Kultusministeren 
en Ovation i Form af en Potte paa hans Port. 
Nede hos Værten fik man fat i en vældig Jyde- 
potte, som blev fyldt med det Køkkenaffald, 
Skarnfjerdingen rummede, og da man i For- 

eningen ikke vidste noget af, hvad der var fore- 
gaaet rundt om i Byen, blev man enige om at 
bære Potten i Procession til store Fiolstræde, 
hvor Borgen, forhenværende Rektor ved Metro- 
politanskolen, boede. Da man imidlertid gerne 
vilde give Optoget et festligt Præg, fik Knud 
Valløe fat i en vældig trekantet Hat, som havde 
været brugt ved en af Fastelavnskomedierne, 
og med denne guldgalonerede Hovedprydelse 
skred han stolt fremad i Spidsen foran Toget, 
som bevægede sig over Højbro Plads, hvor Be- 
tjentene uhindret lod det passere, da de i den 
»trekantede Person« saae en fornem Politiembeds- 
mand, som rimeligvis førte en Bande Oprørere 
til Kamret. Under stor Munterhed naaede man 
Fiolstræde, hvor Potten med et saa vældigt Brag 
blev slynget mod Porten, at Borgen, som havde 
hørt om Optøjerne, forlagde sit Sovegemak fra 
Forhuset til Sidebygningen i den Tro, at man 
var i Færd med at sprænge Porten. Værre blev 
det for Valløe, da han skulde hjem, thi ogsaa 
han løb i Armene paa nogle Urostiftere, som 
under høje Raab forlangte, at han skulde føre 
dem an mod Politiet. Heldigvis slap han fra 
dem, og da han kastede den > Trekantede« ind 
i en Port, slap han for videre Tiltale baade fra 
Politiets og Mængdens Side. 

I den følgende Uge dukkede forskellige Ryg- 
ter op, og disse samlede sig endelig derhen, at 
man den 17. Januar — Dagen for Struensees 
Fald — vilde foretage en almindelig Rejsning 
og med Magt tvinge Grevinden til at forlade 
Byen. Disse Rygter antog lidt efter lidt en saa- 
dan Grad af Paalidelighed, at jeg den nævnte 
Aften atter vovede mig ud for at se den ende- 
lige Afgørelse af Kampen; men til min store 
Overraskelse herskede der overalt den dybeste 
Stilhed. Ikke et Menneske var at se, og heri 
ligger det bedste Bevis for, at Optøjerne var 
uden Ledere; thi den store Mængde kender 
meget godt til en Nytaarsaftens Udskejelser, 
men om Struensee og hans Fald har den intet 
Begreb. 

Richard bemærker i den tidligere anførte 
Sang, at Prygl er alle Tider kedeligt, men de 
kan dog ogsaa have deres gode Sider, og i 
dette Tilfælde havde de den, at man i Erken- 
delse af Politiets Brutalitet og det nedværdi- 
gende ved Stokkeregimentet, tog fat paa den 
Omordning, som blev fuldført nogle Aar efter. 

Men tillige havde disse Afteners Begiven- 
heder givet Grevinden en alvorlig Paamindelse 
om ikke at vove sig videre ud paa Kongedybet, 
end at hun kunde ro tilbage. Under de bevæ- 

gede Dage havde der hersket stor Uro paa 
Slottet. Kongen var i allerhøjeste Grad opbragt 
over, at hun berøvede ham hans Valgsprog og 
hans Popularitet, og hvad Grevinden angik, var 
hun i den Grad forskrækket, at hun havde ladet 
sine Sager pakke ind og upaatvivlelig var taget 
over til sit Gods i Sverig, hvis Optøjerne havde 
gentaget sig den 17de. Da dette ikke skete, faldt 
Hoffet og Byen lidt efter lidt til Ro, og da 
Rotwitt endelig den 8. Februar styrtede død 
om paa Hotel d' Angleterres Trapper med det 
Udraab: »Hvilket forfærdeligt Ryk!« var Grev- 
indens Ministerium sprængt og hendes Dage 
talte. Fra nu af trak hun sig tilbage fra Poli- 
tikens Omraade, ligesom ogsaa Rejserne til Pro- 
vinserne blev opgivne, dog* med Undtagelse af 
Sønderjylland, hvorhen hun som bekendt førte 
Kongen i 1863. 

Denne synes lidt efter lidt at være bleven 
køligere stemt baade mod hendes Intriger og 
hende selv; thi da han paa Gliicksborg Slot laa 
paa sit Dødsleje, vilde han ikke se den, der 
havde bragt ham og Landet saa megen Ulykke 
og Fortræd. 

Efter hans Død anraabte Grevinden Kristian 
den Niende om hans personlige Beskyttelse, 
hvilket ogsaa blev hende lovet, skønt den viste 

sig aldeles overflødig; thi i samme Øjeblik som 
Frederik den Syvende havde forladt sit Jorde- 
liv, var hun kun den Skygge, der havde fulgt 
Kongen, og hendes Liv, Rygte og Meriter for- 




Frederik den Syvende. 



svandt som Dug for Solen i den skæbnesvangre 
anden slesvigske Krig. Selv tog hun nu Op- 
hold i Udlandet og døde i Nizza. Hun efterlod 
sig en Formue af 7 Millioner Kroner. 

Af denne Sum, som viste, hvor gavmildt Fre- 
derik den Syvende havde behandlet hende, fik 
hendes til Udlandet sendte Søn ingen Andel, 
da hun havde afkøbt ham hans Arvepart i 
levende Live. Det smukke Jægerspris, som vor 
nuværende Konge havde ønsket at generhverve, 
blev omdannet til en Opdragelsesanstalt for Tje- 
nestepiger, og medens Frederik den Syvende 
slumrer i sin simple Egetræs Kiste, som i al 
Hast blev sammentømret paa Gliicksborg Slot, 
hviler Grevinden i en prægtig Marmorsarkofag, 
opstillet i en mægtig Gravhøj. Thi, som Pastor 
L. Schmidt saa smukt bemærkede i sin Gravtale: 
»Guddommelig set tilhørte hendes Liv Gud, Naa- 
dens og Barmhjertighedens Gud, der førte hende 
ad de forunderlige Veje, han havde optænkt for 
hende. Og dette Liv, saa fuldt af Omskiftelse, 
saa rigt paa Lykke, dette Liv, der begyndte i 
Folket og endte ved Tronens Side, maatte fore- 
komme en kold Tid — ak ja, maatte jo ofte 
forekomme hende selv som et Digt, en Fortæl- 
ling om det oplevede, saa skøn og farverig, — 
men Han, der førte hende. Han, der fortalte hende 
det, hvad var hans Tanke med hende — idel 
Fred og Naade.« 

Naar man hertil føjer, at Taleren roser hende, 
»Folkets Datter«, for hendes beskedne Nøjsom- 

hed, hendes Kundskaber og hendes Trofasthed 
i hendes ægteskabelige Forhold til Kongen, bli- 
ver man noget vammel ved denne kuttebrune 
Munkesirup, indtil man ved at tage et ironisk 
Sigte paa den betalte Smiger brister ud i en 
hjertelig Latter. 



NIENDE KAPITEL 

Fortsatte Studier. — Musæumsforhold. — Natur studier. — 
Vaagnende Digter trang. — Ingemann og Grundtvig. — Det 
Monradske Hus. — Carl Nissen og Adam Hauch. — H, C. 
Andersen, Chr. Winther og Ludvig Bødtcher. — Naturforsker 
eller Digter? — Kampen fo7- Ttpræcipua<i. — Magisterkonfe- 

PAA et af Fritz Jørgensens morsomme Bille- 
der ser man en vranten Lærer, som adva- 
rende hæver Fingeren mod en forlegen Dreng 
med de Ord: Mathematik! Hvorfor smiler Du 
Dreng? Jeg kan forsikre Dig om, at der ikke er 
det allermindste forlystende ved Mathematik. 

Hvis man her i Stedet for Mathematik vilde 
sætte Ordet Magisterkonferens, udtrykker det 
paa en Prik de Kvaler, som denne Examen lidt 
efter lidt bragte over mig; thi lige saa befri- 
ende og løftende som det fri Naturstudium er, 
lige saa trykkende og kvælende er det aarevis 
at skulle stage sig igennem Systemernes slange- 
bugtede Kanaler, hvor det vrimler med Tusinder 
af Navne, Formler og andet unyttigt Gods, som 

man snarest mulig kaster overbord og senere 
aldeles glemmer. Med Lyst og Glpede havde 
' jeg begyndt . disse Studier, men snart opdagede 
jeg, at Magisterkonferencen slet ikke var andet 
end enhver anden Examen, kun mulig vanske- 
ligere, fordi den manglede lovbestemt Maal og 
Grænse, saa at man egentlig kunde forlange af 
den ulykkelige Examinand, hvad man fandt 
for godt. 

Mulig tog jeg for højtideligt paa det hele 
eller rettere for videnskabeligt, thi hver Gang 
jeg fik fat paa en ny Dyregruppe, fordybede jeg 
mig i den Grad i dens Systematik, Anatomi og 
geografiske Udbredelse, at van der Hoevens 
voluminøse Haandbog svulmede op til et Utal 
af Excerpter, hvori jeg til Slutning næppe selv 
kunde hitte Rede. Hver Gang jeg talte med 
I Steenstrup om Examen, prøvede han paa at 

I anvise mig nye Felter; men jeg var nu bleven 

[ saa ked af det hele, at jeg lod staa til for snart 

I at faa Ende paa et Studium, der efter min Me- 

I ning var alt andet end videnskabeligt. 

, Til de strenge Examensfordringer kom des- 

I uden et andet Forhold, som ikke alene var ube- 

\ hageligt men i Længden ligefrem sundhedsfar- 

ligt, og det var den Tilstand, hvori vore Musæer 
, dengang befandt sig. Eschrichts fysiologiske 

Samling, eller »Eschrichts Kælder«, som den 
sædvanlig Jcaldtes, var i Vintermaanederne kold 
og mørk, fyldt med Uddunstninger af de mange 
Præparater og Skeletter, som fandtes i Rummet. 
Universitetets zoologiske Musæum, som den- 
gang laa paa første Sal ud mod Nørregade, var 
ligeledes ved Vintertid iskoldt, og til Studere- 
værelse tjente et ganske lille Rum, hvor man 
altid blev halvstegt af en overfyret Kakkelovn. 
I sin daværende Tilstand var dets Indhold heller 
ikke tilstrækkeligt til videregaaende Studier, og 
jeg maatte da ty til Musæet i Stormgade, hvor 
Schiødte, Krøyer og Reinhardt havde deres Re- 
sidens som Inspektører. Ogsaa her regerede 
Vinteren i al sin Strenghed, jeg bundfrøs i Pa- 
læets store, uopvarmede Sale og maatte i de 
strenge Vinterdage løbe Filosofgangen et Par 
Gange op og ned for atter at faa Varme i Kroppen. 
Men foruden til Zoologi og Botanik gjordes 
der endnu store Fordringer til Kundskab i Kemi, 
Mineralogi, Krystallografi, Geognosi og det, som 
Tyskerne kalder »Petrefakten-Kunde«, d. v. s. 
Læren om alle de Skabninger, der nu sover Dø- 
dens evige Søvn efter deres Liv i tidligere Jord- 
perioder. Jeg var stærkt paa Veje til at blive 
halvt Polytekniker, halvt Mediciner og slet ikke 
Naturforsker; thi lidt efter lidt gik det klart op 

for mig, at denne Studiemaade var aldeles gold, 
og at de Professorer, som havde faaet Examen 
indrettet paa denne Vis, tilhørte en ældre Tid, 
hvor alt var Hukommelsesværk, og hvor den 
stod sig bedst, der lettest kunde lære alt paa 
Remse, thi om praktiske Øvelser i Anatomi og 
Mikroskopi, om Selvsyn i Naturens store, uen- 
delige Rige var der slet ikke Tale undtagen 
under Schiødtes Ægide. 

Saa løjerlig det klinger, kunde Steenstrup 
hverken tegne eller mikroskopere, da det sidste, 
som han en Dag sagde til mig, angreb hans 
Fordøjelsesorganer. Forchhammer gik endnu vi- 
dere, thi da jeg en Dag var paa det mineralo- 
giske Musæum, viste han mig et Stykke Ler- 
skifer med de Ord: Her er noget for Dem, 
Bergsøe. Hvad er det for en Forstening, som 
sidder der? 

Det synes at være en Trilobit, svarede jeg, 
men maa jeg laane en Loupe, jeg har glemt 
min egen hjemme. Da saae Forchhammer for- 
undret paa mig og udbrød: Jeg har ingen Loupe, 
for hvad jeg ikke kan se med mine egne Øjne, 
det bryder jeg mig ikke om. 

Imidlertid havde disse Examensstudier dog 
ogsaa deres gode Sider, idet de bragte mig i 
Berøring med en Mængde jævnaldrende Stude- 

Studenterleben og Studieliv. I O 

rende, af hvilke Meinert og Peter Heiberg blev 
mine fortrolige Venner, med hvem jeg gjorde 
talrige Excursioner dels paa Entomologiens, dels 
paa Botanikens Vegne. Desuden foretog jeg 
hver Sommer Undersøgelsesrejser rundt om i 
Landet, hvor jeg i Guds fri Natur fandt en kvæ- 
gende Lindring for al det Musæumsstøv, Vin- 
teren havde bragt mig, og hvor jeg lærte Dan- 
mark og den danske Natur at kende paa en 
Maade, der senere i høj Grad kom mig til 
gode ogsaa i æstetisk Henseende. Snart turede 
jeg om i Nordsjællands vidtløftige Skovstræk- 
ninger, snart besøgte jeg Bornholms Klipper og 
Møens Klinter, Greisdalens skovbegroede Slug- 
ter, Skarritsøs stille Vande, Rørvigs Sandmarker 
og Tidsvildes Naaleskove; ja selv det flade Lol- 
land-Falster var mig lige saa velkendt som 
Midtsjællands kornrige Marker og bakkede Høj- 
der med de vide Udsigter over det fjerne, blaa- 
nende Hav. Overalt gjorde jeg rigt Udbytte, 
og naar jeg ved Efteraarstide vendte tilbage til 
Byen, havde jeg et stort Materiale til Præpara- 
tion og systematisk Analyse ; men som Examens- 
stof betragtet duede det rigtignok ikke. 

Naar saa Vinteren begyndte, og jeg i de 
lange mørke Aftener stablede mine Systemer 
op ved den ensomme Studerelampe, kom der 

undertiden en uendelig Lede over mig, en Lyst 
til at kaste det hele overbord for at rejse bort 
til Brasiliens solvarme Skove; men saa stod min 
Faders bekymrede Ansigt for mig, og jeg gled 
atter ind i Systematikens tørre Ørken, arbej- 
dende paa Jordlivets store Auktionskatalog, som 
Hauch engang udtrykte sig. Jeg skulde jo leve, 
blive til noget, og maatte altsaa holde ud; men 
i det Sahara, hvori jeg daglig vandrede, maatte 
der dog være en eller anden venlig Oase, og 
jeg fandt den i den danske Digtekunst, som den- 
gang just var paa Veje til at afslutte sin Guldalder. 
Mine Indkøb af naturhistoriske Værker hørte 
op, og mine Reoler fyldtes med Heibergs Skrif- 
ter, Paludan-Miillers og Chr. Winthers Digte, 
Hostrups og Hertzs Dramaer, Oehlenschlåger 
og Baggesen ikke at forglemme. Den eneste 
Digter jeg ikke ret kunne faa fat paa, var Grundt- 
vig, han forekom mig grov og grel i sine Ud- 
tryk, platfodet og udtraadt i sine Vers og aldeles 
uforstaaelig i sin Sammenligning mellem græsk 
og nordisk Mythologi. Hans ultra Danskhed og . 
selvlavede Bindestregsord gjorde tidt en komisk 
Virkning paa mig; men da jeg en Dag ytrede 
dette for Ingemann, der jævnlig kom i vort Hus, 
blev han yderlig forbitret, mest dog fordi jeg 
havde taget til Orde for Heiberg i hans Strid 

med Grundtvig. Saa hidsig blev den gamle 
elskværdige Digter, at han satte Piben fra sig 
med de Ord: Heiberg! Hvor kan Du tale om 
Heiberg paa samme Tid som Du nævner Grundt- 
vig? Heiberg er en ren Gadedreng mod ham. 

Nu blev det mig lidt for broget, men jeg 
svarede dog roligt: Heiberg har Form og Fø- 
lelse og tilmed Ironiens Finhed. Grundtvig slaar 
med Skidt paa Drengene i den bare Vest, me- 
dens Heiberg bruger Satirens Pile. Mulig har 
han været for kaad imod Grundtvig i sin ABC, 
men medens han er det klare, alt gennemtræn- 
gende Hoved, skriver Grundtvig ofte noget, man 
slet ikke kan forst aa. 

Hvad behager! udbrød Ingemann. Hvor har 
Grundtvig skrevet noget, man ikke kan forstaa.? 

Mange Steder, svarede jeg, men her er et, 
hvori der slet ingen Mening er, og med disse 
Ord viste jeg Ingemann Grundtvigs Digt »Øre- 
sund«. 

Ingemann læste det første Vers igennem, faldt 
i dybe Tanker og dampede stærkt af sin Pibe. 

Naa, sagde jeg lidt drillende, forstaar De det.? 

Nej, svarede Ingemann, men der maa jo dog 
være Mening i det. Jeg skal dog spørge Grundt- 
vig om, hvad han har ment dermed. 

Da Ingemann atter kom til os, spurgte jeg, 

om han havde talt med Grundtvig, og han sva- 
rede Jo — o. Jeg viste ham Verset og spurgte ham, 
hvad han, havde ment, og saa sagde han : Det 
er dog underligt, dengang jeg skrev det Vers, 
forstod jeg det saa godt, men nu maa jeg give 
Dig Ret, der er ingen rigtig Mening i det. 

Ogsaa i det Monradske Hus fandt mine æste- 
tiske Studier en vis Næring, thi Monrad selv 
havde megen Sans for dansk Literatur, hans 
elskværdige Hustru endnu mere for dansk Poesi, 
og mangen Aften blev anvendt til Drøftelse af 
æstetiske Spørgsmaal. Monrad havde taget sig 
meget af en ung Student, Carl Nissen, et 
elskværdigt og meget godt begavet Menneske, 
og ved ham blev jeg bekendt med Adam Hauch, 
hvem jeg mere end nogen anden skylder Paa- 
virkning i æstetisk Retning. 

Peter Heiberg, Adam Hauch og Carl Nis- 
sen var et Trekløver, hvortil jeg sluttede mig 
som det Q^rde Blad, og naar vi kom sammen 
enten paa Borchs Kollegium eller paa Frede- 
riksberg Slot, løb Tiden altid løbsk for os, og 
Dagen gryede tidt i Øst, inden jeg naaede mit 
Hjem. Carl Nissen skulde studere Jura, Hauch 
Filologi og Peter Heiberg Botanik, men trods 
disse forskellige Retninger, samledes vi dog 
alle i et Centrum, Poesien, hvad enten den nu 

udstrømmede fra de trykte Bøger eller foldede 
sine Drømmeskyer ud fra den danske Skue- 
plads, som dengang vistnok var i Dalen, men dog 
endnu besad en Mængde udmærkede Kunstnere. 
I denne Omgangskreds blev jeg dog stærkest 
tiltrukket af Adam Hauch, hvis varme Hjerte, 
ildfulde Væsen og store Skønhedssans kom frem 
paa en saa særegen Maade, at han ligesom elek- 
triserede mig. Han var opkaldt efter Adam 
Oehlenschlåger, og det forekom mig, at han 
ogsaa i sit Ydre havde en vis Lighed med 
denne Digter; thi kernesund, varmhjertet, glø- 
dende var Adam Hauch. Hvor mangen en Af- 
ten har jeg ikke vandret med ham gennem den 
lange Frederiksberg Allé, og naar vi saa sad i 
fortrolig Samtale paa det gamle Slot, hvor Maa- 
nen lyste ud over Havens hvidpudrede Træer, 
forekom det mig, at jeg var som i en fortryllet 
Verden, vidt forskellig fra Systemernes golde 
Sandhav. Herude sprang Livets Kilder, der- 
inde laa Videnskabens tørre Ørk, den jeg som 
Israeliterne skulde gennemvandre for at naa det 
forjættede Land. Snart var jeg en hyppig Gæst 
i den Hauchske Familie, prægtige Mennesker, 
lutter Fyr og Flamme, glødende Begejstring for 
alt, hvad der var ædelt og skønt, og saa i Be- 
siddelse af en Fart og et Fut, saa at vore Dis- 

kussioner, skønt de førtes i al Fredelighed, for 
en Uforstaaende maatte lyde som et højrøstet 
Klammeri. 

Under alt dette sad den gamle Digter tavs, 
alvorlig og ligesom hensunken i sig selv. Han 
tog ringe Del i de Unges Samtale, men naar 
der kom en Paastand, ungdommelig, dristig, 
moderne, kunde han hæve Hovedet og se paa 
os med et Blik, som talte mere end de væg- 
tigste Ord. 

Jeg havde altid elsket Hauch som Digter, elsket 
dette dybe, drømmerige Væld af sand Følelse, 
nu kom jeg til at elske ham som Menneske, 
thi han havde lidt meget og led maaske endnu 
dels under en ofte ubillig Kritik, men maaske 
endnu mere derved, at hans Nærmeste ikke ret 
syntes at forstaa hans digteriske Betydning. 

Det gamle Ord, at ingen Profet er agtet i 
sit Fædreland, gælder Digteren mere end no- 
gen anden. Han er en Sangfugl, hvis Røst man 
skal høre, men hvis Næb og Fjer man ikke 
skal se, allermindst i Bur, og tidt har jeg maattet 
erkende Sandheden i det gamle Vers: 

Tung og tornefuld er den Vej, 

Som Digteren har at vandre. 

Verden, ak Verden forstaar ham ej, 

Og hans Hustru mindst af alle de andre. 

Paa Fru Hauch vil jeg dog ikke anvende 
disse Ord, thi med hende har jeg aldrig talt 
om Hauch som Digter; derimod ytrede Adam 
engang, at han ikke ret kunde værdsætte Fa- 
derens Poesi paa den Maade som jeg, og det 
gjorde mig ondt. 

Vort Firkløverblad skulde imidlertid snart 
lide et Tab, der kom lige saa uventet som det 
var sørgeligt. En Aften, da vi var sammen paa 
Borchs Kollegium, sad Carl Nissen ynder Sam- 
talen underlig urolig, og da vi spurgte ham, 
hvad der var i Vejen, erklærede han ganske 
alvorligt, at han ikke kunde holde ud, at hans 
Støvler bestandig blev mindre og mindre. Vi 
lo ad hans paradoksale Paastand, men pludselig 
for han op med det Udbrud: Jeg har Orm i 
Benene, det er ikke til at holde ud. Vi lagde 
ham paa en Sofa, og nu saae vi til vor Forbav- 
selse, at begge hans Ben var saa ophovnede, 
at vi maatte skære Støvlerne af ham. Kort efter 
fik han voldsom Næseblødning, blev kørt hjem 
og samme Aften indlagt paa Hospitalet. 

Da jeg et Par Dage efter mødte Hauch, for- 
talte han mig, at han havde været ude for at 
se til Carl Nissen. Vor unge, begavede Kam- 
merat var død, og han, for hvem Pynt altid 
havde været en Skræk, laa nu derude i ud- 

hugget Ligdragt og med hvide Handsker — 
en Dragt, som Gangkonen havde anset for pas- 
sende at iføre ham. Rædsomt at se, ytrede 
Hauch. Jeg glemmer det aldrig, han var saa 
forandret. 

Da vi samledes i Helliggeists Kirke for at 
følge ham til hans sidste Hvilested, holdt Pa- 
stor Kolthoff Ligtalen og udbredte sig i denne 
om Nissens store Flid og den Overanstrengelse, 
der havde forvoldt hans Død. Monrad sad og 
rokkede frem og tilbage, af og til kastede han 
et misbilligende Blik til Kolthoff, thi vi vidste 
jo alle saa godt, at Nissen havde passet alt an- 
det end netop sit Studium, og at han var død 
som Følge af en pludselig Gigtfeber. Men da 
vi saa kom ud paa Kirkegaarden, og Jordpaa- 
kastelsen var forrettet, kiltrede Monrad sin Præ- 
stekjole op om sig, vadede over den opblødte 
Jord hen til Graven og udbrød: Derinde un- 
der Kirkens kolde Buer var det, som mit Hjerte 
snøredes sammen ved de Ord, der blev talt, 
men her under Guds lyse Himmel skal Ordet 
lyde over Carl Nissen, og jeg skal sige Eder, 
hvad der boede i det Støv, vi nu lægger til 
Hvile. 

Aldrig har jeg hørt sandere og mere gri- 
bende Ord end dem, som her blev udtalt. Her 

var intet dulgt, intet skjult. Ærligt og rent tol- 
kede han det brave, livsglade, men tillige 
flygtige Menneske, som Carl Nissen havde væ- 
ret. Vi stod alle dybt grebne, kun Kolthoff 
syntes uberørt, men han havde jo heller ikke 
kendt ham. 

I det Collinske Hus kom jeg jævnlig sam- 
men med H. C. Andersen og i det Monradske 
med Chr. Winther, men Andersen fortalte mest 
om sig selv, og Chr. Winther indlod sig sjæl- 
dent paa æstetiske Materier. Han var en Sang- 
fugl i Skoven, der ikke brød sig om de Noder, 
hvorefter man skulde synge. Ved ham blev jeg 
derimod bekendt med en anden, stille og til- 
bagetrukken Lyriker, paa hvem jeg sætter høj 
Pris, skønt hans Sange nu er overdøvede af Ti- 
dens mange, larmende Røster. 

Oppe i Sværtegade 171 havde Ludvig Bødt- 
cher et Par smaa, gammeldags Værelser, hvor 
den nu forglemte Guitar hang i sit blaa Baand 
paa Reolen. Her var ingen Pynt eller Pral, men 
forunderlig hyggeligt, som hos en gammel Stu- 
dent, der forlængst har sagt Verden Farvel. 
Bødtcher var ligesom hans Digte følsom og fin, 
med en vis Sky for at overlade baade sig selv 
og dem til Verden; men naar man var ene med 
ham, foldede han sig ud og tegnede sig i fine. 

klare Farver som den romerske Anemone ved 
Vaartid. Han skrev kun lidt og hans fleste 
Digte er viede den Tid, da han vandrede i 
Rom med Thorvaldsen, Kiichler, Marstrand og 
de mange andre, der nu er gaaet bort; men 
over hele hans Produktion hviler der en forun- 
derlig Duft af Romerlivets Poesi. Man kan læse 
hans Digte atter og atter, men man maa være 
Romafarer for ret at forstaa dem. 

Chr. Winther fortalte mig engang, at han 
havde spurgt Bødtcher, om han ikke havde no- 
get liggende færdig til en Digtsamling, som han 
agtede at udgive. Bødtcher svarede nej; men 
da Chr. Winther vedblev at trænge paa, aab- 
nede han en Skuffe og tog nogle gulnede Pa- 
pirer, omvundne med et falmet Silkebaand. 
Han aabnede Pakken, fremtog et Par Digte og 
begyndte at læse. Chr. Winther sad tavs, men 
da det sidste Digt var læst, udbrød han: Men 
Bødtcher, her har De jo en sand Skat! Hvem 
har begejstret Dem til disse Digte.? 

En ung Pige, som jeg elskede da jeg selv 
var ung, svarede Bødtcher, idet han bandt Pak- 
ken sammen. 

Men dem maa De udgive, raabte Chr. Win- 
ther, det er jo Synd og Skam at lade dem 
ligge her. 

Bødtcher rystede sørgmodig paa Hovedet, 
nærmede sig Kakkelovnen, og inden Chr. Win- 
ther vidste et Ord deraf, slog lyse, klare Flam- 
mer op om den gamle Pakke, og Bødtchers 
Kærlighedsdigte blev til Støv og Aske. 

Hvor mangen Digter vilde gøre ham det efter. 



Lidt efter lidt tog mine æstetiske Studier 
saaledes Magten over mig, at jeg omtrent lagde 
Examensstudiet til Side; thi der kom noget 
andet op, hvorom jeg ikke havde drømt. Bedst 
som jeg kunde sidde, studerende paa Frøer og 
Salamandriner, dukkede et eller andet hjemligt 
Billede op i mit Sind, bemægtigede sig min 
Tanke, og inden jeg vidste et Ord af det, havde 
jeg Blyanten i Haanden og begyndte at forme 
det til Vers. Jeg kunde ikke læse, jeg havde 
ingen Ro før Digtet var færdigt, og naar jeg 
endelig havde faaet det saa formfuldendt, som 
det var mig muligt, syntes jeg, at jeg slet ikke 
havde formaaet at udtrykke det jeg følte, og 
Digtet vandrede ned i min Skuffe. Men Ulyk- 
ken var, at denne Skuffe fik flere og flere Gæ- 
ster, og endskønt jeg mindst af alt tænkte paa 



\ 

at fremtræde som Digter, tog Digtertrangen dog 
stadig til, og Lysten til Examensstudiet for- 
svandt i samme Maal. Det var en Kamp mel- 
lem den realistiske Viden og den romantiske 
Given sig hen i Øjeblikkets Stemninger, som 
lidt efter lidt virkede saa forstyrrende paa mig, 
at jeg ikke ret vidste, om jeg var skabt til Natur- 
forsker eller til Lyriker. 

Nedenstaaende Vers, som jeg sendte til min 
Ven Valentin Lunding »Med en Flagermus« (fra 
Kronborg Kasematter), vil bedst give en Idé 
om de Stemninger, som dengang gennemstrøm- 
mede mig: 



[ Alt er saa stiUe, kun Tonerne klinge 

I Fjernt af Aftenklokken over Land, over Hav. 

Ud jeg i Natten nu spreder min Vinge, 
i. Flygter fra min kolde, min dagskumle Grav. 

f Venlige Nat med din Stilhed og Ro, 

Med dine Stjerner, jeg hilser dig atter! 

Dorsk er mit Dagliv og dunkel min Bo, 
Øde de dybe Kasmatter. 

Mærker Du ikke, hvor Kløveren dufter? 
Se, hvor Maanen skinner saa klar og saa fuld! 
Brisen fra Sundet forfriskende lufter, 
Kruser Vandets Vove til pureste Guld. 
Hører Du ikke? Fra Teglstrup Revier 
Klinger et Valdhorns melodiske Klage; 
Tonerne ramme de gotiske Spir, 
Ræddes og flygte tilbage. 

Herlig er Nattens bestjeraede Himmel, 
Men den lyse Dag er vist lige saa skøn; 
Følge med Fuglenes jublende Vrimmel, 
Det er mit Ønske, min højeste Bøn. 
Dbg, de foragte det fattige Dyr. 
Jeg er ej Selskab for jublende Fugle, 
Derfor jeg flygter, naar Morgenen gryr, 
Ned i min gravmørke Hule. 

Han, som mig sender, det samme just tænker. 
Ønsker tidt at sværme i Sangernes Lag, 
Ønsker at sprænge de trykkende Lænker 
Og at flyve højt i den solklare Dag. 
Ak, men han føler sig ensom, forladt, 
Tonernes Fugle med Vingerne hænge, 
Modløs og famlende slaar han kun mat 
Lyrens guldsnoede Strenge. 

Fredsæle Natl Naar med lysende Kloder 
Venligt du har smykket din hvælvede Bo, 
Naar som en ung, som en lykkelig Moder 
Jordens travle Børn Du har lullet i Ro. 
Dybt i mit Indre, Du Gnisten har tændt. 
Stærk er min Vinge, jeg véd, den ej svigter. 
Og i et lykkeligt, enkelt Moment 

Kan jeg mig føle som Digter. 

Men det blev ved Følelsen alene, jeg havde 
altfor megen Selvkritik til at jeg skulde anse 
disse lyriske Udbrud for Noget, der var mere 
end hvad mangen ung, begavet Student kunde 
brygge sammen, naar han som jeg havde gjort 
et grundigt Studium af vore første Digtere, og 

desuden huskede jeg altfor vel de Ord af Ho- 
rats, som Hammerich havde indprentet mig og 
som fordrede, at en Digter skulde lade sin Pro- 
duktion hvile i 9 Aar, før han med Sikkerhed 
turde lade den træde frem for Lyset; men efter- 
haanden blev Tilstanden mig aldeles utaalelig, 
og en Aften gik jeg hen til Steenstrup og spurgte 
ham, om jeg nu kunde gaa op til Examen. 

Til min store Forundring svarede han: Der- 
til har De jo længe været kvalificeret, men det 
forekommer mig, at De med Deres Fremtids- 
planer ikke bør tage Examen som de fleste an- 
dre. Gaar De op nu, antager jeg, De vil faa 
»admissus cum laude« ; men hvis De vil fort- 
sætte Deres Studier endnu et Aar og tage endnu 
et Speciale i Zoologi og et andet i Botanik, 
tør jeg love Dem »admissus cum laude præ- 
sipua«, og Adgangen til Universitetet vil herved 
blive Dem betydelig lettet. 

Da jeg om Aftenen meddelte Schiødte dette, 
trak han paa Skuldrene og sagde: Her i Dan- 
mark har Ingen sin egen Karakter, eller rettere, 
ingen sætter Pris paa den ; men den Karakter, 
man faar af Skolen og Universitetet, eller den, 
som Regeringen hænger paa En i Form af Or- 
dener eller Titler, den forstaar Folk desbedre, 
har De derfor Lyst til at løbe om med en »Præ- 

sipua-Medaille« i Knaphullet, kan De jo gerne 
gøre det. For mig staar Tilbudet som en Fælde, 
og Resultatet som et tabt Aar af Deres Liv. 

Paa Hjemvejen overvejede jeg, hvad jeg skulde 
gøre, men da jeg talte med min Fader om Sa- 
gen, raadede han mig saa ubetinget til at erhverve 
første Karakter med Udmærkelse, at jeg lagde 
baade Digteriet og »Klubben af 8. Maj« paa 
Hylden, og med fortvivlet Flid kastede mig 
over Jordklodens Salamandre og Naaletræer, som 
jeg valgte til de fordrede Specialer. I det før- 
ste var Steenstrup særlig inde, og over de sid- 
ste holdt Professor Ørsted en Række Forelæs- 
ninger, som nu kom mig vel tilpas. 

Saa gik atter et langt, trælsomt Aar inden 
jeg igen mødte op i Steenstrups Studereværelse 
for at melde mig færdig til den længe ønskede 
Konferens. Han tog meget venligt imod mig, 
men da jeg meddelte ham, at jeg agtede at 
holde de lovbefalede tre Forelæsninger i Stedet 
for at lade mig examinere, formørkedes hans 
Ansigt, og til min store Forbavselse svarede 
han : Jeg kan jo ikke forhindre Dem i at holde 
Forelæsninger, men jeg vil ikke dølge for Dem, 
at jeg finder denne Examensform meget uheldig. 
De to første Forelæsninger vil De jo let komme 
over, men den tredje, som skal holdes uden 

Forberedelse, turde let berede Dem uover\'in- 
delige Vanskeligheder. Der kan let her komme 
en Opgave, hvorpaa De ikke er forberedt. 

Jeg forstod altfor vel Meningen af disse Ord; 
det var ingen Konferens, det var en Skoleexamen 
med Stilprøver, Examinatorer, Censorer og hele 
det sædvanlige Apparat af Karakteroptællinger 
og deslige. Men hvad jeg havde ventet, en fri, 
videnskabelig Prøve, det var det ikke, og jeg 
maatte finde mig i at blive behandlet som Skole- 
dreng. Jeg indgav altsaa min Ansøgning til Uni- 
versitetet, og efter lang Venten fik jeg som Svar 
min store Opgave, der lød: Hvad forstaas ved 
Metamorphose, og hvorledes ytrer denne sig hos 
Arachniderne, Myriapoderne og Crustaceerne ? 

Det var en mærkelig Opgave, og da jeg 
viste Schiødte den, udbrød han: De Dyr har 
jo slet ingen Metamorphose! I Stedet for at 
besvare Opgavens anden Del vilde jeg simpelt- 
hen erklære den for umulig, da der ikke er 
Tale om Forvandling, men kun Omforandring 
ved Væxt. Dette Raad vilde jeg dog ikke følge, 
thi at kritisere en Opgave i Stedet for at be- 
svare den, er en meget farlig Sag, og da Johan 
Ludvig Lund et Par Aar efter forsøgte dette 
Experiment, blev han rejiceret, og dertil havde 
jeg dog ingen Lyst. 

Studenterlcben og Studieliv. ^7 

Aldrig i mit Liv har jeg arbejdet saa stærkt 
som i de sex Uger, jeg anvendte paa Besva- 
relsen af den iøvrigt ingenlunde lette Opgave. 
Fra den tidlige Morgenstund til sent ud paa 
Natten sad jeg ved mit Skrivebord, omringet af 
Excerpter og Bøger, hvis Antal tiltog saaledes, 
at jeg til Slutning næsten ikke kunde laane 
flere paa Bibliotheket; men endelig var Opgaven 
færdig, og fuld af Glæde vandrede jeg afsted 
for paa den fastsatte Dag at overlevere den til 
Professor Steenstrup. Som sædvanlig blev jeg 
meget venlig modtaget, men da jeg overleverede 
ham Manuskriptet, vejede han det i Haanden 
og udbrød : Hvad er dette ? Det er jo ingen Be- 
svarelse, det er jo et Opus, og idet han bladede 
noget i Manuskriptet, fortsatte han gnavent: Og 
saa skriver De saadan en fin Skrift, hvorledes 
skal jeg dog faa alt dette læst igennem. 

Da jeg fortalte Schiødte dette, lo han him- 
melhøjt og sagde : Stakkels Liitken, nu faar han 
noget at bestille. Hvor tror De Steenstrup har 
Tid til at læse alt det. De har malet op. Og 
Schiødte havde vistnok Ret, thi Aaret efter 
indeholdt Liitkens naturhistoriske Tidsskrift en 
Afhandling netop om det samme Emne, ganske 
vist forskellig i Form, men det store Materiale 

I havde han laant fra min Afhandling, der altsaa 

maa være kommen ham i Hænde. 

I Den anden skriftlige Opgave skulde besva- 

I res i tre Timer og paa Universitetet. Skønt den 

kaldtes den lille, var den dog langt mere frygtet 

; end den store, thi alle mine Forgængere med 

' Undtagelse af Liitken var strandede paa den. 

I Da jeg vandrede til Universitetet, mindedes jeg 

Steenstrups Ord : Der kan let her komme en Op- 
gave, hvorpaa De ikke er forberedt, og hvis 
dette blev Tilfældet, var den ventede Udmær- 
kelse forspildt. 

f Da jeg traadte ind i det halvmørke Audi- 

torium, saae jeg ikke andet end en sørgeklædt 
Herre paa Kathedret og et lille Bord, hvorpaa 
der stod en forseglet Blikkasse. Den sørge- 
klædte Herre steg ned fra sin Trone og over- 
rakte mig gravitetisk et forseglet Brev. Jeg 
brød det og læste: Af medfølgende Hvirvler 
bestemmes det paagældende Dyr til Slægt. 

Med febrilsk Hast aabnede jeg Blikkassen 
og stirrede paa dens Indhold. Der laa et halvt 
Dusin smukt præparerede Hvirvler, og af disse 
skulde jeg bestemme Dyr til Slægt. — I Sand- 
hed, det var en Opgave, som man uden Rød- 
men kunde have budt Cuvier, og saa var Alt 
saa dejlig lakonisk, baade Brevet og Kassen. 

17* 

Jeg ordnede Hvirvelrækken paa et Ark Pa- 
pir, saae at Dyrets Krop maatte være omtrent et 
Kvarter, og jeg saae tillige strax, at Knoglerne 
tilhørte et Krybdyr, et eller andet Firben ; men 
da der af disse findes mangfoldige Slægter, der 
alle staar hinanden nær, forekom Opgaven mig 
aldeles umulig, og jeg tænkte allerede paa at 
give blank op, da den sørgeklædte Herre nær- 
mede sig. Med et trist Blik stirrede han paa 
Hvirvelrækken og spurgte: Hvad er det for 
noget ? 

Jeg saae op og smilede. Ja, det er netop det, 
jeg ikke véd. 

Det forekommer mig, fortsatte han, at det 
ser ud som Rygraden af en Kat. 

Galgenhumoren skød op i mig, og jeg sva- 
rede alvorligt: De siger noget, men jeg maa 
gøre Dem opmærksom paa, at det er forbudt 
at hjælpe Examinanden. 

Den triste Herre saae yderlig forskrækket ud 
og svarede: Jeg haaber, at De ikke meddeler 
dette til Nogen. 

Nu kunde jeg ikke mere, jeg brast i Latter, 
og meget fornærmet trak han sig tilbage til Ka- 
thedret, hvor han tilbragte Resten af Tiden med 
at gennemgaa sine Negle, som virkelig ogsaa 
trængte til den Afpudsning, han gav dem. 



26 1 



I Med Hænderne i Lommen vedblev jeg at 

stirre paa den usalige Hvirvelrække, indtil den 
næsten dansede for mine Øjne; men da skete 
der pludselig noget meget mærkværdigt. Jeg 
mærkede en svag Duft af Spiritus, og ved at 
føre en af Knoglerne til Næsen opdagede jeg, 
K at alle disse Hvirvler havde henligget i denne 
Vædske. Nu faldt det som Skæl fra mine Øjne. 
^ Jeg havde ikke at gøre med et udvoxent Dyr,, 
men med en af Ægget udkrøben Unge, hvis 
Skelet endnu var saa blødt, at det maatte op- 
bevares paa den angivne Maade. Jeg kunde alt- 
f saa aldeles ikke tage noget Hensyn til Størrel- 
i sen, og med fordoblet Iver gav jeg mig til at 
r undersøge hver enkelt Hvirvel, i Haab om at 
I opdage et Kendetegn, der kunde føre mig paa 

V Sporet. Da jeg kom til Bækkenhvirvlerne, glim- 
tede to smaa Leddeflader mig imøde, og nu 
var Opgaven løst. Det var ikke noget lille Fir- 
i ben, jeg havde for mig, . det var Ungen af en 
Krokodille, ikke den fra Nilens mudrede Vande, 
i men en, hvis Moder havde tumlet sig i Ama- 
zonflodens Strømme. 

En halv Time efter var Opgaven færdig, 
afleveret, og jeg ilede op paa Universitetets zoolo- 
giske Musæum, nærmede mig Krybdyrskabet, og 

ganske rigtig, her stod et Glas tomt. Det var 
det, som havde indeholdt min Opgave. 

Da jeg gik tilbage, mødte jeg Steenstrup paa 
Trappen. Han saae paa mig med et tvivlende 
Blik og spurgte: Hvad, er De allerede færdig? 

Ja, svarede jeg, jeg har netop været inde 
for at se til Kaimanen fra Amazonfloden. 

Aldrig glemmer jeg den Overraskelse, der 
malede sig i hans Ansigt; men jeg gik jub- 
lende hjem, nu var jeg sikker paa mit »præ- 
sipua«. 

Saa kom da endelig Examensdagen. Det 
var en kold Majdag, og da jeg nærmede mig 
Universitetet, blev jeg overfalden af en Hagel- 
byge, hvis Perler endnu sad i mit hvide Hals- 
tørklæde, da jeg traadte ind i Auditoriet. Her 
sad Steenstrup, Forchhammer og Ørsted færdige 
til at tage imod mig. 

Steenstrup begyndte Examinationen. Den 
var overordentlig facil, men mine to Specialer 
blev aldeles ikke berørte, det var, som om de 
slet ikke existerede. Saa examinerede Forch- 
hammer paa sin sædvanlige brede, godmodige 
Maade, og da jeg til Slutning havde løst en 
meget vanskelig Tvillingkrystal, rejste han sig 
op og gjorde mig en Kompliment. Nu var kun 
Ørsted tilbage, men af ham havde jeg intet at 

frygte, thi min Forberedelse i Botanik havde 
været ganske særlig omfattende, og saa havde 
jeg jo oven i Købet opgivet et stort botanisk 
Speciale. Jeg var altsaa fuldstændig tryg og 
saae smilende paa Ørsted, som med stor Høj- 
tidelighed fremlagde en Række tørrede Blad- 
former, som han lod mig gennemgaa en for en. 

Allerede Steenstrups og Forchhammers Exa- 
mination havde forundret mig, thi den var ikke 
skarpere end den, der stilledes til medicinske 
og polytekniske Studerende, men hvad Ørsted 
her bød mig var absolut det samme som det, 
jeg hundrede Gange havde examineret mine 
Elever i. Selv de smaa Rottefælder, hvori man 
fanger unge Stympere, blev ikke forsmaaede. 

Da vi var færdige med Bladformerne, aab- 
nede Ørsted en stor Botaniserkasse og rakte mig 
en Genstand, der omhyggelig var indsvøbt i 
Silkepapir. 

Jeg aabnede Pakken og saae til min Forbav- 
selse en tvegrenet Gulerod. 

Hvad er det.?^ spurgte Ørsted. 

En Pælerod. 

Rigtig. Men hvad er det mere.? 

Jeg saae paa ham og svarede leende — en 
Gulerod. 

Meget rigtig. Men hvad er det mere.?* 

Jeg stirrede forbavset paa ham og sagde: 
Ja, saa er det ikke mere. 

Jo, det er Plantens underjordiske Del, og nu 
erindrede jeg, at hans Forelæsninger begyndte 
saaledes: Plantens overjordiske Del kaldes Stæn- 
gel, dens underjordiske Rod, og jeg svarede : Ja, 
det følger jo af sig selv. 

Men saa skulde De have sagt det, vrissede 
han i en belærende Tone, idet han fremtogen Kniv 
og flækkede Guleroden paalangs. Han begyndte 
nu at examinere mig i dens anatomiske Byg- 
ning, og her viste sig et ganske lille Forhold, 
som jeg ikke kunde magte. 

Har De ikke læst min Afhandling over Marv- 
straalernes Bygning? 

Nej, svarede jeg, i saadanne Detailler er jeg 
ikke gaaet, Botaniken er jo ikke mit Fagstudium. 

Han stirrede gnavent paa mig og tog af 
Botaniserkassen en halv udsprungen Bøgegren, 
hvis Knopper var svedne af Frosten. 

Hvad er det-f* spurgte han. 

En secundær Axe. 

Rigtig. Men hvad er det mere.^ 

En Gren eller maaske snarere en Kvist. 

Meget rigtig. Men hvad er det mere.^* 

Jeg saae forundret paa ham uden at svare. 

og med stor Alvor fortsatte han: Det er en 
Bøgegren. 

Ja, det véd jeg s'gu nok, for det ud af mig. 

Saa burde De have sagt det. Man kan ikke 
vide, hvad De véd, naar De ikke siger det, 
vrissede han paany. Vil De gennemgaa dens 
Struktur. 

Da jeg havde gjort dette, rakte han mig en 
hvid Anemone og spurgte: Hvad hedder den? 

Anemone nemoralis. 

Og den? Han rakte mig en Primula. 

Jeg nævnede Artsnavnet; men da han nu tog 
en tredje Plante og gjorde mig det samme 
Spørgsmaal, tabte jeg Taalmodigheden. 

Med et Ryk rev jeg Botaniserkassen til mig, 
og idet jeg kastede den ene Plante efter den 
anden hen foran Ørsted, nævnede jeg de syste- 
matiske Navne med en Hurtighed, som gik det 
paa Remse. 

Da jeg var færdig, sagde jeg: Det Hele er 
de mest fremtrædende Planter af Danmarks For- 
aarsflora, hentede fra Forsthaven i Charlottenlund. 

Ørsted stirrede arrigt paa mig og spurgte: 
Hvoraf véd De det? 

Fordi nogle af disse Arter endnu ikke har 
blomstret i Botanisk Have. 

Ørsted rejste sig op og bukkede. 

Jegstirrede forbavset paaSteenstrup og Forch- 
hammer. Den første smilede ironisk, den anden 
saae ganske altereret ud. 

Ønsker De ikke at examinere mig i mit 
Speciale, henvendte jeg mig til Ørsted. Hvad 
De her har forelagt mig er jo rene Bagateller, 
som ikke kan vise, hvad jeg véd. 

De har dog vist, hvad De ikke véd, sagde 
Ørsted koldt. En Examination i Deres Speciale 
er derfor overflødig. 

Vil De vente udenfor indtil Censuren er fal- 
den, sagde Steenstrup med en let Haandbevæ- 
gelse hen imod Døren. 

Jeg gik ud i den lange Korridor, aldeles for- 
tumlet over Ørsteds sidste truende Ord. Skulde 
han virkelig være saa taabelig at tro, at jeg 
hverken kendte en Gulerod eller en Bøgekvist. 
Eller lagde han overdreven Vægt paa, at jeg 
ikke havde læst hans Afhandling.? 

Censuren varede meget længe. Jeg kunde 
høre Stemmerne indenfor, og endelig traadte 
Steenstrup ud med et Papir i Haanden og sagde : 
Jeg har den Fornøjelse at meddele Dem, at De 
har bestaaet Magisterkonferensen med admissus 
cum laude. 

Stum stirrede jeg paa ham, det kom som et 
Lyn fra en klar Himmel. 

Er De ikke tilfreds? spurgte han med et Smil. 

Nej, svarede jeg, drejede rundt paa Hælen 

og ilede hjem med en Følelse, jeg ikke kan 



^ beskrive. 



I Døren stod min Fader og ventede. Mit 
forstyrrede Ansigt smittede ham, og han spurgte 
ængstelig: Hvordan er det gaaet.^^ 

Falden! svarede jeg. 

Hvad siger Du.^ Falden! 

Ja. — Først over en Gulerod, saa over en 
Bøgegren, og til Slutning over Ørsted. Det sid- 
ste var det værste, thi det kostede mig mit 
præcipua. 

Faders Ansigt opklaredes, og han sagde ven- 
ligt: Herre Gud, ikke andet. Men hos mig laa 
den bitre Følelse af at være bleven forurettet, 
og det varede længe inden den helt tabte sig. 

Om Aftenen gik jeg til min Trøster i Nø- 
den, Professor Schiødte. Da jeg traadte ind, sad 
han som sædvanlig ved Mikroskopet, skønt Tus- 
mørket allerede begyndte at falde. Han vendte 
ikke Øjnene fra den Tegning, der laa foran ham, 
men spurgte blot: Naa, fik De saa Medaillen.? 

Nej, svarede jeg, og nu gav jeg ham en 
detailleret Skildring af Formiddagens Begiven- 
heder. 

Da jeg var færdig, rejste han sig op, saae 

paa mig og sagde: Nu gaar De naturligvis og 
ærgrer Dem ? Det kommer der ud af Deres elsk- 
værdige Godtroenhed, for dum er De jo ikke. 

Det var en mærkelig Modtagelse, og lidt 
arrig spurgte jeg: Hvad mener De med det? 

Jeg mener, at De er i Besiddelse af en Naivi- 
tet, som ofte har forundret mig. Hvor kunde 
De dog tro, at man vilde give Dem præcipua.? 

Hvorfor ikke.? Steenstrup havde jo lovet 
mig det. 

Schiødte trak paa Skuldrene med en ube- 
skrivelig Grimace og vedblev: Tror De da vir- 
kelig, at han vilde give en af mine Elever den 
samme Udmærkelse, som han har forbeholdt en 
af sine egne, og tror De, at han har glemt De- 
res Anmeldelser af Liitkens naturhistoriske Tids- 
skrift i Dagbladet? Véd De, hvad man egentlig 
har villet? 

Nej. 

Han tog en Mappe frem, rodede lidt mellem 
dens Papirer og rakte mig en Haandtegning af 
Marstrand, med hvem han havde levet sammen 
i Rom. 

Den forestillede et lille forkrøblet Æsel, som 
aandeløs trak afsted med en fuldt belæsset 
neapolitansk Karre, hvor Kusken tronene oven- 
paa en uhyre Bunke af Urter og Grønt. I Haan- 

den holdt han paa en lang Stang en Høvisk 
I foran Æslets Mule, medens han grinede over 

hele Ansigtet. 
i Ser De, sagde han, det lille Æsel, som 

løber efter Høvisken, er Dem, og Kusken der- 
[ oppe er Steenstrup. Arbejd nu flittig videre, saa 
K. kan Rollerne maaske blive byttede om. 

Schiødte var den Aften i et ganske usæd- 
^ vanlig godt Humør, og da vi efter Aftensbor- 
! det atter gik op paa hans lille hyggelige Kvist- 
værelse, spurgte han mig om, hvad jeg nu havde 
i^ i Sinde. 

Jeg talte om min paatænkte Rejse til Bra- 
L silien og alt det Udbytte, den vilde give. 
I* Nej, sagde han alvorligt, det duer ikke at 

blive videnskabelig Probenreuter for et Par af 
f vore europæiske Musæer. En saadan Rejse er 

højst risikabel. Deres Samlinger kan blive øde- 
j^ lagt paa Hjemvejen, og i Brasilien kan De risi- 
' kere at blive bidt af en Giftslange eller faa en 

Kugle gennem Halsen ligesom Reinhardt. Gør 
} som jeg: Rejs til Italien, fortsæt Deres Studier 

dér, og husk fremfor alt paa Goethes Ord, at 
^ ingen faar sin Opdragelse fuldendt, uden at han 

har været i Rom. 

Og med en Livlighed, som forundrede mig, 
' begyndte han nu at tale om sin egen italienske 

Rejse, om sine Ture paa Campagnen, sit Sam- 
liv med Marstrand, sit Ophold paa Sicilien, og 
om de æventyrlige Vandringer, han senere havde 
gjort i Adelsbergergrotten, hvor han havde op- 
daget en hel ny Insektfauna. 

Jeg lyttede med Begejstring til hans Ord, 
og for første Gang dukkede en mægtig Læng- 
sel efter at se det underskønne Italien op i mit 
Sind. 

Det var langt over Midnat, da vi skiltes, og 
da jeg i den kolde, stjerneklare Foraarsnat van- 
drede hjemad, stod Italiens solrige Lande straa- 
lende for mit Syn, og jeg jublede med Hostrup: 

Mine Trængsels-Aar er endte, 

nu skal min Lykke jeg hente. IJ - lø 

Ak, — jeg anede ikke, at nu skulde de først 
ret begynde. 

